Ithuru Furabandhakah Dhiyumakee Kuran Rangalhu Kameh Noon: Raees | Hathaavees\nއިތުރު ފުރަބަންދަކަށް ދިއުމަކީ ކުރަން ރަނގަޅު ކަމެއްނޫން: ރައީސް\nކޮވިޑް19 ގެ ސަބަބުން ރާއްޖޭގެ ހާލަތު އިތުރަށް ގޯސްވެ އިތުރު ފުރަބަންދަކަށް ރާއްޖެ ދިއުމަކީ ކުރުން ރަނގަޅު ކަމެއް ނޫން ކަމަށް ރައީސް އިބްރާހީމް މުހައްމަދު ސޯލިހު ވިދާޅުވެއްޖެއެވެ.\nރައީސް ސޯލިހު މިފަދައިން ވިދާޅުވެފައި މިވަނީ ކޮވިޑް19 އަށް ރާއްޖެއިން ޕޮޒިޓިވްވާ މީހުންގެ އަދަދު ދުވަހެއް ދުވަހަކަށް ގިނަވަމުން އަންނާތީއެވެ. އަދި ކަމާބެހޭ އިދާރާތަކުން މި ބައްޔާއި ގުޅޭ ގޮތުން ތަފާތު އެކި ފަހަރު އަންނަނީ އިރުޝާދުތައް ދެމުންނެވެ.\nރައީސް ސޯލިހު ކުރެއްވި ޓްވީޓެއްގައި މިއަދު ވިދާޅުވީ ކޮވިޑް19 ޖެހޭ މީހުންގެ އަދަދު ދަނީ އިތުރުވަމުން ކަމަށެވެ. ބަލިފެތުރުން ކޮންޓްރޯލް ކުރުމަށްޓަކައި ބޭރުގައި އުޅޭއިރު މާސްކް އެޅުމަށް ރައީސް ވަނީ އިލްތިމާސް ކުރައްވާފައެވެ.\n"ހެލްތު ޕްރޮޓެކްޝަން އެޖެންސީގެ އެންގުންތަކަށް ޢަމަލުކުރައްވާ. ހުރިހާ ބޭފުޅުންގެ އެއްބާރުލެއްވުން ވަރަށް މުހިންމު. އިތުރު ފުރަބަންދަކަށް ދިއުމަކީ ކުރަން ރަގަޅު ކަމެއްނޫން،" ރައީސް ވިދާޅުވިއެވެ.\nއިއްޔެ ޕޮޒިޓިވްވި މީހުންނާއެކު ރާއްޖެއިން މިހާތަނަށް ވައިރަހަށް ޕޮޒިޓިވްވީ މީހުންގެ ޖުމްލަ ވަނީ 4,164 އަށް އަރައިފައެވެ. މިހާތަނަށް ބަލި ޖެހުނު މީހުންގެ ތެރެއިން 2،643 މީހަކު ވަނީ ރަނގަޅުވެފައެވެ. އޭގެ ތެރޭގައި މިއަދު ބަލިން ރަނގަޅުވި 30 މީހުން ހިމެނެއެވެ. މި ބަލީގައި މިހާތަށް 18 މީހަކު ވަނީ ރާއްޖެއިން މަރުވެފައެވެ.\nPrevious ދޫކޮށްލީ ނިއު ނޯމަލްއަކަށް، ދިޔައީ ނޯމަލްއަކަށް\nNext އައްޑޫ ރޭޕް ކޭސް: ހައްޔަރުކުރި މީހުންގެ ބަންދަށް 15 ދުވަސް


South Asian Junior and Cadet Table Tennis Championship ga baiverivaa TT Team thakaa Raees Baddhalu kuravvaifi - AO News\nސައުތު އޭޝިއަން ޖޫނިއަރ އެންޑް ކެޑޭޓް ޓޭބަލް ޓެނިސް ޗެމްޕިއަން ޝިޕްގައި ބައިވެރިވާ ޓީޓީ ޓީމުތަކާ ރައީސް ބައްދަލުކުރައްވައިފި\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، “ސައުތު އޭޝިއަން ޖޫނިއަރ އެންޑް ކެޑޭޓް ޓޭބަލް ޓެނިސް ޗެމްޕިއަން ޝިޕް 2022″ގައި ބައިވެރިވާ ރާއްޖޭގެ ޓޭބަލް ޓެނިސް އަންހެން އަދި ފިރިހެން ޓީމާއި ބައްދަލުކުރައްވައި ހިތްވަރު ދެއްވައިފިއެވެ.\nމިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައި ބޭއްވެވި މި ބައްދަލުކުރެއްވުމުގައި ރައީސުލްޖުމްހޫރިއްޔާ ވަނީ މި މުބާރާތުގައި ބައިވެރިވާ ރާއްޖޭގެ އަންހެން ޓީޓީ ޓީމާއި ފިރިހެން ޓީމަށް މަރުޙަބާ ވިދާޅުވެ މުބާރާތުގައި ކާމިޔާބީއަށް އެދިވަޑައިގަންނަވާފައެވެ. އަދި ޓީޓީ އަކީ ރާއްޖޭގައި އިތުރަށް ކުރިއެރުވިދާނެ ކުޅިވަރެއްކަން ފާހަގަކުރައްވައި އެމަނިކުފާނު ވަނީ ޓީޓީ ކުރިއެރުވުމަށް ބޭނުންވާ ފުރިހަމަ އެއްބާރުލުން ސަރުކާރުން ލިބިގެންދާނެ ކަމުގެ ޔަޤީންކަން ދެއްވާފައެވެ.\nމި ބައްދަލުކުރެއްވުމުގައި މިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓް އަޙްމަދު މަޚްލޫފާއި ޓޭބަލް ޓެނިސް އެސޯސިއޭޝަން އޮފް މޯލްޑިވްސްގެ އިސްވެރިން ބައިވެރިވެވަޑައިގެންނެވިއެވެ.\nމި ބައްދަލުކުރެއްވުމުގައި މި މުބާރާތުގައި ބައިވެރިވާ ރާއްޖޭގެ ޓީޓީ ޓީމުގެ ޖާޒީއެއް ވަނީ ރައީސުލްޖުމްހޫރިއްޔާއަށް ވެދުމަށް އަރުވާފައެވެ.\nދެކުނު އޭޝިއާ ސަރަޙައްދުގެ7ޤައުމެއްގެ ޖޫނިއަރ އެތުލީޓުން ބައިވެރިވާ، މި ޓީޓީ މުބާރާތް ކުރިޔަށްދާނީ މެއި މަހުގެ9އިން 12 އަށް ރާއްޖޭގައެވެ. މުބާރާތުގައި އެތުލީޓުން ބައިވެރިވާ ޤައުމުތަކުގެ ތެރޭގައި ރާއްޖޭގެ އިތުރުން ސްރީލަންކާ، ބޫޓާން،ނޭޕާލް، ބަންގްލަދޭޝް، އިންޑިޔާ އަދި ޕާކިސްތާން ހިމެނެއެވެ.


ސަރުކާރުގެ އަސްލު ސޫރަ މިދަނީ ފާޅުވަމުން – އަފޫ - DhiDaily\nސަރުކާރުގެ އަސްލު ސޫރަ މިދަނީ ފާޅުވަމުން – އަފޫ\nގުޅިފައިވާ ކޯލިޝަން ސަރުކާރުގެ ހަގީގީ ސޫރަ މުޅި ދުނިޔެއަށް ފާޅުވާން ފަށައިފިކަމަށް، އިދިކޮޅު ޕީއެންސީގެ ރެޖިސްޓްރާ މުހައްމަދު އަފޫ ހާމިދު ވިދާޅުވެއްޖެއެވެ.\nޒުވާނުން އިސްނަގައިގެން މިރޭ ވަނީ، ޖިންސީ ގޯނާ އާއި ދެކޮޅަށް މާލޭގައި ސުލްހަވެރި އިހުތިޖާޖެއް ކޮށްފައެވެ. އެހެން ނަމަވެސް އިހުތިޖާޖުގެ ވަކި ހިސާބަކުން ފުލުހުން ވަނީ ބާރުގެ ބޭނުންކޮށް، މުޒާހަރާގެ ބައިވެރިން އެސަރަހައްދުން ދުރުކޮށް، ބައެއް ޒުވާނުން ހައްޔަރު ކޮށްފައެވެ. އަދި ހައްޔަރު ކުރި ބައެއް އަންހެން ޒުވާން ކަނބަލުންނަށް ފުލުހުން އެކިވަރުގެ އަނިޔާ ކުރިކަމަށްވެސް ވަނީ މައުލޫމާތު ލިބިފައެވެ.\nމިކަމާއި ގުޅިގެން އަފޫ ކުރި ޓުއީޓެއްގައި ބުނީ، މިއީ އެޗްއާރުސީއެމް އާއި ފުލުހުންގެ އިދާރާއިން ބަލާ ތަހުގީގު ކުރަންޖެހޭ ކަންކަން ކަމަށާއި، އަނިޔާވެރި ކަމާއި ދެކޮޅަށް އަދި ހިޔާލު ފާޅު ކުރުމުގެ މިނިވަންކަން ހޯދައިދިނުމަށް ވައުދުވެގެން އައި ސަރުކާރުގެ އަސްލު ސޫރަ މިރޭ ރައްޔިތުންނަށް ވަރަށް ސާފުކޮށް ފެނިގެން ހިނގައްޖެ ކަމަށެވެ.\nއަދި މިއީ، ސިޔާސީ ޕާޓީއަކުން ކުރި އިހުތިޖާޖެއް ނޫން ކަމަށާއި، މިއީ ގައުމުގެ ޒުވާނުން ގައުމުގައި ހުރި މައްސަލަތަކާއި ދެކޮޅަށް އަޑު އުފުލާ ބޭއްވި ސުލްހަވެރި އިހުތިޖާޖެއް ކަމަށާއި، މިކަންވެސް އަދުގެ ނާގާބިލު ސަރުކާރަށް ހަޖަމް ކުރުމަށް ބޮޑު ދަތިކަމަކަށް ވެގެން ދިޔަ ކަމަށްވެސް އަފޫ ވަނީ ބުނެފައެވެ.\nމަންޒަރު ދުއް ފަރާތްތަކުން ބުނީ، މިރޭގެ އެއްވުމުގެ ބައިވެރިންނަށާއި، ނޫސްވެރިންނަށް އަނިޔާކޮށް، ހާލަތާއި ނުބައްދަލު ބާރުގެ ބޭނުން ފުލުހުން ކުރި ކަމަށާއި، އެ ގޮތުން އެއްވުމުގައި ބައިވެރިވި އަންހެނުން ބިންމައްޗަށް ވައްޓައިލައި ބޮޑެތި އަނިޔާތަކެއްވެސް ކުރި ކަމަށެވެ.\nމިކަމާއި ގުޅިގެން ފުލުހުންގެ އިދާރާއިން ނެރުނު ބަޔާނެއްގައި ބުނެފައިވަނީ، މުޒާހަރާތައް ކޮންޓްރޯލް ކުރުމަށް ނިކުންނަ ފުލުހުންގެ ފަރާތުން މައްސަލަތަކެއް ހުރި ކަމަށް ފާހަގަ ވާނަމަ އެކަން އޮންނަ އުސޫލުން ހުށައެޅުމުން މައްސަލަ ބަލާ ފިޔަވަޅު އަޅަން ފެންނަ ނަމަ ފިޔަވަޅު އަޅާނެ ކަމަށެވެ.\nފަހަކަށް އައިސް ފުލުހުން އަންނަނީ ސީދާ ނޫސްވެރިންގެ ހައްގުތަކަށް ހުރަސް އަޅަމުންނެވެ. އަދި މުޒާހަރާތައް ކަވަރު ކުރުމަށްދާ ނޫސްވެރިންނާއި ބޭ އަދަބީ ބަހުރުވައިން މުއާމަލާތް ކޮށް، އެކިވަރުގެ އަނިޔާތަށްވެސް ފުލުހުންގެ ފަރާތުން ނޫސްވެރިންނަށް ކުރިމަތިވެއެވެ.\nBala fuluhun nahmahsala hushaeleema kaakubalanee thithanugari verimeehaayakee laadheenee fikuruge meysthiri ennu dhenkonmasalaeh husha alhaavaahaka ehthibunanee.


އިސްތަށި ޑައީކުރުމުގެ ހުކުމަކީ ކޮބާ؟\nފުރަތަމަ ޞަފްޙާislamއިސްތަށި ޑައީކުރުމުގެ ހުކުމަކީ ކޮބާ؟\nAruzam 1:32 AM\nއައްޝައިޚު މުޙައްމަދު ޢަލްމުނައްޖިދު\nމިކަމުގައި އެންމެ ރަނގަޅުގޮތަކީ މިއީ ޙަރާމްކަމެއްކަމުގައި ދެކުމެވެ. ސަބަބަކީ މިކަމާއި ބެހޭގޮތުން ޙަދީޘްފުޅުގައި އައިސްފައިވާ ވަޢީދުގެ ބަސްފުޅުގެ ސަބަބުންނެވެ.\nރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވި ބަސްފުޅުގެ މާނައިގައިވެއެވެ.\n"ފަހު ޒަމާނުގައި އެބައިމީހުންގެ އިސްތަށިތައް ކޮތަރެއްގެ ބަނޑުދަށްފަދައިން ކަޅުކުރާ ބަޔަކުވާނެއެވެ. އެބައިމީހުންނަށް ސުވަރުގޭގެ ވަސްވެސް ނުލިބޭ ހުއްޓެވެ." (ރިވާކުރެއްވީ އަބޫދާވޫދު)\nމިއީ ނުރަވެފައިވާ އިސްތަށި ހުންނަ މީހުންގެ މެދުގައި ޢާންމުކަމަކަށްވެފައިވާ ކަމެކެވެ. އެބައިމީހުންގެ ނުރަ އިސްތަށިތައް ކަޅުކުލައަށް ބަދަލުކޮށް ހަދައެވެ. މިކަމުގެ ސަބަބުން ނުބައިކަންކަމަށް މަގުފަހިވެއެވެ. މިސާލަކަށް އޮޅުވާލުމާއި އަދި ތިމާގައިގައި ނެތްކަމެއް ދައްކައިގެން ފޮނިކެނޑުން ހިމެނެއެވެ.\nނަމަވެސް ރަސޫލުﷲ ޞައްލަﷲ ޢަލައިހި ވަސައްލަމަ އެކަލޭގެފާނުގެ ނުރަ ތުނބުޅިފުޅު ހީނާފަތް ބޭނުންކުރައްވައިގެން އެކަލޭގެފާނު ކުލަބަދަލުކުރައްވައެވެ. އެއީ ރީނދޫ، ރަތް އަދި ކަޑިކަމެއް ހުންނަ ކުލައެކެވެ. (ކަޅެއްނޫނެވެ). (ފޮޓޯއިން އެފެންނަނީ ހީނާފަތް ބޭނުންކޮށްގެން ޑައީކުރެވިފައިވާ ތުނބުޅިއެކެވެ.)\nމައްކާ ފަތަޙަ ކުރެއްވި ދުވަހު އަބޫ ޤުހާފާ(އަބޫބަކުރު ގެފާނުގެ ބަފައިކަލުން) ރަސޫލުﷲ ގެފާނުގެ އަރިހަށް ޙާޒިރުކުރެއްވުނެވެ. އޭރު އެކަލޭގެފާނުގެ އިސްތަށިފުޅާއި އަދި ތުނބުޅިފުޅު ހުރީ ތުޤާމާ (އެގަހުގެ ފަތާއި އަދި މާ ވަރަށް ހުދުކޮށް ހުންނަ ގަހެއް)ހާ ހުދުކޮށެވެ.\nދެން ރަސޫލުﷲ ޞައްލަﷲ ޢަލައިހި ވަސައްލަމަ އަބޫ ޤުހާފާއަށް ނިސްބަތްކޮށް ޙަދީޘްކުރެއްވި ބަސްފުޅުގެ މާނައިގައިވެއެވެ.\n"މި(ނުރަ އިސްތަށިތަކުގެ ކުލަ) ކޮންމެސް އެއްޗެއް ބޭނުންކޮށްގެން ބަދަލުކޮށްލާށެވެ. ނަމަވެސް ކަޅުކުލަ (ޑައީ ކުރުމަށް) ބޭނުން ކުރުމުން ދުރުހެލިވާށެވެ." (ރިވާކުރެއްވީ މުސްލިމް)\nމިކަމުގައި އެންމެ ރަނގަޅުވެގެންވާ ގޮތަކީ އަންހެނުންވެސް ވަނީ ފިރިހެނުން ފަދައިންނެވެ. ކަޅު ނޫން އިސްތައްޓެއް ކަޅުކުލައަށް ބަދަލުކުރުމަށްޓަކައި ޑައީކުރުން އެބައިމީހުންނަށްވެސް ހުއްދަވެގެންނުވެއެވެ. (ޝެއިޚުގެ ބަސްކޮޅު ނިމުނީ)\nނޯޓު: ނުރަވުމުން ތުނބުޅީގައި ހީނާފަތް ބޭނުންކޮށްގެން ކުލަޖެއްސުމަކީ ރަސޫލުﷲ ޞައްލަﷲ ޢަލައިހި ވަސައްލަމަގެ ސުންނަތެކެވެ.


Lanka gai Covid jehigen Maruvaa Meehun Valhulan Huddha dheefi\nބޮޑުވަޒީރު ރާޖަޕަކްސަ މީހުން ވަޅުލާނެ ރަނގަޅު ބިމެއް ކަނޑައެޅުމާ ބެހޭ ގޮތުން މަޝްވަރާކުރައްވަނީ\nސްރީ ލަންކާގައި ކޮވިޑްޖެހިގެން މަރުވާ މީހުން ވަޅުލަން ބުރާސްފަތި ދުވަހު ހުއްދަދީފި އެވެ. ހެލްތު މިނިސްޓަރު ޕަވިތުރާ ވަންނިއައްޗީ ވަނީ މިކަމާ ގުޅުން ހުރި ގަވާއިދުތައް ހަދައި އަދި އަމަލު ކުރަންޖެހޭ އުސޫލުތައް އާންމުކޮށްފަ އެވެ.\nކޮވިޑްގައި މަރުވާ މީހުން ވަޅުލާންޖެހެނީ ސިއްހަތާ ބެހޭ އިދާރާއިން ދައްކާ ތަނެއްގައި އަދި ސިއްހީ މާހިރުން ދެއްވާ އިރުޝާދާ އެއްގޮތަށެވެ. މީހަކު ވަޅުލާންޖެހޭ ހާލަތްތަކުގައި އަމަލުކުރަން ޖެހޭ ގައިޑްލައިނެއް، ޑައިރެކްޓާ ޖެނެރަލް އޮފް ހެލްތު ސާވިސަސް ވަނީ ކަރުދާސް ކުރައްވާފަ އެވެ.\nލަންކާގައި ކޮވިޑް ޖެހިގެން މަރުވާ މީހުން ވަޅުލަން ހުއްދަދިން ނަމަވެސް، ލާޒިމްކޮށްފައި އުސޫލުތަކުގެ ސަބަބުން މީހަކު ވަޅުލުމަކީ ބުރަބޮޑު ކަމަކަށް ވާނެ ކަމަށް ބެލެވެ އެވެ. މީގެ ކުރިން ކޮވިޑްގައި މަރުވިހާ ބަޔަކު ވަނީ ލަންކާއިން އަންދާފަ އެވެ. އޭގެ ތެރޭގައި މުސްލިމުންނާއި ކްރިސްޓިއަނުން ހިމެނެ އެވެ.\nކޮވިޑްގައި މަރުވާ މީހުން ވަޅުލަން ހުއްދަދެއްވާނެ ކަމަށް ލަންކާ ބޮޑުވަޒީރު މަހިންދަ ރާޖަޕަކްސަ، ފެބްރުއަރީ 10 ވަނަ ދުވަހު ވިދާޅުވި އެވެ. އޭގެ އެއްދުވަސް ފަހުން އެޕޮލިސީއަށް އަމަލުކުރެވެން ނެތް ކަމަށް ވިދާޅުވެ ހަށިތައް އެންދުން ނޫން ގޮތެއް ނެތް ކަމަށް ނިންމެވި އެވެ.\nޕާކިސްތާން ބޮޑުވަޒީރު އިމްރާން ޚާން ލަންކާއަށް ކުރެއްވި ދަތުރަށް ފަހު، ފެބްރުއަރީ 25 ގައި، ލަންކާ ސަރުކާރުން ބަޔާނެއް ނެރުނެވެ. ކޮވިޑްގައި މަރުވާ މީހުންގެ ތެރެއިން ވަޅުލަން ބޭނުން މީހުން ވަޅުލެވޭ ގޮތަށް އަދި އަންދަން ބޭނުން މީހުންނަށް އެފުރުސަތު އޮތް ކަމަށް ބުނެ އެވެ. އަދި ސިއްހީ އިދާރާތަކުން އުސޫލުތައް ބަަޔާންކޮށް އާންމުކުރި އެވެ.\nލަންކާގައި އާންމު ގަބޫލުކުރުމަކީ ކޮވިޑްގައި މަރުވާ މީހުން ވަޅުލުމުން އެމީހުންގެ ގައިން ފައިބާ ދިއަ، ބޯފެން ފަށަލައަށް ފޭއްދި އަދި އެ ފެން ބޯ މީހުންނަށް ބަލި ޖެހުމެވެ. މިއީ ސައިންސަށް ބިނާކޮށް އެމީހުން ގަބޫލުކުރާ ކަމެއް ނޫނެވެ. ލަންކާގައި މީގެ ކުރިން ވެސް ބޮޑެތި ބަލިތަކުގައި މީހުން މަރުވެ އެވެ. އަދި ވަޅުލާ މީހުންގެ ފަރާތުން އެބަލި އެހެން މީހަކަށް ޖެހިފައި ހުރި ކަމެއް ސާބިތުކުރެވޭކަށް ނެތެވެ.\nސްރީލަންކާ ޕާކިސްތާން ކޮވިޑް-19


(7އޯގަސްޓް 2019 އާ ގުޅޭ)\n"ހާދަ އަވަހަކަށް އެއައީ ގެއަށް، ބުނީމެއްނު ދާދި ދެންމެއަކުއޭ ދިޔައީ.........ބުނަން، ތިވީ ރަނގަޅަށް އެނގޭ، އެމަންހާ މިހާރު ހަދާނެގޮތެއް ނޭގިގެން ބޯގޮވަނީއެ، ހަމަ ރަނގަޅު........މޮޔަކޮއްލާ، އަހަރެންގެ ފްރެންޑެއް ހުންނާނެ ހޮސްޕިޓަލުގަ، ޑޮކްޓަރެއް............އޭނައަށް ގުޅާލަނިކޮށް މަންހާ ގުރައިދޫއަށް ފޮނުވާލަން ހަމަޖައްސާލަފާނެ، އެކަމަކު ކުޑަ ރުފިޔާކޮޅެއް ބޭނުންވާނެ...........ބޮޑުކަމެއްވީމަ އޭނަ ހިލެއަކުކޮއްދޭނެ ހެނެއް ހިއެއްނުވޭ" ފޯނުން ފަލަކް ބުނެލިއެވެ.\n"ރުފިޔާ ލިބިދާނެ، ދޮންތަ އެކަމާ ހާސްނުވޭ، އޭނައަށް ގުޅާފަ ބަހައްޓާ..........އަހަރެން މިކޮޅުން މަންހާއަށް ނޭވާލާނެ ފުރުޞަތެއްވެސް ނުދޭނަން، އޭނައަށް ޖެހޭނީ މިގޭންދާން..........އޭ ދެން ބޭއްވީ ފޯނު، ދާއިން އައިސް ވަދެދާނެ ކޮންމެ އިރަކުވެސް...........އެއުޅޭ ޒައުލް ހުންނަނީ ފާޑަކަށް، ދާއިންވެސް ނޫޅޭ އެމަންހާ ގަނޑު ދޫކޮއްލާކަށް، އަހަރެން ދައްކާ ވާހަކަ އަޑުއަހަން މިހާރު ބޭނުންނުވާހެން ހީވަނީ" ޒާރާ ރުންކުރުގޮތަކަށް ބުނެލިއެވެ.\n"އަޅާލާނެ ކަމެއްނެތް، މަންހާ ފޮނުވާލެވުނީމަ ދެން ހަނދާންނެތިދާނެ އޭނަގެ މަތިން، އޭރުން ދާއިންއަށްވެސް އުޅެވޭނީ އޭނަގެ ކައިރީގަ ހުންނަ މީހަކާ ހެދިގެން، އޭރުން ދަރިފުޅުވެސް އޮންނާނީ ޒާރާގެ އަތުގައެއްނު.........އޯކޭ.........ބާއި، ބޮޑުކަމެއް ހިނގައިފިއްޔާ ގުޅައްޗޭ" ފަލަކް ފޯނުކަނޑާލިއެވެ. ޒާރާ އަވަސް އަވަހަށް ފަލަކްގެ ކޯލު ނިމުމާއިއެކު ދާއިންއަށް ގުޅާލިއެވެ. ދާއިން ފޯނު ބިޒީކޮއްލީއެވެ. ދެތިންފަހަރަށް ގުޅީމަވެސް ފޯނެއްނުނެގިއެވެ.\n"އަހަރެން ދެން ކިހިނެއް ހަދަންވީ" ގޮތްހުސްވެ ކުރެވުނު ކަންތައްތަށް ހިތަށްއަރާ ދެރަވެފައި އިން ދާއިން ޒައުލްގެ ގާތުން އަހާލިއެވެ.\n"އަހަންނަށް ތިކަމަށްދޭނެ ޖަވާބެއް ސީދާ ނޭގެ، އެކަމަކު ދާއިން މަންހާ އާއި ވާހަކަދައްކަން މަސައްކަތްކުރޭ، އަހަރެން ފަހުން ވާހަކަ ދައްކާ ދައްކާވެސް އެއްވެސް އެއްޗެއް ނުބުނި، އެހެންވެ މިއައީ، ހިތަށް އެރީ ފަހަރެއްގަ ދާއިން ވާހަކަދައްކަނިކޮށް އޭނަ އޯކޭ ވެދާނެއޭ..........." ޒައުލް ދާއިންއަށް ބަލާލަމުން ބުނެލިއެވެ.\n"އޯކޭ، އަހަރެން ހަމަމިހާރު މަންގެ ގާތަށް ދާނަން، އޭނަ އާއި ވާހަކަދައްކަން މަސައްކަތްކުރާނަން، އެކަމަކު..........ޒައުލް...................މަންހާ އަހަންނާ ވަކިވާން ބޭނުންވެއްޖެނަމަ ދެން................ނޫނީ އަހަންނާ ޒާރާ ދުރުވާން ބުނެއްޖެނަމަ......." ދާއިން ސުވާލުން ފުރިގެންވި ނަޒަރަކުން ޒައުލްއަށް ބަލަންއިނދެ ބުނެލިއެވެ.\n"އޭނަ ތިދެމީހުން ދުރެއްނުކުރާނެ، އަނެއްކޮޅުން އޭނަވެސް ދާއިން އާއި ވަކިވާކަށް ބޭނުމެއްނޫން، ވަރަށް ގިނަފަހަރުމަތިން ބުނި ތިމަންނަ ދާއިންގެ ކައިރިން ވަރިއެއްނުވާނަމޭ............ވަކިއެއްޗެއް ބުނަން އަހަންނަށްވެސް މިއުޅެނީ އަދި ނޭގިގެން..............ވާހަކަދައްކައިގެން މިކަން ހައްލުވޭތޯ ބަލަންވީ، މިހާރު މަންހާ އެހުރީ ހަމައަކަށް އެޅިފަ..............މިހެން ބުންޏަސް އެކަކަށްވެސް ވާނެގޮތެއް ނޭގޭނެދޯ" ޒައުލް ބުނެލިއެވެ.\nކާރުން ފައިބައިގެން ޒައުލް އާއިއެކު ދާއިންވެސް އައިސް ލިފްޓަށްއެރިއެވެ. މަންހާގެ އެޕާޓްމެންޓަށް ދިއުމުގެ ކުރިން ޒައުލް ދާއިންއަށް ލަފާއެރުވީ އޭނަ ފްރެޝްވެލައިގެން ތަންކޮޅެއް ހަމަޖެހިލާފައި މަންހާ އާއި ބައްދަލުކުރަން ދިއުމަށެވެ. އެހާއިރުވަންދެން ޒައުލް މަންހާގެ ގާތުގައި މަޑުކުރާނަން ކަމުގައި ބުންޏެވެ.\n"ދާއިން، ކިހިނެއްތަވީ، އަހަރެން ކައިރީވެސް ބުނެބަލަ.............." ދާއިން ކޮޓަރިއަށްވަނުމާއިއެކު ޒާރާ ސުވާލުކުރިއެވެ.\n"ކަމެއްނުވޭ، ޒާރާ ކީއްކުރަންތަ ގުޅީ، އެނގެއެއްނު އަހަރެން ހުރީ ޒައުލް ކައިރީގަކަން، މިހާރަކަށް އައިސް މާވަރަށް ތިގުޅަނީ އަހަރެން ބޭރަށް ދާއިރަށް، އަހަރެން އެނބުރި އަންނާނީ މިގެއަކަށްނޫންތަ، ޒާރާ އާއި މަންހާގެ ކައިރިއަށްނު، ޕްލީޒް...........އަހަންނާ އިތުރު ސުވާލުތަކެއް މިވަގުތު ނުކުރޭ، އަހަރެން ފާހާނާއަށް މިވަންނަނީ" ދާއިން ކޮޓަރީގެ ދޮރުލައްޕާލަމުން ޒާރާ އާއި ވާހަކަދެއްކިއެވެ. އަދި މަޑުމަޑުން ހުރެ ގަމީހުގެ ގޮއްތައް ނައްޓަމުންދިޔައެވެ.\nމަންހާގެ އެޕާޓްމަންޓަށް ވަތް ޒައުލްގެ ބަނޑު ފުރިގެންދިޔަކަހަލައެވެ. މުޅި އެޕާޓްމެންޓުގައިވަނީ ކޭކުވަސް ހިފާލާފައެވެ. އޭނަ މަންހާ ކޮބާތޯ ބަލާލިއިރު ތަށިތަށީގައި ކޭކު ގިރާފައި ހުއްޓެވެ. ބައެއް ޓްރޭތަކުގައި ކަޕްކޭކު ހެދުމަށް ކޭކު މިކްސް އަޅާ އަވަނަށް ލާން ތައްޔާރުކޮއްފައި ހުއްޓެވެ. ހިތާ ސިކުނޑިއަށް ފިނިކަމެއް ހޯދުމައްޓަކައި އެކި މީހުން ކުރާނީ އެކިކަންތައްތަކެވެ. އެފަދަ ކަމެއްކަން މިފެންނަނީ ޒައުލްއަށް އެނގުނެވެ.\n"ހާދަ މީރުވަސް އެބަދުވައޭ، މަންހާ ކައްކަންވެސް ވަރަށް ކުޅަދާނަ...........މިބަޔަށް ވަނީމަ ހީވީ ބަނޑު ފުރުނުހެން" ޒައުލް ހިނިއައިސްފައި ބުނެލިއެވެ. އެހެންނަމަވެސް މަންހާއަށް އެއަޑުއިވުނު ހެނެއްހިއެއްނުވެއެވެ. ޒައުލް ކާމޭޒުގެ ގޮނޑިއެއްގައި އިށީނދެލައިގެން ބަހެއްވެސް ނުބުނެ މަންހާ އުޅޭގޮތް ބަލަން އިނެވެ. އޭނައަށްވެސް ބުނާނެއެއްޗެއް ނޭގުނީއެވެ.\nއެޕާޓްމެންޓުން ނުކުންނަން އުޅުނު ދާއިންގެ ފޯނު ރިންގުވާންފެށިއެވެ. އަވަސް އަވަހަށް ޖީބުން ފޯނު ނަގާ ބަލާލެވުނީ ޒައުލްގެ ކޯލަކަށްވެދާނެތީއެވެ. ޒައުލްގެ ނަމަށްވުރެ ފޯނުގެ ސްކްރީނަށް އަރާފައިވާ ނަމުން ދާއިންއަށް ސިހުންގެނުވިއެވެ. ތާޒާވެލައިގެން މަންހާގެ ގާތަށް ދާން އުޅުނު ދާއިންގެ މޫނަށް ހާސްކަންވެރިވެއްޖެއެވެ.\n"ހެލޯ........" ދާއިން ބުނެލިއެވެ.\n"ދާއިން، މީ ޝަރަފް، އެނގިއްޖެ ދޯ، ކޮބާ މަންކޮ، ވަރަށް ގުޅައިފިން...........ފޯނެއްނުނަގާ، އަނެއްކާ ނިދިފައޮތީތަ މިގަޑީގަ" ދާއިންގެ ފޯނުގެ އަނެއްކޮޅުން ޝަރަފްބުނެލިއަޑުއިވުނެވެ.\n"މިދަނީ މަންހާ ކައިރިއަށް، ހީވަނީ ނިދިފަހެން އޮތީ، ކަމަކުތަ ގުޅާލީ" ދާއިން ވެގެންއުޅޭގޮތް ސިއްރުކުރަމުން ބުނެލިއެވެ.\n"ކަމަކުއެއްނޫން، އެކަމަކު ދައުވަތެއްދޭންވެގެން..........ކައިވެނިކުރަން މިއުޅެނީ" ޝަރަފް ވަރަށް ހިނިއައިސްފައި ބުނެލިއެވެ. ދާއިން ކުރިއަށްވުރެވެސް ކަންބޮޑުވެ ހާސްވީ މަންހާގެ ހާލު ޝަރަފްއަށް އެނގިއްޖެއްނަމަ މިހާރަށްވުރެވެސް ކަންތައްތައް ގޯސްވެދާނެކަން އެނގޭތީއެވެ.\n"ކޮންގްރާ.........މަންހާ ހޭލީމަ ބުނާނަން ޝަރަފްއަށް ގުޅާށޭ" ދާއިން މިހެން ބުނެލުމުން ޝަރަފްވެސް މާގިނަ ވާހަކަތަކެއް ދެއްކުމެއްނެތި ފޯނުކޯލު ކަނޑާލައިފިއެވެ. ޒާރާ އެޕާޓްމެންޓު ދޮރުމަތީގައި ހުރިކަން ދާއިންއަށް އެނގުނީ ދެނެވެ.\n"އެބަ އަންނަން.........." ދާއިން ޒާރާއަށް ބަލާލަމުން ބުނެލިއެވެ.\n"މަންހާ ކައިރިއަށްތަ ތިދަނީ" ޒާރާ އަހާލިއެވެ. ދާއިން ހޫން ލައްވާލަމުން ލިފްޓާއި ދިމާލަށް ދިޔައެވެ. ޒާރާ އެނބުރިވަނީ އެޕާޓްމެންޓަށެވެ.\nމަންހާގެ އެޕާޓްމެންޓު ދޮރުހުޅުވާލިއިރު ދާއިންއަށް މަންހާކުރަނީ ކީއްކަން އެނގުނެވެ. އޭނަގެ ނޭފަތުގައިވެސް ޖެހުނީ ބަނޑުފުރިގެން ދާފަދަ މަޑުމަޑުމީރުވަހެކެވެ. އެއާއިއެކު ހައިރާންވެސް ވިއެވެ. އެތެރެއަށް ވަކިވަރަކަށް ވަދެވުމާއިއެކު ކާމޭޒު ކައިރީ އިށީނދެލައިގެންއިން ޒައުލް ފެނުނެވެ. ދާއިން މަޑުމަޑުންގޮސް ޒައުލްގެ ކޮނޑުގައި އަތްތިލަ ބާއްވާލިއެވެ.\n"ދާއިން.........." އެއްފަރާތަކަށް އެނބުރިލި ޒައުލް ބުނެލިއެވެ. އޭރު އަވަނުން ފިހެފައިވާ ކަޕްކޭކް ޓްރޭއެއް ނަގާ އެއްފަރާތެއްގައި ބެހެއްޓި މަންހާ ޒައުލްއާއި ދިމާލަށް ބަލާލީއެވެ. އޭނައަށް ދާއިން ފެނުމުން ހުއްޓުން އެރިއެވެ. ޒައުލް ގޮނޑިން ތެދުވެގެން ދާއިން އާއިއެކު ސިޓިން ރޫމަށް ދިޔައެވެ. ސޯފާގައި ދެމީހުން އިށީނުމާއިއެކު މަންހާ ސިއްރު ސިއްރުން ދާއިންއަށް ބަލަންފެށިއެވެ. އެތަންވެސް ދާއިންއަށް ފެނުނެވެ.\n"މަންހާ.........ޒައުލްއަށް ސައިދޭންތަ ތިއުޅެނީ" ޒައުލް އޭނައަށް އިރުޝާދުދީފައިވާގޮތަށް އާމުކޮއް އުޅޭއިރު ވާހަކަދައްކާ އުސޫލުން ދާއިން ބުނެލިއެވެ. ސިއްރުން ބަލަން ހުރި މަންހާ ބޯޖަހާލާފައި ބަދިގެފަރާތަށް އަނެއްކާވެސް ހިނގައްޖެއެވެ.\n"ނޭގެ، ޝީޒް ކީޕިންގ ހާސެލްފް ބިޒީ، ވަރަށް ޓެންޝަންގަ އެހުންނަނީ" ދާއިން އަތުގެ އިޝާރާތުން މަންހާއަށް ކިހިއްވެފަތޯ އެހުރީ އަހާލުމާއިއެކު ޒައުލް ދެފަރާތަށް ބޯހޫރުވާލަމުން ބުނެލިއެވެ.\n"ޒައުލް މަން އާއި ވާހަކަދައްކައިގެން ރަނގަޅެއްނުވިތަ؟" ދާއިން އަހާލިއެވެ.\n"އަހަންނަށް ދެން ނޭގުނު ބުނާނެ އެއްޗެއް، މަޑުމިކުރަނީ އޭނަ އެއްޗެއް ބުނަންދެން.............މަންހާ ވާހަކަދައްކަން ބޭނުންވީމަ ވާހަކަދެއްކޭނީ، އެނޫންގޮތަކަށް ވާހަކައެއްނުދެއްކޭނެ............އަހަރެން ދާންވެސް ޖެހިއްޖެ، ކްލިނިކުން ދެފަހަރަށް ގުޅައިފި، މިއަދު ހަވީރު އަހަރެން ކުރިއަށްގެންދާ ތެރަޕީ ސެޝަންއެއްވެސް އޮންނާނެ، ދާއިން، އައި ވޯންޓް ޔޫ ޓު ޓޯކް ޓުހާ............ސޭ އެނީތިންގް............" ޒައުލްގެ ވާހަކަ މެދުކަނޑާލީ ކުއްލިއަކަށް ތަބަކެއްގައި ތަށިއަތުރައިގެން މަންހާ އަންނަތަން ފެނުމުންނެވެ. މަންހާ އައިގޮތަށް ސިޓިންރޫމުގެ ސޯފާތަކުގެ މެދުގައި ހުރި ކުޑަބިއްލޫރު މޭޒުގެ މަތީ ތަބައްބެހެއްޓިއެވެ. ދާއިންއަށް މަންހާއަށް ބަލަހައްޓައިގެން އިނދެވުނީއެވެ. ޒައުލް މަންހާއަށް ހިނިތުންވެލަމުން ޝުކުރުއަދާކުރިއެވެ.\nކޮފީތަށިބޯލުމާއިއެކު ޒައުލް މަންހާގެ އެޕާޓްމެންޓުން ނުކުންނަން ހިނގައިގަތީ ކްލިނިކުން އަނެއްކާވެސް ގުޅުމުންނެވެ. އެހެންނަމަވެސް ދޮރާހަމައަށް ދިއުމުގެ ކުރިން އޭނަ އެނބުރި މަންހާގެ ކައިރިއަށްދިޔައެވެ.\n"ހޭ ބިއުޓިފުލް، ފޯނު ހިފައިގެން އުޅެއްޗޭ، ފަހުން ގުޅާނަން އެނގޭ، ނޫނީ ފޫހިވީމަ އަހަންނަށް ގުޅާލިޔަސް އޯކޭ، މިރޭ އޮންނާނީ ފޯނު ކައިރިއަށް ލައިގެން" ޒައުލް ސިންކުގެ ކައިރީ ޖެހިލައިގެން ހުރި މަންހާގެ ކައިރިއަށް ހުއްޓެމުން އޭނަގެ އަތުގައި ހިފާލާފައި ބުނެލިއެވެ. ފުރަތަމަ ފަހަރަށް މަންހާގެ މޫނުމަތިން ލުއިހިނިތުންވުމެއް ފެނުނެވެ. ޒައުލްގެ ހިތަށްވެސް ހަމަޖެހުން ލިބިގެންދިޔައެވެ.\n"ކަމެއްބޭނުންވެއްޖެއްޔާ ގުޅައްޗޭ........." ދެވަނަ ފަހަރަށްވެސް ޒައުލްއަށް ބުނެލެވުނެވެ. މަންހާ ބޯޖަހާލަމުން އާއެކޭ ބުނެލިއެވެ. މިލައިގެންދިޔަ މަލެއްފަދައިން ޒައުލް އެނބުރިލުމާއިއެކު މަންހާގެ މޫނު މިލައިގެން ހިނގައްޖެއެވެ.\nޒައުލް އެޕާޓްމެންޓުން ނުކުތުމާއިއެކު ދާއިން އެޕާޓްމެންޓުގެ ދޮރުލައްޕާލުމާއިއެކު ތަޅުލައިފިއެވެ. އަދި ހުރި ފިޔަވަޅުމަތީ މަޑުކޮއްލަމުން ފުންނޭވާއެއް ލިއެވެ. ދާއިން ސިޓިން ރޫމުގައި ހުރި ސައިތަބަށް ހިފައިގެން ބަދިގެ ފަރާތަށް ހިނގައިގަތެވެ. ދާއިން އައިސް ކާމޭޒުމަތީ ތަބައްބަހާއްޓާލާފައި މަންހާ އާއި ކައިރިއަށް ޖެހިލި ހިނދު މަންހާ ޖެހިލީ ދާއިން އާއި ދުރަށެވެ. ދާއިންގެ އެންމެ ބީހުލުމަކުންވެސް އޭނަގެ ހިތުގައި ދާއިންއަށްވާލޯބި އުތުރިގަންނާނެއެވެ. އެހެންނަމަވެސް އޭނައަށް ޒާރާގެ ފަރާތުން ކުރިމަތިވަމުންދާ ފިއްތުންތައް ކުޑައެއްނުވާނެއެވެ. ދާއިންގެ ކައިރީ އޭނަ ޒާރާ އާއި ގުޅިގެން ޝަކުވާގެ އެންމެ ލަފްޒެއްވެސް ބުނާކަށް ބޭނުމެއްނޫނެވެ. ދާއިން އަމިއްލައަށް އޭނަގެ ދިރިއުޅުމާމެދު ވިސްނަންޖެހޭނެއެވެ. ޒާރާގެ ނުބައިކަން އޭނަ ބޭނުންވާނަމަ ފާހަގަކުރެވޭނެކަން މަންހާއަށް އެނގެއެވެ. މަންހާ ސައިތަބަކުގައި ހުރި ތަށިތައް ހިފައިގެން އައިސް ސިންކަށް ލުމަށްފަހު ދޮންނަން ފެށުމާއިއެކު ދާއިން ކުރިއަށްވުރެވެސް އޭނައާއި ގާތްވެލިއެވެ.\n"މަންހާ...........އައެމް ސޮރީ..........ޕްލީޒް.........." ދާއިން މަޑުމަޑުން މަންހާގެ ކޮނޑުގައި ގުދުވެލާފައި އޭނަގެ ނިތްޖައްސާލަމުން ބުނެލިއެވެ. މަންހާއަށް ދެލޯމަރާލެވުނީ ދާއިންގެ އަނގައިން ފުރަތަމަ ފަހަރަށް އޭނަ މާފަށް އެނދުނު އަޑުއިވުމުންނެވެ. މާފަށް އެދެންވީ ދާއިންއެއްނޫނެވެ. ދާއިން މަޑުމަޑުން މަންހާގެ ފުރަގަހުން އޭނަގެ ގައިގާ ބައްދާލިއެވެ. ސިންކުގެ އިސްކުރުން އޮހެމުންދިޔަ ފެންފަދައިން ދާއިންގެ އަތުގެތެރެއަށް ވިރިގެން ދާން މަންހާ ބޭނުންވިއެވެ. އަނެއްކާވެސް ދާއިން އޭނަގެ ކައިރިން މާފަށް އެދެންފެށިއެވެ. މަންހާގެ ދުޅަވެފައިވާ ދެލޮލުން ހިފެހެއްޓުމެއްނެތި ކަރުނަ އަންނަންފެށިއެވެ.\n"ޕްލީޒް.........ދެން ނުރޮއެ މަން، ނުރޮއެ ހުއްޓާލާ........." ދާއިން ކުރިއަށްވުރެވެސް އެއަތުގެތެރޭ މަންހާ ގާތްކޮއްލަމުން ބުނެލިއެވެ. ހަގީގަތަކީ އޭނަގެ ހިތަށްވެސް ވަރަށް ފުންއަސަރެއްކޮއްފައިވާކަމެވެ. މަންހާ ރުއިމުގެ ސަބަބުން އޭނައަކީ ކުއްވެއްރިއެއްކަން އިޙްސާސް ކުރެވޭތީއެވެ. އަދި އެލޮލުން ވެއްޓޭ ކޮންމެ ކަރުނަތިއްކަކީ ދާއިންއަށް މަންހާގެ ހިތުން މާފުނުލިބޭކަމުގެ ހެއްކެކެވެ. ދާއިން މަޑުމަޑުން އޭނަ އާއި ދިމާލަށް މަންހާ އަނބުރާލަން އުޅުމުން ސިންކުގެ ތެރެއަށް ތަށިތައް ދޫކޮއްލުމަށްފަހު މަންހާ ދުއްވައިގަތީ ކޮޓަރި އާއި ދިމާލަށެވެ. މަންހާގެ އަތުގައި ހިފުމަށް ދާއިން އަތްހޫރާލިއެއްކަމަކު ކާމިޔާބެއްނުވިއެވެ. ސިންކުގެ އިސްކުރު ބާރުކޮއްލުމަށްފަހު ދާއިންވެސް އަވަސްވެގަތީ މަންހާގެ ފަހަތުން ކޮޓަރިއަށް ދިއުމަށެވެ. އެހެންނަމަވެސް ދާއިންއަށް ކޮޓަރީގެ ދޮރާ ހަމައަށް އެރެންވާއިރަށް މަންހާ ދޮރުލައްޕާ ތަޅުލައިފިއެވެ. ދާއިންއަށް ދޮރުފަތުގައި އަތުންޖަހާލެވުމާއިއެކު ބާރަށް މަންހާއަށް ގޮވާލެވުނެވެ. އޭނަ ބިރުގަތީ އަނެއްކާވެސް މަންހާ މޮޔަކަމެއް ކޮއްފާނެތީއެވެ.\n"މަންހާ، ޕްލީޒް..........އަހަންނަށް މާފެއްނުކުރާނަންތަ، އަހަރެން އެއްފަހަރުވެސް ހަނދާނެއްނުނެތެއޭ ކައިވެނިކުރަން ނިންމި ދުވަހަކު މަންހާ އަހަރެންކައިރީ ދެއްކި ވާހަކަ، އަހަރެން ނޫޅެން މަންހާ ދުރުކޮއްލާކަށް، މިހެން ބުންޏަސް އެނގޭ އޯލްރެޑީ އަހަންނާ މަންހާ އާއި ދުރުވެއްޖެކަން، އެހެންވެ މާފަށް މިއެދެނީ، ދެން އެހެނެއްނުވާނެ، ދުވަހަކުވެސް ނުވާނެ، އަހަރެން މަންހާއަށް ބޭނުން..........ޕްލީޒް މަން............ދޮރުހުޅުވާލަބަލަ............ޕްލީޒް........." ދާއިން ދޮރުފަތުގައި އަތުން ދެތިންފަހަރަށް ޖަހާލުމާއިއެކު ވާހަކަދައްކަންފެށިއެވެ. ދޮރުފަތުގެ އަނެއްފަރާތުގައި، ކޮޓަރިތެރޭ ހުރި މަންހާ އަނގައިގާ އަތްއަޅާލަމުން ދޮރުފަތުގައި ލެނގިލީ ދާއިންއަށް އޭނަ ރޯއަޑު އިވިދާނެތީއެވެ. އަދި ދާއިންގެ އަޑުއިވޭ ހިސާބުގައި އޭނަ އެބަހުރިކަން އެނގިދާނެތީވެސްމެއެވެ. ދާއިން އެތަށް ވާހަކައެއް ދެއްކިމަށްފަހު ދޮރުގައި ލެނގިލަމުން ނިތާއިއެކު ބޮލުގެ އިސްތަށިގަނޑުގައި އަތްކާލެވުނެވެ. މަންހާ މަޑުމަޑުން ދޮރުކައިރީ އިށިންވަގުތު ބޭރުގައި ހުރި ދާއިންވެސް ދޮރުކައިރީ އިށީނީ އެތަނުން ދުރަށް ނުދާނަމޭ ބުނާފަދައިންނެވެ.\nތިންހަތަރުގަޑިއިރުވޭތުވެގެން ދިޔައިރު އިރުވެސް އޮއްސިއްޖެއެވެ. ދާއިން އަދިވެސް އިނީ ކޮޓަރީގެ ދޮރުފަތުގައި ޖެހިލައިގެން އިށީނދެއެވެ. ކުރުކޮއްލެވިފައިވާ ދެފައިގެ ކަކުލުގައި ދެއަތްއަޅުވާލައިގެން ދެލޯވެސް މަރާލައިގެންނެވެ. ކޮޓަރީގައި މަންހާ ނެހާ އުރާލައިގެން ހުއްޓެވެ.\n"މަން، ކާއެއްޗެއްވެސް ނުކައެއްނު ތިހުންނަނީ، ޕްލީޒް، މަން ބޭނުންނަމަ އަހަރެން ގޮސްދާނަން.........މިހާރު ކިހާއިރެއް............އެއްވެސް އެއްޗެއް ނުކައި ތިއުޅެނީ، މަން ބޭނުންވަނީ އަހަރެން މިތަނުން ދާންކަމުގަވަނީނަމަ އެހެންވެސް ބުނެބަލަ، ކޮންމެވެސް އެއްޗެއް ބުނެބަލަ........ޕްލީޒް މަން، ތިހެން ހިމޭނުން ނުހުރެބަލަ، އަހަންނާ ވާހަކަދައްކަބަލަ" ދާއިންގެ ކެތްތެރިކަން ކޮޅުންލާފައިވާވަރު އޭނަގެ އަޑުންވެސް އެނގޭހާވެއެވެ.\nކުއްލިއަކަށް މަންހާގެ އެޕާޓްމެންޓު ދޮރުހުޅުވާލާފައި ވަތް ޒާރާ ފެނުމުން ދާއިން ހައިރާންވެ ކޮޅަށް ތެދުވެވުނެވެ.\n"ޒާރާ.........." ދާއިން ޒާރާގެ ނަންކިޔާލުމާއިއެކު ޒާރާ ވާހަކަދައްކަންފެށި އަޑު ކޮޓަރީގައި ހުރި މަންހާއަށް އިވުނެވެ. ދަރިފުޅު ގޮވައިގެން ދޮރާ ހަމައަށް އައިސްފަވެސް އެނބުރި އެނދުގައި މަންހާ އިށީނެވެ.\n"އަހަރެން ޒާރާ ކައިރީ ބުނީމެއްނު މިތަނަށް ނާންނާށޭ" ދާއިން ހިތްހަމަނުޖެހިފައި ބުނެލިއެވެ.\n"ދާއިން ކީއްވެތަ އަހަރެން ގުޅީމަ ފޯނު ނުނަގަނީ، މިހާރު ކިތަށްފަހަރަށް ގުޅައިފިން، އަހަރެން ކައިރީވެސް ވެގެން އުޅޭގޮތެއް ބުނެލީމައެއްނު އެނގޭނީ، ދާންގެ ޚަބަރެއްނުވެ ގިނައިރުވީމަ އަހަރެން ބިރުގަތީ، އެހެންވެ ނުހުރެވިގެން މިއައީ..........ޕްލީޒް ދެން ރުޅި ނާދެބަލަ..........." ޒާރާ ދެރަވެލާފައި ބުނެލިއެވެ. އެއާއިއެކު ދާއިން ހިމޭންވިއެވެ. އަދި ފަޓުލޫނުގެ ޖީބަށް އެއްއަތް ޖަހާލުމާއިއެކު މަންހާގެ ކޮޓަރިއާއި ދިމާލަށް އެނބުރިލިއެވެ.\n"މަން، އަހަރެން މިދަނީ.............މަންގެ ފޯންކޯލަކަށް އަހަރެން އިންތިޒާރު ކުރާނަން، އަދި އަންނާނަން، ޕްލީޒް އެއްޗެއް ކައިގެން ހުންނައްޗޭ........ފަޔަށް ބަލައިގެން އުޅޭތި" ދާއިން ބޭނުންވީ މަންހާ ބޭނުންވާގޮތަށް ކަންތައްކޮއްދިނުމަށެވެ. އެހެންނަމަވެސް މަންހާއަށް ހީވީ ޒާރާ އައުމުން ދާއިންގެ ނިންމުން ބަދަލުވީކަމަށެވެ.\nރޭގަނޑުގެ ކެއުމާޖެހެންދެންވެސް ދާއިންގެ ފަރާތުން ހިމޭންކަން ނޫނީ ނުފެނެއެވެ. އޭނަ ގޭގައި މަސައްކަތްކުރަން އުޅޭ އިމީއަށް މަންހާ ކައިގެންތޯ ހުރި ބެލުމަށް އެންގިއެވެ. އަދި އޭނައަށް ކާއެއްޗެހި ގެންގޮސްދިނުމަށާއި އިތުރުކަމެއް ބޭނުންވޭތޯ އެހުމަށްވެސް ވަނީ ބުނެފައެވެ. މިރޭ އޭނަ ކާހިތެއްވެސް ނުވެއެވެ. މަންހާ އާއިމެދު ފިކުރު ކުރުން ނޫންކަމެއް ނުކުރެވެއެވެ. ހިތަށް ހަމަޖެހުމެއް ނުލިބުމުން އެންމެފަހުން ޒައުލްއަށް ގުޅައިފިއެވެ.\nމަންހާ ކޮޓަރިން ނުކުތީ ދާއިން ހިނގައްޖެކަން ޔަގީންވުމުންނެވެ. ނެހާގެ ކަންތައްތައް ކޮއްލުމާއިއެކު އަނެއްކާވެސް އެނދުގެ ހެޑްބޯޑުގައި ލެނގިލައިގެން އިނދެވުނީ ވިސްނުމުގެ ތެރެއަށް ގެއްލިފައެވެ. އަބަދުމިހާލުގައި ނޫޅެވޭނޭކަން އޭނަގެ ސިކުނޑި ބުނަމުންދާއިރު ހިތްވަނީ ކުދިކުދިވެފައެވެ. އަލުން އެހިތްރާވާ ޒަހަމްތަކުގައި މަލަންއަޅާނީ ކިހިނެއްކަމެއްވެސް ނޭގެއެވެ. އަޑިނޭގޭ ފުންކަނޑަކަށް ގެނބެމުން މަންހާދަނިކޮށް ސިހުނީ ރީތިވާ މޭޒުމަތީގައި އޮތް ފޯނު ރިންގުވުމުންނެވެ. ލޮލުގެ ހިމަކޮޅުން ވެއްޓެން އުޅުނު ކަރުނަތިކި އަތުގެ ނުފުށުން ފޮހެލަމުން ފޯނަށް ބަލާލިއެވެ. އިތުރުހާސްކަމެއްވެރިވެގެން ދިޔައީ ޝަރަފްގެ ކޯލަކަށްވީމައެވެ.\n"ދާއިން އަހަރެންގެ އާއިލާއަށް ގުޅީތަ، ނޫން............މަންމަ ބުނާނީ ކީކޭ.............މިދުވަސް އަންނާނެއޭ މަންމަ އަބަދުވެސް ބުނޭ، ނޫން ނޫން، ފޯން ނުނަގާނަން..........." މަންހާއަށް ބުނެލެވުނެވެ. ތިރީތުންފަތުގައި ދަތްއަޅާލަމުން ފޯނު ސައިލެންޓްކޮއްލިއެވެ. އަދި ފޯނުގެ ސްކްރީނަށް ބަލަހައްޓައިގެން އިނެވެ. ދެތިން ފަހަރު ގުޅުމަށްފަހު ޝަރަފްގެ މެސެޖެއްއައެވެ. މަންހާ އަވަސް އަވަހަށް ބަލާލިއެވެ.\n"ހޭ ސިސް، ގެސް ވަޓް، ފައިނަލީ އައެމް ގެޓިން މެރީޑް..........ޕްލީޒް ކޯލް މީ ބެކް" މެސެޖުގައިވާ އެއްޗެއް މަންހާ ކިޔާލިއެވެ. ހިތްދަތިކަމުގެތެރެއިން އެތުންފަތަށް ހިނިތުންވުމެއްވެރިވިއެވެ. ފޯނުމޭގައި ޖައްސާލުމާއިއެކު ފުންނޭވާއެއްލީ ހީކުރިގޮތާ ހިލާފަށް ޝަރަފްގެ ފަރާތުން އުފާވެރި ޚަބަރެއްލިބުމުންނެވެ.\nއިމީ އޭނަ އާއި ހަވާލުކުރެވިފައިވާ މަސްއޫލިއްޔަތު ފުރިހަމައަށް އަދާކުރިއެވެ. މަންހާއަށް ކާން ހިތްވަރުދެމުން ކުޑައެތިކޮޅެއްވިޔަސް އެހައްޓަށް އެތެރެކުރިއެވެ. އިމީއަކީ ގޭގައި ގެންގުޅޭ ނޯކަރެއްކަމަކު އެގޭތެރޭގައި ހިނގާ ކަންތައްތައް އޭނައަށްވެސް އެނގެއެވެ. ގެންގުޅޭ މީހުންގެ ތެރޭގައިވެސް މަންހާ އާއި ޒާރާގެ ވާހަކަވަނީ ދެކެވިފައެވެ. އެއިން ކޮންމެ މީހަކަށް ދެއްކެނީ މަންހާގެ ރަނގަޅުވާހަކައެވެ. އެކަމަކު ޒާރާގެ ހަސަދަވެރިކަމުގެ އަލިފާނުގައި މަންހާ ނެތިކޮއްލަފާނެކަމެވެ.\nމިރޭ މުޅިގެއަށްވަނީ ފުންމިންނޭގެ ހިމޭންކަމެއްވެރިވެފައެވެ. ދާއިން ޒާރާ އާއި ވާހަކައެއްނުދައްކައެވެ. ޒާރާ އަނގަ ގަދަވެގެން އެއްޗެއް ބުނިކަމުގައިވިޔަސް ދާއިންއަށް އެއަޑުއިވޭކަމަކަށް ނުވެއެވެ. ތުންއަނބުރަ އަނބުރާ އޮއްވަ އޭނައަށް ނިދިއްޖެއެވެ. ދަންވަރުގެ ހިމޭންކަމުގެ ތެރެއިން ދާއިން އެނދުން ފައިބައިގެން މަންހާގެ އެޕާޓްމެންޓަށް ދިޔައެވެ. އޭރު ގަޑިން ތިނެއްޖަހައިފިއެވެ. އަދި ދާއިންގެ އަތުގައި ތަޅުދަނޑިފައްޗެއް އޮތެވެ.\nތަޅުދަނޑިން މަންހާގެ ކޮޓަރީގެ ތަޅުހުޅުވާލުމާއިއެކު ސިއްރުން ވަންނަ ވަގެއްފަދައިން ދާއިން ކޮޓަރީގެ ދޮރު މަޑުމަޑުން ހުޅުވާލިއެވެ. އޭރު އެނދުގެ ހުރަހަށް ކުޑަދަރިފުޅުގެ މަގަތުން ބާލީހެއް ޖައްސާލައިގެން މަންހާއަށް ނިދިފައިއޮތެވެ. ކޮޓަރީގެ އަލި ކުޑަކުޑަކޮށް ގަދަކޮއްލުމަށްފަހު ދޮރުކައިރިކޮއްލާފައި ކޮޓަރީގެތެރެއަށްވަނެވެ. އެތަށް އިރަކު އެނދުގައި ނިދިފައިއޮތް މަންހާއަށް ބަލަހައްޓައިގެން ދާއިން ހުއްޓެވެ. ކީއްވެކަމެއްނޭގެއެވެ. އެފަޑުކަމުގެތެރެއިން ދާއިންގެ ދެލޮލުން މުތީތަކެއްފަދައިން ވިދާލިތަން ފެނުނީ ކަރުނައެވެ. އަވަސް އަވަހަށް ދެއަތުން ލޯފޮހެލިއެވެ. މެޔާއިދިމާލުން އަތްހުރަސްކޮއްލައިގެން ހުރި ދާއިންއަށްވަނީ ވަރަށް އަސަރުކޮއްފަކަން އެމޫނަށް ކައިރިން ބަލާލި ކޮންމެ މީހަކަށް މިހާރުފެނިގެންދާނެއެވެ. އޭނަގެ ހިތުގައި މަންހާއަށް ދެވިފައިވަނީ ކޮންފަދަ މަތީ ދަރަޖައެއްކަން އޭނަ ހާމަކުރަން ބޭނުންވެފައިވެއެވެ. ތެދަކީ ކޮބާކަން އެނގުނަސް، ހަގީގަތާވެސް ދާއިން ކުރިމަތިލާންޖެހިފައިވެއެވެ. ޔަގީނުންވެސް އޭނަގެ ލޯބީގެ ތިލަފަތް ހަމަހަމަކުރަން ބޭނުންވިޔަސް އެކަމެއްނުވާނެއެވެ. މިހާރު އެތިލަފަތުގެ އެއްކޮޅަށްވަނީ ބަރުވެފައެވެ. ގަސްދުގައެއްނޫނެވެ. ނިދިފައިއޮތް މަންހާ ކުޑަކޮށް ފުރޮޅިލަން އުޅުމާއިއެކު ދާއިން އަވަސް އަވަހަށް އެކޮޓަރިން ނުކުމެއްޖެއެވެ.\nފަތިހު ހަތަރުގަޑި ބައިގައި މަންހާގެ ފޯނު އެލާމްވާން ފެށުމުން އޭނަ ތެދުވެ ފޯނުގެ އެލާމް ނިއްވާލިއެވެ. އަދި އޭނަ އާއި ދާއިންގެ ގުޅުން ނިންމާލުމުގެ ވަގުތުޖެހިއްޖެކަން އެނގި އޭނަ ތައްޔާރުވީ މިދުވަސް އޭނައަށް ދެއްކެވި އާލަމްތަކުގެ ވެރިފަރާތްކަމުގައިވާ ހުސްތޯޚިރުވެވޮޑިގެންވާ ﷲއަށްޓަކައި ފަރުޟެއްއަދާކުރުމަށެވެ. އެކަލާނގެ ހަޒްރަތުން ހިތްވަރަށްއެދި ދުޢާކުރުމަށެވެ. އޭނަގެ ލޯބިވާ ފިރިމީހާ އާއި ދެލޮލުގެ ނޫރުފަދަ ދަރިފުޅު ރައްކާތެރިކޮއްދެއްވުމަށާއި ޒާރާގެ ހިތުގައި އީމާންކަމުގެ އަލިގަދަ ނޫރުން އަލިކޮއްދެއްވުމަށްއެދެމުންނެވެ. ނެހާގެ މައްޗަށް ރަނގަޅު މައެއްގެ ގޮތުގައި ޒާރާ ލެއްވުމަށެވެ.\nހެނދުނު އޮފީހަށް ދާއިން ނުކުތީ ކާއިލް ގުޅައިގެން ނުނިކުމެ ނުވެގެންނެވެ. ފުރުޞަތަކަށް ބަލަބަލާހުރި ޒާރާގެ މޫނުމައްޗަށް ހީލަތުންފުރިގެންވި ހިނިތުންވުމެއްވެރިވެގެންދިޔައެވެ.\n"އޮފީހަށްދަނީތަ، މަންހާ ބަލިވެއުޅޭއިރުވެސްތަ............" ޒާރާ ހިތުގައި މަންހާ އާއިދޭތެރޭ އެއްވެސް ހަމްދަރުދީއެއްނެއްކަމުގައިވިޔަސް އޭނަގެ ދުލުން ބުނާ ބަސް އޮމާންވެފައި އަސަރުގަދައެވެ.\n"އާން........މީޓިން ޑިލޭ ކުރެވޭކަށްވެސްނެއް، ވަރަށް މުހިއްމު ދިއުން...............މެންދުރު ތަންކޮޅެއްފަހުން ގެއަށް އާދެވޭނީ، ޒާރާ ކައިގެން ހުންނައްޗޭ..........." ދާއިން މިހެން ބުނެލަމުން ނުކުމެގެން ހިނގައްޖެއެވެ. ހެވިލާފައި ޒާރާ އެތެރެއަށް ހިނގައިގަތެވެ. ވަގުތުން އޭނަގެ މަސައްކަތްފެށިއެވެ. ފޯނު ނަގާ އޭނަގެ އެނުބައި ޢަމަލުތަށް ކުރުމަށް އެއްބާރުލުންދޭ ފަރާތަށް ގުޅާލިއެވެ.


ދުނިޔޭގައި މޮށެއުޅޭ ބަސްބަހުން، ދެބައިކުޅަ އެއްބައި، އުވިދާނެކަމުގެ އިންޒާރު ޔުނެސްކޯއިން ދީފި | މަޒްމޫނު | އަދަބާއިޘަޤާފަތް\nBack ކަވާސާ އަދަބާއިޘަޤާފަތް އަދަބާއިޘަޤާފަތުގެ ބައިތައް މަޒްމޫނު ދުނިޔޭގައި މޮށެއުޅޭ ބަސްބަހުން، ދެބައިކުޅަ އެއްބައި، އުވިދާނެކަމުގެ އިންޒާރު ޔުނެސްކޯއިން ދީފި\nއަދި ކޮންމެ ދެހަފްތާއަކުން، ބަހެއް ދުނިޔޭގެ ވުޖޫދުން ދަނީ ފުހެވެމުންނެވެ. އޭނާ ދެކެވަޑައިގަންނަވާ ގޮތުން، އުވިގެންދާ ކޮންމެ ބަހަކާއެކު، ދުނިޔެއާ މެދު ބެލެވޭ ޚާއްޞަ ނަޒަރެއް އުވިގެންދެއެވެ. މިއީ ބައިނަލްއަޤްވާމީ ބަހުގެދުވަސް ފާހަގަކުރެވޭ ހަވަނަ ފަހަރެވެ.\nއަނެއްކޮޅުން، އެ މުނައްޡަމާގެ ޢާއްމު އެއްވުންތަކާ ބެހޭ ރައީސް، މޫސާ ބިން ޖަޢްފަރު ބިން ޙަސަން ވިދާޅުވާގޮތުގައި، އެހެން ބަސްބަހުގެ ނުފޫޒުން، މި ބަސްބަސް އުވިގެން ނުވާނެއެވެ. އަދި އެބަސްބަސް ވާންޖެހޭނީ، ބިމުގައި ނުފޫޒުހިންގާ އެހެން ބަސްބަހާ އެކު މުޢާމަލާތުވެވޭ، އެކުގައި އުޅެވޭ ބަސްބަސްކަމުގައެވެ.\nބިން ޙަސަން އެއްބަސްވެވަޑައިގަންނަވާ ގޮތުގައި، ސަފުގެ ކުރިއަށް އިނގިރޭސި ބަސް ލަމުންގެންދާ ބަވަނަކަމުގެ އޮއިވަރާ މުޤާބަލާކުރުމަކީ އުނދަގޫކަމެކެވެ. ޚާއްޞަކޮށް، ފިލްމާއި މިޔުޒިކާ އެކު އިންގްލޮސެކްސޯނިއްޔަ ޘަޤާފަތް ފެތުރޭތީއެވެ.\nއޭނާ ވިދާޅުވިގޮތުގައި، ޔުނެސްކޯއިން އެހީ ދީގެން، ހިންގޭ އާޘާރީގެއެއްގެ މަޝްރޫޢު އިޓަލީގައި މިހާރު އެބަ ކުރިއަށްދެއެވެ. ދޮޅުއަހަރު ފަހުން ދުނިޔޭގެ އަލިކަމަށް ފާޅުވާނެކަމުގައި ބެލެވޭ މި ގެއަށް ދެވިފައިވާ ނަމަކީ ''ކަލާމުގެ ސަހަރު'' އެވެ. ބޭނުމަކީ ނުލިޔާ ބަސްބަހުން މޮށެއުޅޭ ދަރިދަރިކޮޅުގެ ހަނދާންތައް ރައްކާތެރިކޮށް. އެބަސްބަސް އުވިދިޔަނުދިމެވެ.\nމައްސަލައާ މެދު އެއްޗެއް ވިދާޅުވުމުގެ ގޮތުން، ހެޔޮނިޔަތުގެ ސަފީރާއެއްގެ ގޮތުން މަސައްކަތްކުރައްވާ އައިސްލޭންޑުގެ ކުރީގެ ރައީސާ ފިންބޮގަދޮތީރު ވިދާޅުވިގޮތުގައި، އައިސްލޭންޑުގެ ޓީވީ ޗެނަލްތަކުން ފުޅާދާއިރާއެއްގައި ދައްކާ އިނގިރޭސި ފިލްމުތަކުގެ ސަބަބުން، އައިސްލޭންޑުބަހުގެ ލަފްޒުތަކަށާއި، ގަވައިދަށް ވަނީ އަސަރުކޮށްފައެވެ.\nޔުނެސްކޯއިން ބުނާގޮތުން، އިންޓަރުނެޓުގައި ޝާއިޢުކުރެވޭ ވެބްސައިޓުތަކުގައި ހިމެނޭ ބައިތަކުގެ 72% ހިއްސާކުރަނީ އިނގޭސިބަހެވެ. 7% ހިއްސާކުރާ ޖަރުމަނުބަސް އަންނަނީ ދެވަނައަށެވެ. ދެން ފަރަންސޭސި ބަހާއި، ޖަޕާނު ބަހާއި، އިސްޕޭނު ބަސް ހިމެނެނީ ހަމައެކަނި 3% އެވެ.\nއަދި ދުނިޔޭގެ ބަސްބަހުގެ 90% އިންޓަރުނެޓަކު އެއްވެސް ވަރަކަށް ހިއްސާއެއްނުކުރެއެވެ. 20% އަކީ ނުލިޔާ ބަސްބަހެވެ. ބަސްބަހާ ބެހޭ އެފްރިކާ އެކަޑަމީ ގެ ރައީސް ވިދާޅުވާގޮތުގައި، ދުނިޔޭގެ ބަސްބަހުގެ ހަތަރުބައިކުޅަ އެއްބައި އޮތީ އެފްރިކާ ބައްރުގައެވެ. އަދި އޭގެ 80% އަކީ ހަމައެކަނި އަނގަ ބަސްބަހެވެ. މާނައަކީ ނުލިޔާ ބަސްބަހެވެ.


La Liga akee mihaaru thin team ge race eh noon: Enrique | Mihaaru\nލަލީގާ އަކީ މިހާރު ތިން ޓީމުގެ ރޭހެއް ނޫން: އެންރީކޭ\n06 ނޮވެމްބަރ 2016 - 12:09 1 comment\nބާސެލޯނާ (ނޮވެމްބަރު 6) - ސްޕެނިޝް ލީގަކީ މިހާރު ތިން ޓީމުގެ ލީގެއް ނޫން ކަމަށާއި ލީގަށް ވާދަކުރާ ފެންވަރުގެ ގިނަ ކްލަބްތަކެއް އެބައޮތް ކަމަށް ބާސެލޯނާގެ ކޯޗު ލުއިސް އެންރީކޭ ބުނެފި އެވެ.\nމިދިޔަ އަހަރުތަކުގައި ސްޕެނިޝް ލީގަށް ވާދަކުރީ ރެއާލް މެޑްރިޑާއި ބާސެލޯނާ އަދި އެތުލެޓިކޯ މެޑްރިޑެވެ. އެންރީކޭ ބުނީ މި ފަހަރު މަންޒަރު ވަރަށް ތަފާތު ކަމަށެވެ.\nލީގުގައި މިރޭ ބާސެލޯނާ ރަށުން ބޭރުގައި ނުކުންނާނީ ސެވިއްޔާއާ ދެކޮޅަށެވެ. ލީގުގެ އެއް ވަނައިގައި އޮތީ ރެއާލެވެ. އެ ޓީމު އޮތީ 10 މެޗުން 24 ޕޮއިންޓާ އެކު އެވެ. ދެ ވަނައިގައި ބާސެލޯނާ އޮތީ 10 މެޗުން 22 ޕޮއިންޓާ އެކު އެވެ. ތިން ވަނައިގައި އޮތް އެތުލެޓިކޯ ވަނީ 2-0 އިން ރޭ ސޮސިއެޑާޑް އަތުން ބަލިވެފަ އެވެ. އެ ޓީމަށް ލިބިފައިވަނީ 11 މެޗުން 21 ޕޮއިންޓެވެ. ސެވިއްޔާ ހަތަރު ވަނައިގައި އޮތީ 10 މެޗުން 21 ޕޮއިންޓާ އެކު އެވެ.\nޗެމްޕިއަންސް ލީގުގައި މެންޗެސްޓާ ސިޓީ އަތުން ބާސެލޯނާ ބަލިވިއިރު މިއީ އެންމެ ފަހުން އެ ޓީމު ކުޅުނު 12 މެޗުގެ ތެރެއިން ކުރިމަތިވި ތިން ވަނަ ނާކާމިޔާބީ އެވެ. އެންރީކޭ ބުނީ ސެވިއްޔާ އަކީ މިފަހަރު ލީގަށް ވާދަކުރާނެ ޓީމެއް ކަމަށެވެ.\n"ސެވިއްޔާ އަކީ ޔޫރަޕްގައި ވެސް ވަރުގަދަ ޓީމެއް. ތަޖުރިބާހުރި ކުޅުންތެރިން ގިނަ ޓީމެއް. މި ސީޒަނުގައި މިހާތަނަށް އެ ޓީމު ދަށްކަމުން އަންނަ ކުޅުމަށް ބަލާއިރު ވެސް އެ ޓީމަކީ ފަސޭހަ ޓީމެއް ނޫންކަން އެނގޭ. މިއީ އަހަރެމެންނަށް ޓެސްޓެއް. ޓީމުގެ ކޮންފިޑެންސް ރަނގަޅުކުރަން މި މެޗުން މޮޅެއް ހޯދުން މުހިއްމު،" އެންރީކޭ ބުންޏެވެ.\nމިރޭގެ މެޗަށް ބާސެލޯނާ އިން ނުކުންނާނީ އަނިޔާގެ ސަބަބުން ޖެރާޑް ޕީކޭ އާއި ޖޯޑީ އަލްބާ އަދި އަންދްރެސް އިނިއެސްޓާ ނުލަ އެވެ.\nސެވިއްޔާ ދަނޑުގައި މި ފަހަރު ކުޅުނު ހުރިހާ މެޗަކުން އެ ޓީމު ވަނީ މޮޅުވެފަ އެވެ. އެ ޓީމު ވަނީ އަމިއްލަ ދަނޑުގައި ކުޅުނު މެޗުން އެތުލެޓިކޯ ވެސް ބަލިކޮށްފަ އެވެ. ޗިލީ އަށް ކޮޕަ އެމެރިކާ ކާމިޔާބު ކޮށްދިން ޖޯޖް ސަމްޕައޮލީގެ އިރުޝާދުގެ ދަށުން ސެވިއްޔާ އަންނަނީ ރަނގަޅު ކުޅުމެއް ދައްކަމުންނެވެ.\nސަމްޕައޮލީ ބުނީ ބާސެލޯނާ އަކީ ތަރިން ގިނަ ޓީމެއް ނަމަވެސް ހުރިހާ ވެސް ނުރައްކަލަކީ ލިއޮނަލް މެސީ ކަމަށެވެ.\n"މެސީ އަކީ ދުނިޔޭގައި ދެ ވަނައެއް ނެތް ފަދަ މޮޅު ކުޅުންތެރިޔެއް. ދުނިޔޭގެ މޮޅު ކުޅުންތެރިޔާ އަށް ދޭ އެވޯޑް ދެ އެވޯޑެއްގެ ގޮތުގައި ބަދަލުކުރަން ޖެހޭ، އެއީ މެސީ އަށް އެއް އެވޯޑް. ދެން ތިބި ހުރިހާ ކުޅުންތެރިންނަށް އެެއް އެވޯޑް،" ސަމްޕައޮލީ ބުންޏެވެ.\nބާސެލޯނާ އާއި ސެވިއްޔާ ކުޅޭ މެޗު ފަށާނީ މިރޭ ރާއްޖެ ގަޑިން 00:45 ގަ އެވެ.\nއިތުރު ލިޔުންތައް ލުއިސް އެންރީކޭ ބާސެލޯނާ ސްޕެނިޝް ލީގް


BREAKING NEWS: Italy In India Ah Dhiya 14 Meehaku Virus Ah Positive Vejje - Vaguthu\nއިޓަލީން އިންޑިއާއަށް ދިޔަ 14 މީހަކު ވައިރަސް އަށް ޕޮޒިޓިވް ވެއްޖެ\nއިޓަލީވިލާތުން އިންޑިއާއަށް ދިޔަ އިޓަލީވިލާތުގެ 14 މީހަކު ކޮވިޑް-19 އަށް ޕޮޒިޓިވް ވެއްޖެ ކަމަށް އިންޑިއާގެ ކަމާބެހޭ އިދާރާތަކުން ބުނެފިއެވެ.\nއިންޑިއާ އިން ބުނީ 15 މީހަކު ކޮވިޑް-19 އަށް މިއަދު ޕޮޒިޓިވް ވެފައިވާ ކަމަށެވެ. އޭގެ ތެރޭގައި ހިމެނެނީ އިޓަލީވިލާތުގެ 14 މީހަކާއި އިންޑިއާ މީހެކެވެ.\nއިންޑިއާ ސަރުކާރުން ބުނީ މިއަދު ކޮވިޑް-19 އަށް ޕޮޒިޓިވްވި މީހުން ވެސް މިހާރު ކަރަންޓީން ކޮށްފައިވާ ކަމަށެވެ.\nމިހާތަނަށް އިންޑިއާ އިން ކޮވިޑް-19 އަށް ޕޮޒިޓިވްވި މީހުންގެ އަދަދު މިހާރު ވަނީ 21 އަށް އަރާފައެވެ.\nއިންޑިއާ އިން ކޮވިޑް-19 އަށް ޕޮޒިޓިވްވި މީހުން ފެނިފައި ވަނީ އެގައުމުގެ ކޮން ސިޓީއަކުން ކަމެއް އަދި އިންޑިއާގެ މީޑިއާތަކުގައި ހާމަކޮށްފައެއް ނުވެއެވެ. ނަމަވެސް އެމީހުން ކަރަންޓީން ކޮށްފައި ވަނީ އިންޑިއޯ ޓިބެޓް ޕޮލިސް ފޯސް އިން ކަމަށް އިންޑިއާގެ އޮފިޝަލުން ވިދާޅުވެއެވެ. އެހެންކަމުން އެމީހުން ކަރަންޓީން ކޮށްފައި ވަނީ ބެލެވޭ ގޮތުގައި އިންޑިއާ އާއި ޓިބެޓް ގުޅޭ ސަރަހައްދީ އިން ކައިރިންނެވެ.\nއިންޑިއާގެ އެންސީއާރް އިން ބުނީ އިއްޔެ ކޮވިޑް އަށް ޕްޒިޓިވްވި މީހުންނާއި ބައްދަލުވެފައިވާ 40 މީހަކު ނިއުދިއްލީގައި ކަރަންޓީން ކޮށްފައިވާ ކަމަށެވެ. އަދި 13 މީހަކު އުއްތަރަ ޕްރަދޭޝްގައި ކަރަންޓީން ކޮށްފައިވާ ކަމަށް ވެސް އިންޑިއާގެ އެންސީއާރް އިން ބުނެއެވެ.\nއިންޑިއާގައި ކޮވިޑް-19 ފެތުރެމުންދާތީ އިންޑިއާގެ ބޮޑުވަޒީރު ނަރެންދްރަ މޯދީ ވެސް މިއަދު ވަނީ ޓްވީޓެއް ކުރައްވާފައެވެ. މޯދީ ވިދާޅުވީ ކޮވިޑް-19 އަށް އިންޑިއާ ތައްޔާރުވެފައިވާ ކަމަށެވެ. މޯދީ ވަނީ ކޮވިޑް-19 ފެތުރެމުން ދާތީ ހޯލީ މިލާންގައި ބައިވެރި ނުވާން ވެސް ނިންމާފައެވެ.\nމާޗް 4, 2020 10:54\nމޯދީގެ މޯހިރުން އުޅޭބަޔަކު އިޓަޅީން މީހުންއައުން ނުހުއްޓުވާނެ!\nމާޗް 4, 2020 11:17\nބަލާބަލަ ނިއުސް18 ބެންގަލޫރުން ހައިދަރުއާބާދަށް ދިޔަ މީހަކު ގައިންވެސް ވައިރަސް ފެނިގެން އެބަ އުޅޭ،\nVirus-hit Telangana Techie has Bengaluru Link, Says Panicked K'taka Minister, Calls for Emergency Meet\nމާޗް 4, 2020 11:57\nއެހެންވެ އޭ މަބުނީ. ޗައިނާ، ކޮރެއާ ، ޖަަޕާން. ޢިރާން އައް ވުރެ ދިވެހިންންއް ނުރައްކާ ބޮޑީ އިޓަލީ އޭ.\nމާޗް 4, 2020 12:36\nއިރާނުގަ ކޮރޯނާ ވައިރަސް ފެތުރުމާއެކު ވަގުތުން އިރާނު ރައްޔިތުން ރާއްޖެ އައުން މަނާ ކުރެވިއްޖެ. ޢެކަމަކު އިޓަލީން ވީމަ އޯކޭ.. މިއީ ވަރަށް ދެރަވަރު ކަންކަން.. މިވަގުތު ގައުމަށް މުހިންމު ވާނީ ރައްޔިތުންގެ ސަލާމަތާ ރައްކާތެރިކަން. ޢިޓަލީން ފަތުރުވެރިން ގެނައުން މިވަގުތައް ހުއްޓާލުމަށް ގޮވާލަން..


Brazil'in Etherekuri Kukulhu Fiyathakeh Covid19'ah Fassivejje | Fenvaru Online\nބްރެޒިލްގައި އުފައްްދާފައިވާ ކުކުޅު ފިޔަތަކެއް -: ފޮޓޯ: ގެޓީ\n00:19 - 14 އޮގަސްޓް 2020 -0ކޮމެންޓް\nކުޅުޅުގެ ބާވަތްތައް އުފެއްދުމުގައި ދުނިޔޭގެ ބާޒާރުން ސަމާލުކަން ހޯދާފައިވާ ބްރެޒިލުން ބޭރުކުރެވުނު ފިނިކުރި ކުކުޅު ފިޔަތަކެއް ކޮވިޑް19 އަށް ފައްސިވެއްޖެއެވެ.\nޗައިނާގެ ރަސްމީ އިދާރާތަކާއި ޙަވާލާދީ ސީއެންއެންގައި ރިޕޯޓުކޮށްފައިވަނީ، ދެކުނު ޗައިނާ ސަރަޙައްދެއްގައި ބުދަ ދުވަހުގައި ހިނގައިދިޔަ މިހާދިސާ އެ ސިޓީގެ މުނިސިޕަލް ކައުންސިލުން ނެރެފައިވާ ބަޔާނެއްގައި ކަށަވަރު ކޮށްފައި ވާކަމަށެވެ.\nބްރެޒީލިއަން އެސޯސިއޭޝަން ފޮރ އެނިމަލް ޕްރޮޓީން (ބީއޭއޭޕީ) އިން ނެރެފައިވާ ބަޔާނެއްގައި ބުނެފައިވަނީ، ނާމްސޫފީގެ މަހުން ކޮވިޑް19 ފެތުރޭކަމުގެ އެއްވެސް ސައިންޓިފިކް ހެއްކެއް ނެތްކަމުގައެވެ. އެކުޅު ފިޔަތަކަށް ކޮވިޑް19 އަރާފައިވަނީ، ކޮން އިރެއްގައިކަން ނުވަތަ އުފުލުމުގެ މަގުމަތީގައިތޯވެސް މިހާތަނަށް ކަށަވަރު ވެފައި ނުވާކަމަށްވެސް އެޖަމާޢަތުގެ ބަޔާނުގައި ބުނެފައި ވެއެވެ.\nނަމަވެސް، ބްރެޒިލްގެ ސަރުކާރުން، އެގައުމުގެ އެގްރިކަލްޗުރަލް މިނިސްޓްރީން ނެރެފައިވާ ބަޔާނެއްގައި ބުނެފައި ވަނީ، ޗައިނާގެ ރަސްމީ އިދާރާއަކުން އެކަން ބްރެޒިލަށް އަންގާފައި ނުވާކަމަށެވެ.\nކޮވިޑް19 ފެނުނު ކުޅުޅު ފިޔަތަކުގެ ބެޗާއި، އެ ތަކެއްޗާއި "އެއްތަންވި" އެންމެންވެސް ދެނެގަނެވި ޓެސްޓްކުރެވި ނަތީޖާ ނެގަޓިވް ވެފައި ވާކަމަށްވެސް އެ ސިޓީގެ މުނިސިޕަލް ސަރުކާރުން ހާމަކޮށްފައި ވެއެވެ.\nބްރެޒިލުން އެތެރެކުރި ކުކުޅު ފިޔަތަކެއް ކޮވިޑް19 އަށް ފައްސިވެފައި ވާކަން ޗައިނާއިން މިއަދު ހާމަކޮށްފައިވާއިރު، މީގެ އެއްދުވަސް ކުރިން އިކުއެޑޯއިން ޗައިނާއަށް އެތެރެކުރި ޑިނގާތަކަކުންވެސް ކޮވިޑް19 ފެނިފައިވާކަން އެގައުމުގެ ސީސީޓީވީގެ ރިޕޯޓަރަކު ހާމަކޮށްފައިވެއެވެ.\nކާބޯތަކެތިން ކޮވިޑް19 ޖެހުމަކީ އިންތިހާއަށް ދުރުގައިވާ ކަމެއްކަމުގައި، ދުނިޔޭގެ ސިއްޙީ ޖަމިއްޔާ (ޑަބްލިޔުއެޗްއޯ) ގެ އިތުރުން އެމެރިކާގެ ސެންޓަރ ފޮރ ޑިސީސް ކޮންޓްރޯލް (ސީޑީސީ) ން ހާމަކޮށްފައިވެއެވެ.\nބްރެޒިލްގައި ކޮވިޑް19 އަށް ފައްސިވެފައިވާ މީހުންގެ ޖުމްލަ ޢަދަދު3މިލިއަނަށް ވުރެ މައްޗައްޖެހި، އެމެރިކާއަށް ފަހުގައި، ދުނިޔެއިން2ވަނައަށް އެންމެ ގިނައިން ފައްސިވެފައިވާ މީހުން ހިމެނޭ ގައުމަކަށް ބްރެޒިލް ވެފައިވާކަންވެސް ފާހަގަ ކޮށްލެވެއެވެ.\n(ބައިނަލް އަގުވާމީ ނޫސްތައް)\nބްރެޒިލްގެ ހެލްތު މިނިސްޓަރ އިސްތިއުފާ ދެއްވައިފި


Dhoodheyn jehey thanthanugai Adhaalathun dhoodheyne: Imran | Mihaaru\nއަދާލަތު ޕާޓީގެ ރައީސް އިމްރާން އަބްދުﷲ ނޫސްވެރިންނާ ވާހަކަ ދައްކަވަނީ-- މިހާރު ފޮޓޯ\n14 ފެބުރުއަރީ 2019 - 23:34 16 comments\nއަންނަ އޭޕްރީލް މަހު ބާއްވާ ރައްޔިތުންގެ މަޖިލިހުގެ އިންތިޚާބުގައި އަދާލަތު ޕާޓީން ވާދަކުރާ ކެންޑިޑޭޓުންގެ ކެމްޕޭން ރަސްމީކޮށް ފެށުމަށް، ހދ. މަކުނުދޫގައި ބޭއްވި ޖަލްސާގައި އިމްރާން ވިދާޅުވީ، އެ ޕާޓީން އެންމެ ފުރަތަމަ ބޭނުންވީ، އިންތިޚާބަށް 13 ކެންޑިޑޭޓުން ނެރުމަށް ކަމަށެވެ. އެއީ، އަދާލަތު ވެސް ހިމެނޭ ކޯލިޝަންގެ ތެރެއިން އެ ޕާޓީއަށް ދިނުމަށް އެންމެ ފުރަތަމަ މަޝްވަރާ ކުރި ގޮތް ކަމަށާއި އެކަމަކު ސަރުކާރަށް ފަހި ފުރުސަތުތަކެއް ހޯދައިދިނުމަށް އެ އަދަދު އަށަކަށް މަދު ކުރީ ކަމަށް އޭނާ ވިދާޅުވި އެވެ.\n"އެކަމާ ގުޅޭ މަޝްވަރާތަކަށް ފަހު ގަބޫލު ކުރެވުނީ ސަރުކާރަށް ފަހި ފުރުސަތުތަކެއް ހޯދައިދިނުމަކީ އަދާލަތުން ވަރަށް އިސްކަން ދޭނެ ކަމެއްކަން." އިމްރާން ވިދާޅުވި އެވެ.\nSarukaarah furihama Aghulabiyyathu hoadhaidheyn masakkaiy kuraanan: Imran\n"އަޅުގަނޑުމެންނަކީ ކޮންމެ ކަމެއްގައި ވެސް ހިފަން ޖެހޭ ތަނެއްގައި ރަނގަޅަށް ހިފައި، ދޫދޭން ޖެހޭ ކޮންމެ ކަމެއްގައި ވެސް ދޫދޭނެ ބައެއްކަން ސާބިތުކޮށްދިނުމަށް، އެ އަދަދު އަށަކަށް މަދުކުރީ."\nމި އާންމު އިންތިޚާބުގައި، ސަރުކާރު ކޯލިޝަންގައި ހިމެނޭ އެންމެ ބޮޑު ޕާޓީ އެމްޑީޕީ އާއި އަދާލަތުން ގުޅިގެން ވާދަކުރުމަށް އެމްޑީޕީން ބައެއް ދާއިރާތައް ދޫކޮށްލަށް އަދާލަތުން ހުށަހެޅި އެވެ. އެ ޕާޓީން ހުށަހެޅީ ދެ ޕާޓީން ވެސް ދޫ ދީގެން، އެކުގައި ވާދަކޮށް ސަރުކާރު ކޯލިޝަނަށް ގިނަ ގޮނޑިތައް ކާމިޔާބު ކުރުމެވެ. މި ހުށަހެޅުމަށް ތާއީދު ހޯދަން، އެމްޑީޕީގެ ގައުމީ މަޖިލިހުގެ ނުރަސްމީ ބައްދަލުވުމަކުން ޚިޔާލު ހޯދައި، ހަ ދާއިރާއެއްގެ ޓިކެޓް ދޫކޮށްލަން ބައެއް ދާއިރާތަކުގެ ކެންޑިޑޭޓުންނާ އެކު މަޝްވަރާ ވެސް ކުރި އެވެ. އެކަމަކު އެމްޑީޕީގެ ކެންޑިޑޭޓުން ދޫނުދިނުމުން އެކަން ކާމިޔާބެއް ނުވި އެވެ.\nއިމްރާން ވިދާޅުވި ގޮތުގައި، ކޯލިޝަންގެ ތެރެއިން އެންމެން އެކުގައި އިންތިޚާބަށް ނުކުންނަން އެ ޕާޓީން ބޭނުންވި ނަމަވެސް، މިއަދާ ހަމައަށް އެކަން ނުވުމުން ހިތާމަ ކުރައްވާ ކަމަށެވެ. އެކަމަކު އަދިވެސް މަސައްކަތް ކުރައްވަމުން ގެންދަވަނީ "ކޯލިޝަންގެ ބައިވެރިންނަށް، އެންމެ ރަނގަޅަށް ފުރުސަތު ފަހިވެގެން ދާނެ ގޮތަކަށް ބިނާކޮށް" ކަމަށް ވިދާޅުވި އެވެ. އަދި އެ އެދިވަޑައިގަންނަނީ އިންތިޚާބުގައި ސަރުކާރަށް އަޣުލަބިއްޔަތު ލިބުން ކަމަށް ވެސް އިމްރާން ވިދާޅުވި އެވެ.\nއޭނާ ވިދާޅުވީ އަދާލަތުގެ ކެންޑިޑޭޓުންނަކީ ސަރުކާރުގެ ކެންޑިޑޭޓުން ކަމަށެވެ. އަދި އެ ބޭފުޅުންނަށް ސަރުކާރުގެ ވެސް ތާއީދު ލިބޭނެ ކަމަށާއި އެއީ "ސަރުކާރު ގޮނޑިއެއް" ކަމަށް ވިދާޅުވި އެވެ.\n"އެއީ ސަރުކާރަށް ލިބޭނެ ބާރެއް. އަދި ސަރުކާރަށް ލިބޭނެ އެހީތެރިކަމެއް،" ހޯމް މިނިސްޓަރުގެ މަގާމު ވެސް ފުރުއްވާ އިމްރާން ވިދާޅުވި އެވެ.\nއިމްރާން ވިދާޅުވީ އަދާލަތު ޕާޓީ އަބަދު ވެސް ދެމިއޮންނާނީ ސަރުކާރުގެ ތެރެއިން ރައްޔިތުންގެ ވައުދުތައް ފުއްދަން ވާގިވެރިވާ ޕާޓީއެއްގެ ގޮތުގައި ކަމަށާއި ސަރުކާރުގެ ސިޔާސަތުތައް ތަންފީޒު ކުރުމުގައި އެ ޕާޓީގެ ޝާމިލްވުން ހިމެނޭނެ ކަމަށެވެ.\nމަކުނުދޫ ދާއިރާގެ އިތުރުން އަދާލަތު ޕާޓީން މި އިންތިޚާބުގައި ވާދަކުރަނީ ކެލާ ދާއިރާ އާއި ވައިކަރަދޫ ދާއިރާ އާއި އިނގުރައިދޫ ދާއިރާ އާއި ކާށިދޫ ދާއިރާ އާއި މަހިބަދޫ ދާއިރާ އާއި މުލަކު ދާއިރާ އަދި ނިލަންދޫ ދާއިރާ އަށެވެ.\nއިތުރު ލިޔުންތައް ދިވެހި ސަރުކާރު އަދާލަތު ޕާޓީ އިމްރާން އަބްދުﷲ، ހޯމް މިނިސްޓަރު ރައްޔިތުންގެ މަޖިލީހުގެ އިންތިޚާބު 2019 އިއްތިހާދުގެ ހަމަނުޖެހުން ހދ. މަކުނުދޫ


Houston Fuluhun Ge Veriyaa Trump Ah: Verikan Kuran Neyngey Haalugai Anga Maithiri Kurun Muhimmu - Vaguthu\nއެމެރިކާގެ ރައީސް ޑޮނަލްޑް ޓްރަމްޕް އަށް ވެރިކަންކުރާ ނޭނގޭ ހާލުގައި "އަނގަ މައިތިރިކުރުން" މުޙިންމު ކަމަށް ހިއުސްޓަން ފުލުހުންގެ އިދާރާގެ އެންމެ އިސް ވެރިޔާ، އާޓް އަސެވޭޑޯ ބުނެފިއެވެ.\nއަސެވޭޑޯ މިގޮތަށް ބުނެފައި ވަނީ، އެމެރިކާގެ އެކި ކަންކޮޅުތަކުގައި މިހާރު ކުރިޔަށްދާ މުޒާހަރާތައް ބާރުގެ ބޭނުންކޮށްގެން ވެސް ހުއްޓުވުމަށް ޓްރަމްޕް ގޮވާލާފައި ވަނިކޮށެވެ. އެގޮތުން ޓްރަމްޕް ވަނީ އެޤައުމުގައި މިހާރު މުޒާހަރާތައް ކުރިޔަށްދާ ސިޓީތަކުގެ ގަވަރުނަރުންނަށް، މުޒާހަރާ ކޮންޓްރޯލް ކުރުމަށް ކުރަންޖެހުނު ކޮންމެ ކަމެއް ކުރުމަށް އަންގާފައެވެ.\nމިކަމާއި ގުޅިގެން ނޫހަކަށް ދިން އިންޓަވިއުއެއްގައި އަސެވޭޑޯ ބުނެފައި ވަނީ، މިވަގުތު އެމެރިކާއަށް ބޭނުންވަނީ ލީޑަރެއް ކަމަށާއި، ނަމަވެސް ޓްރަމްޕްގެ ފަރާތުން ލީޑަރެއްގެ ސިފަ ނުފެންނަ ކަމަށެވެ. އަދި މުޒާހަރާ ހުއްޓުވުމަށް ކުރަންވީ ކަންކަން އެނގޭ ކަމަށާއި، އެކަން "ބޭނުން ގޮތަކަށްކުރަން" ގޮވާލުމުގެ ހައިސިއްޔަތެއް ޓްރަމްޕް އަށްވެސް ލިބިގެން ނުވާނެ ކަމަށް އޭނާ ބުނެފައިވެއެވެ.\nއަސެވޭޑޯ ވަނީ މުޒާހަރާ ކުރަމުންދާ ފަރާތްތަކާއެކު ހުންނެވިކަން ހާމަކޮށްފައެވެ. އެގޮތުން ޤާނޫނާއި ޤަވާއިދުތަކާއި ޚިލާފުވެ، އަނިޔާވެރިވާ ފުލުހުންނަށް ފިޔަވަޅު އެޅެން ޖެހޭނެ ކަމަށްވެސް އޭނާ ބުނެފައި ވެއެވެ. ނަމަވެސް އެކަން ކުރެވޭނީ އާންމުންވެސް ފުލުހުންނާއި އެކު މަސައްކަތް ކޮށްގެން ކަމަށާއި، މުޅި ފުލުހުންގެ މުވައްސަސާގައި ތިބީ އަނިޔާވެރި ސިފައިން ނޫން ކަމަށް އަސެވޭޑޯ ބުނެފައި ވެއެވެ.\nއަސެވޭޑޯ ވަނީ މުޒާހަރާތައް ކުރިޔަށް ގެންދިޔަ ނަމަވެސް ސުލްޙަވެރިކަމާއެކު، ތަންތަނަށް ގެއްލުން ނުދީ އެއްވުންތައް ބޭއްވުމަށް އެދިފައެވެ. އަދި ރައްޔިތުންގެ އަޑު ސުލްޙަވެރިކަމާއެކު ކަމާއިބެހޭ ފަރާތްތަކަށް އިއްވައި، އިންސާފު ހޯދުމަށް އެންމެން އެކުގައި މަސައްކަތް ކުރުމަށް އޭނާ ވަނީ އިލްތިމާސް ކޮށްފައެވެ.\nއެމެރިކާ ފުލުހުންގެ ބެލުމުގެ ދަށަށް ގެންދިޔަ ކަޅުނަސްލުގެ، ޖޯގް ފްލޮއިޑް ނަމަކަށްކިޔާ މީހަކު އަނިޔާވެރި ގޮތަކަށް މަރާލުމުން އެޤައުމުގައި މިހާރު ކުރަމުންދާ މުޒާހަރާތަކާއި ގުޅިގެން އަސެވޭޑޯ ބުނެފައި ވަނީ، އެފަދަ ފުލުހުންނަކީ ފުލުހުންގެ މުވައްސަސާގައި މަސައްކަތް ކުރުމަށް އެކަށީގެންވާ ބައެއް ނޫން ކަމަށެވެ.\nއަސެވޭޑޯ ނިސްބަތްވާ ހިއުސްޓަން އަކީ ފްލޮއިޑްގެ އުފަން ސިޓީވެސް މެއެވެ. އަސެވޭޑޯ މީގެ ކުރިން ވިދާޅުވެފައި ވަނީ، އޭނާ އާއި އަދި ހިއުސްޓަން ފުލުހުންގެ އިދާރާގައި މަސައްކަތްކުރާ ހުރިހާ ފުލުހުންވެސް ފްލޮއިޑް ދަންނަ ކަމަށެވެ.\nއަސެވޭޑޯ ވަނީ އޭނާގެ ޑިޕާޓްމެންޓުން ފްލޮއިޑްގެ ހަށިގަނޑު ރަސްމީ އިއްޒަތުގައި އާއިލާއަށް ރައްދުކޮށްދިނުމަށް ވެސް ހުށަހަޅާފައެވެ. އެގޮތަށް އެކަން ކުރުމަށް ބޭނުންވަނީ އާއިލާއާއެކު އެ ޑިޕާޓްމެންޓުގެ ފުލުހުން ތިބިކަން ހާމަކޮށްދިނުމަށް ކަމަށް އޭނާ ބުނެފައި ވެއެވެ. އޭނާ ބުނެފައި ވަނީ މި ދަނޑިވަޅުގައި ފްލޮއިޑްގެ އާއިލާއަށް ރައްކާތެރިކަން ދިނުމަށް ހިއުސްޓަން ފުލުހުން ތިބީ ތައްޔާރަށް ކަމަށާއި، އެ އާއިލާއަށް ދިމާވެފައިވާ ހިތްދަތިކަމުގައި ސިޓީގެ ހުރިހާ ފުލުހުން ބައިވެރިވާނެ ކަމަށެވެ.\nފްލޮއިޑް މަރާލާފައި ވަނީ މިނެސޯޓާގެ މީނިއާޕޮލިސްގައި މަސައްކަތްކުރާ ފުލުހުންތަކެކެވެ. އެމީހުން ފްލޮއިޑް ވައްޓާލުމަށްފަހު އޭނާ ކަރު މަތީގައި ކަކޫ އަޅައިގެން އިންނަ މަންޒަރު ފެންނަ ވީޑިއޯއެއް ވެސް ދައުރުވެފައި ވެއެވެ. ފްލޮއިޑް މަރުވުމުން ގިނަ ބަޔަކު ވަނީ އެ އަމަލު ހިންގި ފުލުހުންނަށް އަދަބު ދިނުމަށް ގޮވާލާފައެވެ.\nޖޫން 3, 2020 06:37\nތަންތަނުގައުޅޭ ދޮޅުރޯނާއިންނަށް ތިޔަދިނީބަރާބަރުމެސެޖެއް ދެތިން ޤައުމެއްގައުޅޭތިޔަބުނާކަހަލަދޮޅު ރޯނާއިން\nޖޫން 3, 2020 07:04\nކެނެ ރީގޭ ގަ ވެސް އުޅޭނެ މިކަހަލަ މީހެއް.\nޖޫން 3, 2020 07:26\nހަހަ މަޖާ މީހެއް ތި ޓްރަންޕް\nޖޫން 3, 2020 08:11\nމި މެސެޖް ދިވެހިރާއްޖޭގެ މަޖިލިސްގެ ރައީސަށް ދިނުންވެސް ވަރަށް މުހިންމު! ހަމަކަށަވަރުން އިންސާނާގެ ދުލަކީ އޭގެ ބޭނުން ނުހަނު ނުރައްކާތެރި ގޮތުގައި ހިފިދާނެ ގުނަވަނަކަށް ވީހިނދު އަޅުގަނޑުމެން ދިވެހިންގެ ގިނަބަޔަކު ސަޖިދަ ކުރާރަވުގައި ހުންނެވި މަނިކުފާނުގެ އަނގަ މައިތިރި ކުރަންޖެހޭ ހާލަތްތައް ގިނަކަމުގައި ދެކެމެވެ.\nޖޫން 3, 2020 12:14\nމިޤައމުގެ ފުލުހުންވެސް މިހާ ގަޓްހުންނަނަމަ ކިޔާ ރަނގަޅުވާނެ! ނަމަވެސް ކީއްތޯ ކުރާނީ އިސްވެރިންނަށް ތިބީ ގޭދޮށުމީހުން ވިއްޔާ! އަދި މީސްމީޑިއާއިން ފެންނަ ފޮޓޯތަކުންނާއި ވީޑީއޯތަކުން އެމީހުންގެ އަޙްލާގުވެސް ވެންނަނީ ގާދުކޮލުން ބޭރުވެފައިވާތަން!\nޖޫން 3, 2020 12:48\nމަޖިލީހުގެ ރައީސަކަށްވެސް ހުރީ ތިކަހަލަ ހަ އަނގައިގެ ވެރި ކުރަފި ވިސްނުން ވެސް ނެތް ރޯނު އެދުރެއް


Gdh.Gaddhoo Councilarun suspend koh, "Roolhaalane" kamuge inzaaru dheefi | #Huvadhoo\nގދ.ގައްދޫ ކައުންސިލަރުން ސަސްޕެންޑްކޮށް، ”ރޫޅާލާނެ“ ކަމުގެ އިންޒާރު ދީފި\nގދ.ގައްދޫ ކައުންސިލަރުން ހުވާ ކުރުމުގެ ރަސްމިއްޔާތު ތެރެއިން -- ފޮޓޯ: ޓުވިޓާ\nގދ.ގައްދޫ3ކައުންސިލަކު ސަސްޕެންޑްކޮށް، އެކައުންސިލް ”ރޫޅާލާނެ“ ކަމުގެ އިންޒާރު ލޯކަލް ގަވަރމަންޓް އޮތޯރިޓީ (އެލްޖީއޭ) އިން ދީފި އެވެ.\nކައުންސިލް ތަކުގެ ބެލެނެވެރި ފަރާތް ކަމުގައިވާ އެލްޖީއޭއިން އިއްޔެ(19) ގައްދޫ ކައުންސިލްގެ މެމްބަރ މުހައްމަދު ލަބީބަށް ފޮނުވި ސިޓީގައި ބުނެފައިވަނީ ގައްދޫ ކައުންސިލް ރައީސް ރައްޔާން ޖަމާލާއި ނައިބުރައީސް އާމިނަތު ފަރުޒީނާ އަދި ކައުންސިލަރ އާމިރު އަބްދުﷲ މިއަދުން (20) ފެށިގެން 1 މަސް ދުވަހަށް ސަސްޕެންޑް ކޮށްފައިވާ ކަމަށެވެ. ސަބަބެއްގެ ގޮތުގައި އެ ސިޓީގައި ބަޔާން ކޮށްފައި ވަނީ އެކައުންސިލްގެ ތިން މެމްބަރުން ސަސްޕެންޑްކޮށްފައިވަނީ ލާމަރުކަޒީ ޤާނޫނު އެކައުންސިލަށް ލިބިދީފައިވާ ބާރުގެ ބޭރުން ނޫސްބަޔާނެއް ނެރެފައިވާތީ ކަމުގައެވެ.\nއެ ސިޓީގައިި އިތުރަށް ބުނެފައިވަނީ މި ދަރަޖައިގެ ކުށެއް ތަކުރާރުކޮށްފިނަމަ ގައްދޫ ކައުންސިލް ”ރޫޅާލުމަށް“ ހައިކޯޓަށް ހުށަހަޅާނެ ކަމަށެވެ. އަދި މިމުއްދަތުގައި ސަސްޕެންޑް ކުރި3ކައުންސިލަރުން މުސާރައާއި އިނާޔަތްތައް ނުލިބޭނެ ކަމަށާއި އެ މުއްދަތުގައި ފަރުދީ ހައިސިއްޔަތުން ލިބިގަންނަ ހިދުމަތެއް ފިޔަވާ ކައުންސިލްގެ އިދާރާ އަށް ހާޒިރުވުމާއި ކައުންސިލްގެ ލިޔެކިޔުންތަކާއި ވަސީލަތްތައް ބޭނުން ކުރުމާއި އެއްވެސް ހައްސިއްޔަތަކުން ކައުންސިލް ތަމްސީލު ކުރުމަކީ މަނާ ކަމެއްކަމަށް އެލްޖީއޭއިން ފޮނުވި ސިޓީގައި ބުނެފައިވެ އެވެ.\nކައުންސިލަރުންގެ ސަސްޕެންޝަނުގެ މުއްދަތުގައި އެލްޖީއޭ އާއި ގދ.އަތޮޅު ކައުންސިލާއި، ގދ.ގައްދޫ ކައުންސިލަށް ލަފާދޭ ކޮމިޓީގެ މަޝްވަރާގެ މަތިން ކައުންސިލް ހިންގުމާއި ހަވާލުވެ ހުންނާނީ ގދ.ގައްދޫ ކައުންސިލް މެމްބަރު މުހައްމަދު ލަބީބު އެވެ.


ފުވައްމުލަކުގެ އަލައޮޅު ދަނޑުތައް ނުރައްކަލެއްގައިMikal News\nފުވައްމުލަކުގެ އަލަ އޮޅުތަކަށް ޖެހިފައިވަނީ ލީފް ބްލައިޓް ކިޔާ ބައްޔެއް ކަމަށް ބެލެވޭ\n20 މެއި 2018, 21:13 |\nޒަމާނުއްސުރެ ފުވައްމުލަކުގައި އެންމެ ގިނައިން ހައްދާ ދަނޑުވެރިކަމުގެ ބާވަތެއް ކަމަށްވާ އޮޅުއަލައަށް ނުވަތަ އަލަ އޮޅުތަކަށް ނުރައްކާތެރި ބައްޔެއްޖެހި އަލަ ގަސްތައް މަރުވަމުން އަންނަތާ ދުވަސް ގަނޑެއް ވެއްޖެއެވެ. ފުވައްމުލަކުން ކުރިން 10 ރުފިޔާއަށް ލިބެން ހުންނަ އަލަ ކިލޯއެއް މިހާރު 40 ރުފިޔާއަށް ވުރެ ވެސް މައްޗަށް ޖެހިފައިވާ ކަމަށް މައުލޫމާތު ލިބެއެވެ.\nމި ރޯދަމަސް ފެށުނު އިރު މާލޭގެ މާރުކެޓުން ކުރިން 20-25 ރުފިޔާއަށް ލިބުނު އަލަ ކިލޯއެއް 150 ރުފިޔާއަށް ވެސް ވިއްކިއެވެ. މި އިން އަންގައިދެނީ މުޅި ރާއްޖެގައި ވެސް އަލަ ތަދު އެއްޗަކަށް ވެފައިވާ ކަމެވެ.\nފުވައްމުލަކުން އޮޅު އަލަ ހައްދައިގެން އަމްދަނީ ހޯދަމުން އައި ދަނޑުވެރިޔަކު ކިޔައިދިން ގޮތުގައި އޭނާގެ އޮޅުތަކަށް ވެސް ވަނީ ބަލި އަރައި އަލަގަސްތައް މަރުވެފައެވެ. ވަކިން ފުޅިމަދު ފޮށިގަނޑުގައި އޮޅުތަކާއި ދުރުގައި، ގޭގައި އަލަގަސްތަކެއް ހެއްދި އޭނާގެ ރައްޓެއްސެގެ އަލަ ގަސްތަކަށް ވެސް ބަލި އަރާފައިވާ ކަމަށް އޭނާ ކިޔައިދިނެވެ.\nމިފަހަރު އޮޅުގައި އަލަގަސްތައް (އަލަ ބިހި) އިންދައިގެން، ހެދިގެން ދިޔަލެއް ވަރުގަދަކަން ފެނުމުން އޭނާ ހުރި ވަރަށް އުފަލުން ކަމަށާއި، ނަމަވެސް ވާރެއާއި އެކު އޮޅުތަކަށް ބަލިއަރައި އޮޅުތައް އެއްކޮށް ކަހަލަ ގޮތަކަށް މަރުވުމުން އޭނާ މުޅިން މާޔޫސްވެފައިވާ ކަމަށް ބުންޏެވެ.\nއޮޅުތަކަށް ޖެހިފައިވާ ބަލީގެ ނިޝަންތައް އޭނާ ކިޔައިދިން ގޮތަށް ބަލާއިރު ބޮޑަށް ބެލެވެނީ ފުވައްމުލަކު އަލަ އޮޅުތަކަށް ޖެހިފައި ވަނީ “ލީފް ބްލައިޓް” ކިޔާ ބައްޔެކެވެ. މިބައްޔަށް ފުވައްމުލަކު މީހުން ކިޔައި އުޅެނީ “ފަތުގައި ލަތް ޖެހުން” ކަމަށެވެ. މިބަލި ޖެހެނީ ފަންގަސް އެއްގެ ސަބަބުންނެވެ. މިފަންގަސް ވަޔާއި ފެނާއެކު އެއްތަނުން އަނެއްތަނަށް ދަތުރުކުރެއެވެ.\nމިބަލި ފުރަތަމަ ފެނިފައިވަނީ އިންޑޮނޭޝިއާގެ ޖާވާއިން ކަމަށް ވެއެވެ. މިހާރު އޭޝިއާ ޕެސިޕިކްގެ އަލަ ހައްދާ ގިނަ ގައުމުތަކުން މިބަލި ފެނެއެވެ. މިބަލި ފެތުރިފައިވާ ގައުމުތަކުގެ ތެރޭގައި އިންޑޮނެޝިއާ، ޕަޕުއާ ނިއުގިނީ، ސޮލޮމަން އައިލެންޑްސް، ހަވާއީ، ސަމޯއާ، ޕިލިޕީންސް ތައިލޭންޑް ހިމެނެއެވެ.\nމިބަލި ކޮންޓްރޯލް ކުރުމަށް މިގައުމުތަކުގައި ތަފާތު ގޮތްތަކަށް އަޖުމަ ބެލަމުން އާދެއެވެ. ދަނޑުވެރިކަމުގެ ކޮންޓްރޯލް އުސޫލުތައް އެހާ ކާމިޔާބު ނޫނަސް، ކޮންމެވެސް ވަރެއްގެ ކާމިޔާބީއެއް ލިއްބައި ދެއެވެ.\nސަމޯއާގައި މިބަލި ކޮންޓްރޯލް ކޮށްފައިވަނީ ބޭސް ސްޕްރޭ ކޮށްގެންނެވެ. އެގައުމުގައި2ވައްތަރެއްގެ ބެހެއް ސްޕްރޭ ކުރިއެވެ. އެއީ ރިޑޮމިލް (Ridomil) ނުވަތަ މެންޒޭޓް (Manzate) އެވެ. ދެން ބޭނުންކޮށްފައި ވަނީ ފޮސްޕަރަސް އެސިޑް ނުވަތަ ފޮސްޗެކް (Foschek) އެވެ.\nފުވައްމުލަކަކީ ރާއްޖެގައި އެންމެ ގިނައިން އޮޅު އަލަ ހައްދާ ރަށަށް ވެފައި، ދަނޑުވެރިކަމަށް ދިމާވެފައިވާ މި ގޮންޖެހުންތަކަށް ހައްލެއް ހޯދައިދިނުމަށް ސަރުކާރުގެ ކަމާއި ގުޅޭ މިނިސްޓްރީން އަވަސް ފިޔަވަޅުތަކެއް އެޅުމަށް ފުވައްމުލަކުގެ ގިނަ ބަޔަކު އެދެއެވެ.\nPingback: އެގްރިކަލްޗަރަލް މައުލޫމާތު ސެޝަނެއް ބާއްވަނީމިކަލް ނޫސް


ތިމާވެށީގެ ދުވަހުގައި މިފަހަރު ބާއްވާ ދުވުން -“އޮންލީ ވަން އާތް ރަން 2022” – Mikal News\nތިމާވެށީގެ ދުވަހުގައި މިފަހަރު ބާއްވާ ދުވުން -“އޮންލީ ވަން އާތް ރަން 2022”\nމިއަހަރު ތިމާވެށީގެ ދުވަސް ފާހަގަކުރުމުގެ ގޮތުން ފުވައްމުލައް ސިޓީގައި “އޮންލީ ވަން އާތް ރަން 2022” ނަމުގައި ދުވުމެއް ބާއްވަން ނިންމައިފިއެވެ.\nމިއީ މިނިސްޓްރީ އޮފް އެންވަޔަރަމެންޓް، ކްލައިމެޓް ޗޭންޖް އެންޑް ޓެކްނޮލޮޖީ އާއި ފުވައްމުލައް ސިޓީ ކައުންސިލް ގުޅިގެން ކުރިއަށް ގެންދާ ދުވުމެކެވެ. މި ދުވުމުގެ މަގުސަދަކީ ދެމެހެއްޓެނިވި ދަތުރުފަތުރު ކުރުމުގެ ގޮތްތަކަށް ހިތްވަރުދިނުމާއި، ކަސްރަތު ކުރުމަށާއި ހަރަކާތްތެރިވެ އުޅުމަށް، މުޖުތަމައަކީ ފަރުދުންގެ ތަނެއްކަމުގެ އިހުސާސްކުރުވުމަށް ބާރު އެޅުމާއި އަދި ތިމާވެއްޓާއި އެތަނެއްގެ ވަސީލަތްތައް ރައްކާތެރިކަމާއެކު ހިމާޔަތް ކޮށްބެލެހެއްޓުމަކީ ފަރުދުންގެ ޒިންމާއެއްކަމުގައި ދެކިގެން މަސައްކުރުމާއި މުޖުތަމިއުގެ އެހެން މީހުންނަށް ތިމާވެށި ހިމާޔަށް ކުރުމުގެ ޖޯޝު އުފެއްދުން ކަމަސް ތިމާވެއްޓާއި ބެހޭ މިނިސްޓްރީއިން ހާމަކުރެއެވެ.\nމި ދުވުން ބޭއްވުމަށް ހަމަޖެހިފައި ވަނީ އަންނަ ޖޫން މަހު4(4 ޖޫން 2022) ވާ ހޮނިހިރު ދުވަހުގެ ހެނދުނު އެވެ. ފަސް ކިލޯމީޓަރުގެ މިދުވުން ފެށުމަށް ހަމަޖެހިފައި ވަނީ ހެނދުނު 6:30 ގައި ފުވައްމުލައް ސްޓޭޑިއަމް އިންނެވެ.\nމިދުވުމުގައި ބައިވެރިވުމުގެ ފުރުސަތު އާއްމުކޮށް ވަނީ ހުޅުވާލާފައެވެ. ބަިއވެރުވުމަށް ރަޖިސްޓަރީ ކުރުމުގެ ސުންގަޑި އަކީ 22 މެއި 2022 ވާ އާދިއްތަ ދުވަހެވެ.\nމިކަމާއި ގުޅޭ އިތުރު މައުލޫލާތާއި ބައިވެރިވުމަށް ފުރިހަމަ ކުރަން ޖެހޭ އޮންލައިން ފޯމް މި ލިންކް އިން ލިބޭނެއެވެ. ދުވުމުގެ ބައިވެރިން ބޭނުންކުރުމަށް މިކަމަށް ޚާއްސަ ޓީޝާޓެއް ވެސް ތައްޔާރުކުރުމަށް ހަމަޖެހިފައި ވެއެވެ.\nގުޅުންހުރި މައުލޫތައް:ދިގު ދުވުން, ތިމާވެށި\nސޯލާ ހަކަތައިގެ ނިޒާމްއާ ގުޅޭގޮތުން ޖަމިއްޔާތަކުގެ ޚިޔާލު ހޯދަނީ\nތިމާވެށި: ސަތޭކަ ދުވަސް ހަމަވަނީ. އަދިވެސް ގިރާ ސަރަހައްދުގެ ހިމާޔަތްކުރުމުގެ ހިލަމެއް ނުވޭ!\nފުވައްމުލައް ސިޓީގެ ތިމާވެށި ހިމާޔަތްކުރުމުގެ ގާވައިދަށް އާއްމުގެ ޚިޔާލު ހޯދުމަށް ހުޅުވާލައިފި


Yameen ge maruge massalaagai bainal aguvaamee thahugeegakah Lanka in govaalaifi | Mihaaru\nޔާމީން ރަޝީދު ދިރިއުޅުނު ގޭގެ ކައިރި ފުލުހުން ބަންދުކޮށް، އެތަނުގައި ފުލުހުން ފޯރިމަރަނީ: ޔާމީންގެ މަރާގުޅިގެން އަދި ހައްޔަރު ކުރީ އެންމެ މީހެއް.---މިހާރު ފޮޓޯ: ހުސެއިން ވަހީދު\nޔާމީންގެ މަރާ ގުޅިގެން ބައިނަލްއަގްވާމީ ތަހުގީގެއް ހިންގުމަށް ލަންކާ އިން ގޮވާލައިފި\n02 މެއި 2017 - 11:46 12 comments\nމި ދިޔަ މަހުގެ 22 ވަނަ ދުވަހުގެ ރޭ، ބަޔަކު ތޫނު ހަތިޔާރުން ހަމަލާދީ މަރައިލި ޔާމީން ރަޝީދުގެ މަރުގެ މައްސަލައިގައި ބައިނަލްއަގްވާމީ މިނިވަން ތަހުގީގެއް ހިންގުމަށް ސްރީ ލަންކާގެ ގިނަ އެކްޓިވިސްޓުންތަކެއް ގޮވާލައިފި އެވެ.\nހައްގުތަކަށް ގޮވާލާ، ސްރީ ލަންކާގެ އެކްޓިވިސްޓުންނާއި ސޯޝަލް މީޑިއާގެ އެކި ފަރާތްތަކާއި ނޫސްވެރިންތަކެއް ގުޅިގެން ނެރުނު ބަޔާނެއްގައި ބުނިގޮތުގައި ޔާމީން 29، އަކީ ރާއްޖޭގައި ހުރި އެންމެ ކުޅަދާނަ އެއް ބްލޮގާ އަދި ސޯޝަލް މީޑިއާ އެކްޓިވިސްޓެވެ. އަދި ސަރުކާރުގެ ކޮރަޕްޝަނާއި ހައްދު ފަހަނައަޅައި ދިއުމާ ދެކޮޅަށް އެންމެ ގަދައަށް ވާހަކަ ދެއްކި އެކަކު ކަމަށް އެ ބަޔާނުގައި ބުންޏެވެ.\nއެހެންވެ، ޔާމީން މަރައިލުން އެ މީހުން ސިފަކުރީ ދީނީ ހަރުކަށި ވިސްނުމާއި ހައްދު ފަހަނައަޅައި ދިއުމާއި ސަރުކާރަށް ކިޔާ ފާޑުކިޔުންތަކުގެ އަޑު ކަނޑުވައިލުމަށް ރާވައިގެން ހިންގި އަމަލެއްގެ ގޮތުގަ އެވެ.\nލަންކާގެ އެކްޓިވިސްޓުން ވަނީ ޔާމީން މަރައިލި މައްސަލަ ބޭރުގެ ފަރާތްތަކުގެ އެހީގައި މިނިވަން ކަމާއެކު ތަހުގީގު ކުރުމަށް، ގާނޫނު ތަންފީޒު ކުރާ ފަރާތްތަކާއި ދިވެހި ސަރުކާރަށް ގޮވާލައިފަ އެވެ.\nއަދި ނޫސްވެރިންނާއި ބްލޮގް ލިޔާ މީހުންގެ ހައްގުތަކަށް ވަކާލާތު ކުރާ މީހުންނަށް ރައްކާތެރިކަން ޔަގީންކޮށްދީ، ހިޔާލު ފާޅުކުރުމަށް އޮތް ހުރަސްތައް ނައްތާލުމަށް ވެސް ސަރުކާރަށް އެ މީހުން ވަނީ ގޮވާލާފަ އެވެ.\nޔާމީން މަރައިލުން ލަންކާ ސަރުކާރުން ވެސް ވަނީ ކުށްވެރިކޮށްފަ އެވެ. އަދި ގާތިލުން ހޯދެންދެން ތަހުގީގު ކުރިއަށް ގެންދިއުމަށް ގޮވާލާފައި ވެ އެވެ.\nޔާމީންގެ މަރާގުޅިގެން އިއްޔެ ރޭ ފަތިހު އުމުރުން 18 އަހަރުގެ މީހަކު ހައްޔަރުކޮށްފައިވާއިރު އޭނާގެ ބަންދަށް 15 ދުވަސް ވަނީ ޖަހައިފަ އެވެ.\nއެނގިފައިވާ ގޮތުގައި ޔާމީންގެ މަރުގެ މައްސަލައިގައި ހައްޔަރު ކުރީ، އެ ރޭ ޔާމީނަށް ފާރަލައި އޭނާގެ ހަރަކާތްތައް ބަލަން އުޅުނު މީހެކެވެ.\nޔާމީނުގެ މަރުގެ މައްސަަލައިގައި އިންސާފުވެރި ތަހުގީގެއް ހިންގައި ދިނުމަށް އެދި ލިޔުންތަކެއް ހަރުކޮށްފައި.---މިހާރު ފޮޓޯ: ހުސެއިން ވަހީދު\nގދ. އަތޮޅުގެ ރަށަކަށް ނިސްބަތްވާ އެ މީހާއަކީ ޔާމީން ދިރިއުޅުނު ގެއާ ކައިރި އެހެން ގެއެއްގައި އުޅުނު މީހެކެވެ.\nސ. ފޭދޫ ޗަނބޭލީގޭ ޔާމީން 29، ގެ ހަށިގަނޑުގެ އެކި ތަންތަނަށް ތޫނު ހަތިޔާރުން ހަމަލާދީ މަރާލާފައި އޮތީ މާފަންނު ބިސްބުރު ކައިރީގައި ހުންނަ އޭނާ ދިރިއުޅޭ ގެ، މ. ސުޕެޓިއުލާގެ ތިރީބުރީގައި ސިޑި އާއި ލިފްޓު ކައިރީގަ އެވެ. އޭނާގެ ހަށިގަނޑުގެ 32 އަށް ވުރެ ގިނަ ތަނަށް ވަޅި ހަރާފައިވެ އެވެ. ޔާމީންގެ މަރާ ގުޅިގެން ފުލުހުން މިހާތަނަށް ބޭއްވި ނިއުސް ބްރީފިންގައި ބުނެފައިވަނީ ޔާމީން މަރައިލުމުގައި ބައިވެރިވި މީހުން ދެނެގަނެވިފައިވާ ކަމަށެވެ. ނަމަވެސް ފަހުން އޭނާގެ އާއިލާ އަށް އަންގާފައިވަނީ އެއީ ކޮން ބައެއްކަން ނޭނގޭ ކަމަށެވެ.\nއިތުރު ލިޔުންތައް ކުށްކުރުން ސްރީ ލަންކާ ޕޮލިސް ގޭންގް ހަމަނުޖެހުން ސަރުކާރު ޔާމީން ރަޝީދު މަރާލުން ރާއްޖެ-ލަންކާ


SunOnline: Ooredoo in Self Service Center eh gaaimu kohffi\nއުރީދޫއިން ސެލްފް ސާވިސް ސެންޓަރެއް ގާއިމްކޮށްފި\nއައިޝަތު ފަރީޙާ 01 Mar 2020, 13:13\nއުރީފޫގެ ޑިޖިޓަލް ސެންޓަރެއް ގާއިމް ކުރުން --- ސަން ފޮޓޯ: އަހުމަދު ސައީދު\nއުރީދޫގެ ޑިޖިޓަލް ސެންޓަރެއް ގާއިމްކޮށްފި އެވެ.\nމިއަދު ގާއިމްކުރި މި ސެންޓަރަކީ އުރީދޫގެ ހިދުމަތްތައް 24 ގަޑިއިރު ލިބޭ ސެންޓަރެކެވެ. މި ސެންޓަރު އިފްތިތާހުކޮށްދެއްވީ އުރީދޫ މޯލްޑިވްސްގެ ޗެއާމަން، ޑޭމިއަން ފިލިޕް ޗަޕެލް އާއި އެކުންފުނީގެ މެނޭޖިންގް ޑިރެކްޓަރު އަދި ސީއީއޯ، ނަޖީބް ހާން އެވެ.\nމި ސެންޓަރުގައި ހިމެނޭ ސެލްފް-ސާވިސް ކިއޮސްކްތައް މެދުވެރިކޮށް، ބޭނުން ކޮންމެ ގަޑިއެއްގައި، އުރީދޫގެ ޕްރީޕެއިޑް ސިމް ގަނެވޭނެ އެވެ. މި ސެންޓަރު މެދުވެރިކޮށް، ބިލަށް ފައިސާ ދައްކައި، ރީޗާޖްކޮށް، އެމް-ފައިސާ ވޮލެޓަށް ފައިސާ ޖަމާކުރެވޭނެ ކަމަށް އުރީދޫ އިން ބުންޏެވެ.\nމިއަދު ހުޅުވި ސެންޓަރާ ގުޅޭގޮތުން ވާހަކަ ދައްކަވަމުން އުރީދޫގެ ސީއީއޯ ނަޖީބް ހާން ވިދާޅުވީ ދުވަހުން ދުވަހަށް ޑިޖިޓަލް ވަމުންދާ ދުނިޔެއްގައި، ކަސްޓަމަރުން ބޭނުންވަނީ އަވަސް އަދި ފަސޭހަ ހިދުމަތްތަކެއް ކަމަށާއި އުރީދޫ ޑިޖިޓަލް ސެންޓަރު މެދުވެރިކޮށް ކަސްޓަމަރުންގެ ތަޖުރިބާ އިތުރަށް ފަސޭހަވެގެންދާނެ ކަމަށެވެ.\n"މިގޮތުން، ބޭނުން ކޮންމެ ވަގުތެއްގައިވެސް އުރީދޫގެ ސިމެއް ބައްލަވައިގަނެ، ރާއްޖޭގެ އެންމެ ފުރިހަމަ 4ޖީ+ ނެޓްވޯކުގައި އަޅުގަނޑުމެން ފޯރުކޮށްދޭ ތަފާތު އަދި އުފެއްދުންތެރި ހިދުމަތްތައް ބޭނުން ކުރަން ފެށޭނެ." އުރީދޫގެ މެނޭޖިންގް ޑިރެކްޓަރު ވިދާޅުވިއެވެ.\nމި ސެންޓަރު ގާއިމް ކޮށްފައިވަނީ ބޮޑުތަކުރުފާނު މަގުގައި ހުންނަ ކިންގް ސަލްމާން މިސްކިތް ކުރިމަތީއެވެ.\nޑިޖިޓަލް ސެންޓަރުން ލިބޭ ހިދުމަތްތައް:\n- ޕްރީޕެއިޑް ސިމް ކާޑު ބައްލަވައިގަތުން\n- ބިލަށް ފައިސާ ދެށްކުން\n- ރީޗާރޖްގެ ޚިދުމަތްތައް\n- އެމް-ފައިސާ އެކައުންޓަށް ކޭޝް އިން ކުރުމުގެ ޚިދުމަތްތައް\nއުރީދޫ އިން ބުނީ އެ ކުންފުނީގެ ހިދުމަތްތައް އިތުރަށް ޑިޖިޓަލްކޮށް ފަސޭހަކަމާއެކު ހިދުމަތް ލިބޭނެގޮތް ފަހިކޮށް ދިނުމަށް އުރީދޫ މޯލްޑިވްސްއިން މަސައްކަތް ކުރަމުންދާ ކަމަށެވެ.


ކޮއްޔަ ޙަސަން މަނިކު - ވިކިޕީޑިއާ\nކޮއްޔަ ޙަސަން މަނިކު\nހަސަން މަނިކު އަކީ ރާއްޖޭގެ ފިލްމީ ދާއިރާގެ ފުންނާބު އުސް އެކްޓަރެކެވެ. އޭނާ ބުނާގޮތުން ނަމަ މުނިފޫހި ފިލުވުމުގެ ދާއިރާއަށް ވަދެވުނީ ހައިރާން ވާކަހަލަ ގޮތަކަށެވެ.\n1 ފިލްމީ ދާއިރާއަށް ނިކުތުން\n2 ކުޅެފައިވާ ފިލްމްތައް\nއެއްދުވަހަކު (1989 ވަނަ އަހަރުހެން ހީވަނީ) ހައިވަކަރުގޭ ނަޖުމާ އާއި ދިމާވެގެން އޭނާ ބުނެފި އަޑުން ފޮނުވާ ޕްރޮގްރާމެއްގައި ހަސަން މަނިކަށް ބައިވެރިވާން ކެރިދާނެހޭ. ދެން އަޅުގަނޑު އާއެކޭ ބުނެ އޭރު އަޑުން ފޮނުވާ ހަމަމިހާރު ޕްރޮގްރާމްގައި ބައިވެރިވީ. އަނެއްކާ އޭގެ ދުވަސްކޮޅެއްފަހުން ސަމަރޭ އާއި ދިމާވެގެން ބުނެފި ފީބޯމެންނާއެކު ޓީވީން ދައްކާ ބަހަބަރުގައި ބައިވެރިވާން ކެރޭނެތޯ. އެހިސާބުން އެގުޅެވުނީ ޓީޥީއާ ހަސަން މަނިކު ބުންޏެވެ.\nއަޑުގެ ހަމަ މިހާރު ގެ 18 ޕްރޮގްރާމްގައި3އަހަރު މަތިން ބައިވެރިވެފައި ވެއެވެ. އޭގެ ފަހުން އަޑުގެ އެހެން ޕްރޮގްރާމް ތަކުގައި ވެސް ހަސަން މަނިކު ބައިވެރި ވެފައި ވެއެވެ. އަދި ބަހަބަރުގައި ފުރަތަމަ ފީބޯމެން ކުޅުނު ދެތިން އެއްޗެއް ފިޔަވައި ހުރިހާ އެއްޗެއް ގައި ވެސް ހަސަން މަނިކު ބައިވެރިވެފައި ވެއެވެ. އޭގެ ފަހުން ބަހަބަރުގެ ހުރިހާ ޕްރޮގްރާމެއް އުފައްދާ ޑައިރެކްޓްކުރީ ވެސް ހަސަން މަނިކު އެވެ. އޭނާވަނީ ހުރިހާ ވައްތަރެއްގެ ބައިތައް ވެސް ކުޅެފައެވެ.\nއެކަމަކު އެންމެ ފަސޭހައީ ރުޅިގަދަ މީހެއްގެ ބައި ކުޅެން. އެހެން ކުޅޭހިތްވަނީ ވަރަށް މުއްސަދި ސީރިއަސް ރޯލު. އެންމެ އުދަގުލީ ރޮމޭންޓިކް ބައި ކުޅެން. ޚާއްޞަކޮށް މިއުމުރުގައި. އަޅުގަނޑު ވަރަށް ރުޅިގަދަ މީހެއްގެ ބައި އަދާކުރިން އަމްޖަދުގެ ފުރަތަމަ ފިލްމް ހުރަސް ގައި. އެބައިން އަޅުގަނޑު ނޮމިނޭޓް ވެސް ވި. ހަސަން މަނިކު ބުންޏެވެ.\nހަސަންމަނިކު ބުނާގޮތުގައި އޭނާ 12 ވަރަކަށް ޓީޥީ ޑްރާމާ ސިލްސިލާ ކުޅެފައިވާއިރު ފުރުޞަތުގެ ނަމުގައި އަމިއްލަ ޑްރާމާއެއް ވެސް އުފައްދައި ކުޅެފައި ވެއެވެ. މާމަތީ ފެންވަރެއްގައި ނޫނަސް ހަސަން މަނިކު ފީޗަރ ފިލްމް ވެސް ކުޅެއުޅެއެވެ. އަޅުގަނޑުގެ ފުރަތަމަ ފީޗަރ ފިލްމަކީ ލޯބިވެވިދާނެ. އެފިލްމްގައި ކުޅުނީ ރީކޯ މޫސަގެ ބެސްޓް ފްރެންޑް ގެ ރޯލް. މިހާތަނަށް 10 ވަރަކަށް ފީޗަރ ފިލްމް ކުޅެފައިވާއިރު އެންމެ ފާހަގަ ކޮށްލެވޭ ފިލްމަކީ ދެރިޔާ. އަޅުގަނޑަށް އެންމެ ރަގަޅަށް ޖެއްސުނު ރޯލަކަށް ވާނެ ހާޖަރާގެ އަޖައިބު ފިލްމްގައި ދެއަނބިން ގޮވައިގެން އުޅެންޖެހުމުން ޖެއްސުނު ރޯލް. ހަގީގަތުގައި އެބައި އަދާކުރެވުނީ ވަރަށް ރަގަޅަށް ހަސަން މަނިކު ބުންޏެވެ.\nމިހާރު ޓީޥީން ދައްކާ އަބުދުލް ފައްތާހުގެ ޓީޥީ ޑްރާމާ ސިލްސިލާ ހިނިތުންވެލާށޭ ކަލާގެ 29 ވަނަ އެޕިސޯޑުން ފެށިގެން ޑްރާމާ ސިލްސިލާ ނިމެންދެން އޭގައި ވެސް ހަސަންމަނިކު ހަރަކާތްތެރިވެފައިވާނޭކަމަށް އޭނާ ބުނެއެވެ. މިހާރުވެސް ފައްތާހުގެ ދެފިލްމަކުން އަޅުގަނޑަށް ޗާންސް ލިބިފައި އެބައޮތް. ފައްތާހު އަކީ ވަރަށް މޮޅު ކަމުދާ ޑައިރެކްޓަރެއް. ހަމަ ޓެޑްރީއާއި އެއްހަމައިގައި ގުނާލެވޭ. ހަސަން މަނިކު ބުންޏެވެ.\nހަސަން މަނިކު ބުނާގޮތުގައި އޭނާ ފީޗަރ ފިލްމަށްވުރެ ބޮޑަށް ކުޅޭހިތްވަނީ ޑްރާމާ ސިލްސިލާ އެވެ. އެކަމަކު މިވަގުތު އޭނާގެ ކުރިމަތީގައި އެފަދަ ފުރުޞަތެއް ނެތެވެ. ސަބަބެއް ކަމުގައި ބުނަނީ ވަގުތު ދެވެން ނެތުމެވެ. ކިތައްމެ ވަރަކަށް ވެސް ފުރުޞަތު ލިބޭ. އެކަމަކު ދިރުއުޅުން ހުންނަގޮތުން ޑްރާމާކުޅެން ވަގުތު ދެވެން ނެތީ' ހަސަން މަނިކު ބުންޏެވެ\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 13 މާރޗް 2010، 22:00 ގައެވެ.


Sikundi zuvaanee anhenun ge | Mihaaru\nއަންހެނަކާއި ފިރިހެނުންތަކެއް އޮފީހެއްގައި މަސައްކަތް ކުރަނީ.\nފިރިހެނުންގެ ސިކުނޑި އަށް ވުރެ ޒުވާނީ އަންހެނުންގެ ސިކުނޑި\n06 ފެބުރުއަރީ 2019 - 07:326comments\nބައެއް މީހުންގެ އުމުރުން ދުވަސް ވިޔަސް ހިތް މުސްކުޅި ނުވާ ކަމަށް ބުނާ މީހުންނެވެ.\nއަލަށް ކުރި ދިރާސާއަކަށް ބަލާއިރު މިއީ ރަނގަޅު ވާހަކައެކެވެ. އޭގައި ބުނަނީ ފިރިހެނުންގެ ސިކުނޑި އަށް ވުރެ އަންހެނުންގެ ސިކުނޑި އެވްރެޖްކޮށް، އަބަދު ވެސް ޒުވާން ކަމަށެވެ.\nޔޫއެސް ޖާނަލްގައި ޝާއިއުކޮށްފައިވާ ނެޝަނަލް އެކެޑެމީ އޮފް ސައިންސްންގެ ދިރާސާގައި ބުނެފައިވާ ގޮތުގައި އަންހެނުންގެ ސިކުނޑި އެ މީހުންގެ އަސްލު އުމުރަށް ވުރެ 3.8 އަހަރު ޒުވާނެވެ. ފިރިހެނުންގެ ސިކުނޑިގޭގެ ޒުވާންކަން ހުންނަނީ އެ މީހުންގެ އަސްލު އުމުރަށް ވުރެ 2.4 އަހަރު ޅަކޮށެވެ.\nމި ދިރާސާ ހެދުމަށް 121 އަންހެނަކާއި 84 ފިރިހެނުން ބޭނުންކޮށް އެ މީހުންގެ ސިކުނޑީގެ މެޓަބޮލިޒަމާއި އޮކްސިޖަން ދައުރުވާ މިންވަރާއި ގުލްކޯޒް ލެވެލް ހުރި މިންވަރު ބަލާފައިވެ އެވެ. އެ ހިސާބުތަކަށް ރިއާޔަތް ކުރުމަށް ފަހު، ދިރާސާގައި ބުނީ ހަށިގަނޑުގެ އެހެން ގުނަވަންތައް ފަދައިން ހަކުރު (ގުލުކޯޒް) އަކީ، ސިކުނޑީގެ ހަކަތަ ކަމަށެވެ. މީގެ ސަބަބުން ސިކުނޑީގެ މެޓަބޮލިކް އޭޖް ކަނޑައަޅަން ފަސޭހަވާ ކަމަށް ބުންޏެވެ.\nއެގޮތުން މި ކަންކަމަށް ބަލާފައި ގޮތެއް ނިންމާއިރު، އުމުރުން 20-80 އަހަރާ ދެމެދުގެ ދެ ޖިންސްގެ މީހުން އަޅާ ކިޔާއިރު، އަންހެނުންގެ ސިކުނޑި މެޓަބޮލިކަލީ ޒުވާންކަމަށް ދިރާސާގައި ބުންޏެވެ.\n"އެކަމަކު މީގެ މާނައަކީ ފިރިހެނުންގެ ސިކުނޑި މުސްކުޅިވާލެއް އަވަހީއެއް ނޫން،" ދިރާސާ ޓީމްގައި ބައިވެރިވި ވޮޝިންޓަން ޔުނިވަސިޓީ ސްކޫލް އޮފް މެޑިސިންގެ އެސިސްޓަންޓް ޕްރޮފެސަރު މަނޫ ގޯޔަލް ވިދާޅުވި އެވެ. "އަސްލު ވާ ގޮތަކީ އަންހެނުންނަށް ވުރެ ތިން އަހަރު ކުރިން ފިރިހެނުން އެޑަލްޓްހުޑަށް ދިއުން. އެއީ ސިކުނޑީގެ ޒުވާންކަމުގައި ދެ ޖިންސްގެ މެދުގައި ފަރަގު އުޅޭ ސަބަބަކީ."\nއޭނާ ފާހަގަ ކުރެއްވި ގޮތުގައި އެގޮތަށް ދިމާވާ އަނެއް ސަބަބަކީ ސިކުނޑީގެ މެޓޮބޮލިޒަން ބިނާވުމުގައި ހޯމޯން އަދާ ކުރާ ދައުރެވެ.\nދެ މީހަކު މަސައްކަތެއްގައި.\nދިރާސާ ޓީމުން ބުނާ ގޮތުގައި ފިރިހެނުންގެ ސިކުނޑި އަށް ވުރެ، އަންހެނުންގެ ސިކުނޑި ޒުވާންވުމަކީ ދިރުއުޅުމާ ކުރިމަތިލުމުގައި އަންހެނުންނަށް ބޮޑު ހިތްވަރެއް ލިބޭ ކަމެކެވެ.\nއެގޮތުން ކަންކަމާ ދޭތެރޭ ފުންކޮށް، ސީރިއަސްކޮށް ވިސްނުމާއި ހަނދާން ގަދަވުމާއި ކަންކަން ހައްލު ކުރުމުގައި އަންހެނުންގެ ތޫނު ފިލިކަން މީގެ ސަބަބުން ބޮޑު ކަމަށް ދިރާސާގައި ބުންޏެވެ.\nއިތުރު ލިޔުންތައް ސިއްހަތު އަންހެނުން ދިރާސާ މެންޓަލް ހެލްތް\nކެންސަރުގެ ފަރުވާ އަށް ފަހު އުނދަގޫތައް ސިއްރުކުރޭ


SunOnline: Tharujamaanu kamun Izmia vakikoh, police media ge head akah Yoonus\nތަރުޖަމާނުކަމުން އިޒްމިއާ ވަކިކޮށް ޕޮލިސް މީޑިއާގެ ހެޑަކަށް ޔޫނުސް\nމުހައްމަދު މުޒައްޔިން ނާޒިމް 01 Jun 2020, 18:02\nފުލުހުންގެ ތަރުޖަމާނުކަމުން ވަކިކުރި އިޒްމިއާ ޒާހިރު --- ސަން ފައިލް ފޮޓޯ/ މުހައްމަދު މުޒައްޔިން ނާޒިމް\nފުލުހުންގެ ތަރުޖަމާނަކަށް މިހާތަނަށް ހުރި ޗީފް އިންސްޕެކްޓާ އޮފް ޕޮލިސް އިޒްމިއާ ޒާހިރު އެ މަގާމުން ވަކިކޮށް، އެ މަގާމަށް ވަގުތީ ގޮތުން ޗީފް ސްޕްރިޑެންޓް އޮފް ޕޮލިސް ޔޫނުސް ސޮބާހު ހަމަމަޖައްސަވައިފި އެވެ.\nފުލުހުން ވަނީ މިހާރު މިކަން ހުރިހާ މީޑިއާތަކަށް އަންގާފައެވެ.\nފުލުހުން މީޑިއާތަކަށް ފޮނުވި މެސެޖްގައި ބުނީ، މިއަދުން ފެށިގެން ފުލުހުންގެ އިސް ތަރުޖަމާނަކަށް ވަގުތީގޮތުން ޔޫނުސް ހަމަޖައްސަވާފައިވާ ކަމަށެވެ. އަދި މި ބަދަލާއެކު ޕޮލިސް މީޑިއާ ރިލޭޝަން އޮފިސަރުގެ ހައިސިއްޔަތުން ދުވަހުން ދުވަހަށް މީޑިއާތަކަށް މައުލޫމާތު ދިނުމުގައި ހަރަކާތްތެރިވާނީ ޕޮލިސް ޗީފް ސްޓޭޝަން އިންސްޕެކްޓާ އާތިފާ ހަސަން ކަމަށް އެ މެސެޖުގައި ބުނެފައިވެއެވެ.\n"ފާއިތުވީ ދޮޅު އަހަރެއްހާ ދުވަހު ފުލުހުންގެ ތަރުޖަމާނުގެ މަގާމާ ހަވާލުވެ ހުންނެވި ޗީފް އިންސްޕެކްޓާ އޮފް ޕޮލިސް އިޒްމިއާ ޒާހިރަށް ނޫސްވެރިން ދެއްވި އެއްބާލުމަށާއި ބެހެއްޓެވި ގާތްކަމަށް ޝުކުރު ދަންނަވަމެވެ،" މީޑިއާތަކަށް ފުލުހުން ފޮނުވާފައިވާ މެސެޖްގައި ވެއެވެ.\nއޭގެއިތުރުން ފާއިތުވީ ދުވަސްތަކުގައި ފުލުހުންނާއި މީޑިއާތަކާ ދެމެދު އޮންނަ ގުޅުން ހަރުދަނާކޮށް އިޒްމިއާ މަސައްކަތް ކުރި ކަމަށާއި އެ މަސައްކަތައް އޭނާއަށް ޝުކުރު ދަންނަވާކަމަށް އެ މެސެޖްގައި ބުނެފައިވެއެވެ.\nއިޒްމިއާ ފުލުހުންގެ ތަރުޖަމާނަކަށް ހަމައްޖައްސާފައިވަނީ، ޑިސެމްބަރު 19، 2018 ގައެވެ. އޭނާ މީޑިއާތަކާ ތަފާތުކުރާކަމަށް ބުނެ، މީޑިއާ ކައުންސިލަށްވެސް އެ މައްސަލަ މީގެ ކުރިން ހުށަހެޅިއެވެ. ބައެއް މީޑިއާތަކާ މެދު ތަފާތުކުރުންތައް އޭނާ ގެންގުޅޭ ކަމަށް ބައެއް ނޫސްވެރިން އަންނަނީ ބުނަމުންނެވެ.\nއިޒްމީއާ ވަނީ ސިންގަޕޫރު ނޭޝަނަލް ޕޮލިސް އެކަޑެމީން ޑިގްރީ އަދި އޮސްޓްރޭލިއާގައި ޕީސް އެންޑް ކޮންފްލިކްޓް ސްޓަޑީޒް އިން މާސްޓާސް ޑިގްރީ ހާސިލްކުރައްވައިފަ އެވެ.


Vakeelukamakee ithubaaru hifey vafaatheringe masahkathakah hadhan jehey: Bisham\n"ވަކީލުކަމަކީ އިތުބާރުހިފޭ ވަފާތެރިންގެ މަސައްކަތަކަށް ހަދަންޖެހޭ"\nބީޖީ ބިޝާމް: ގާނޫނީ ވަކީލުން ސާބިތުވެ ވަފާތެރިކަމާއެކު މަސައްކަތް ކުރައްވަން އެދި ވަޑައިގެންނެވި -- ފޮޓޯ: އަވަސް\nގާނޫނީ ވަކީލުކަމަކީ އިތުބާރުހިފޭ ވަފާތެރިންގެ މަސައްކަތަކަށް ހަދަންޖެހޭ ކަަމަށް ޕްރޮސިއުޓާ ޖެނެރަލް (ޕީޖީ) އައިޝަތު ބިޝާމް ވިދާޅުވެއްޖެ އެވެ.\nއެކަމަނާ މިހެން ވިދާޅުވީ ރާއްޖޭގެ ގާނޫނީ ވަކީލުންގެ ހުރިހާ ކަމެއް ރެގިއުލޭޓް ކުރަން އުފެއްދި ބާ ކައުންސިލްގެ އެގެޒެކެޓިވް ކޮމެޓީއަށް މެންބަރުން ހޮވަން މިއަދު ވަނީ އިންތިހާބު ބާއްވާފައި ވަނިކޮށެވެ. -- މިހާރު ކުރިއަށްދަނީ އެ އިންތިހާބުގެ ވޯޓް ގުނުމުގެ މަސައްކަތެވެ.\nއެއާ ގުޅުވައިގެން ބިޝާމް، އޭނާގެ ފޭސްބުކްގައި ކުރެއްވި ޕޯސްޓެއްގައި ވިދާޅުވީ، މިއަދަކީ ރާއްޖޭގެ ގާނޫނީ ފަންނަށް ތާރީހީ ދުވަހެއް ކަމަށާއި އެއްވެސް ފަންނަކީ ދެގޮތެއް ނުވެ އަބަދު އެއްގޮތަކަށް އޮންނާނެ ފަންނެއް ނޫން ކަމަށެވެ. އަދި ވަކީލުކަމަކީ އިތުބާރު ހިފޭ، ބަރޯސާވެވޭ، ޝަރަފުވެރި އަދި ވަފާތެރިންގެ މަސައްކަތަކަށް ހަދަންޖެހޭ ކަމަށެވެ.\nބާ ކައުންސިލް އިންތިހާބުގައި ހޮވޭ ވަކީލުންނަށް މަރުހަބާ ދަންނަވާ ކަމަށާއި ސާބިތު ކަމަށް އެދިވަޑައިގަންނަވާ ކަމަށް ވެސް ބިޝާމް ވިދާޅުވި އެވެ.\nބާ ކައުންސިލަށް ރައީސާއި ނައިބް ރައީސެއްގެ އިތުރުން މެންބަރުންގެ ގޮތުގައި ހަ މީހަކު އިންތިހާބު ކުރާނެ އެވެ. އެ ކައުންސިލްގައި އިތުރަށް އިންނަވާނީ ބަންޑާރަ ނައިބެވެ. ބާ ކައުންސިލްގެ ވޯޓުލުން ކުރިއަށް ގެންގޮސްފައިވަނީ މާލެ އާއި އައްޑު އަތޮޅު ފޭދޫގަ އެވެ.\nބާ ކައުންސިލްގެ ރައީސް ކަމަށް ދެ ބޭފުޅަކު، ނައިބް ރައީސް ކަމަށް ދެ ބޭފުޅަކު އަދި މެމްބަރު ކަމަށް 19 ބޭފުޅަކު ކުރިމަތިލައްވާފައިވެ އެވެ. ރައީސް ކަމަށް ކުރިމަތިލާފައިވަނީ ކުރިން ބަންޑާރަ ނައިބުކަން ކުރައްވާފައިވާ ހުސްނުއްސުއޫދާއި މަޝްހޫރު ގާނޫނީ ވަކީލު މައުމޫން ހަމީދެވެ. ނައިބު ރައީސްގެ މަގާމަށް ކުރިމަތިލާފައިވަނީ ކުރިން ބަންޑާރަ ނައިބުކަން ކުރައްވާފައިވާ އަބުދުﷲ މުއިއްޒާއި ސިވިލް ކޯޓުގެ ކުރީގެ ގާޒީ މުހައްމަދު ހަލީމެވެ.\nކައުންސިލް މެމްބަރުކަމަށް ކުރިމަތިލާފައި ވަނީ އަލީ ނަސީރު ގާސިމް، ޝަބާބު ރަޝީދު، އައިމިނަތު އަރީޖު ހުސައިން، އަނާރާ ނައީމް، އަހުމަދު މުއިއްޒު، މުހައްމަދު ޝަފާޒު ވަޖީހު، ޑރ. މުހައްމަދު އިބްރާހިމް، ޒުބައިރު އަހުމަދު މަނިކު، މުހައްމަދު ފައިސަލް، އަބުދުއްސަލާމް އާރިފު، އަނަސް އަބުދުއްސައްތާރު، މުހައްމަދު ވަހީދު ނަޖީބު، ސަފާ ޝަރީފު، އަބުދުލް މާނިއު ހުސައިން، މުހައްމަދު ފަރީދު، ޒިމްނާ އަބުުދުލް މުހުސިން، އައިޝާ ސުޖޫން، މުހައްމަދު އަސީލާއި، އަލީ ޝާހު އެވެ.\nއައިޝަތު ބިޝާމް ބާ ކައުންސިލް ގާނޫނީ ވަކީލުން


ޢަޤީދާގެ 200 ސުވާލާއި ޖަވާބު (13): ސުވާލު 56 އިން 60 އަށް – ޖަމްޢިއްޔަތުއް ސަލަފް\nޢަޤީދާގެ 200 ސުވާލާއި ޖަވާބު (13): ސުވާލު 56 އިން 60 އަށް\nތާރީޚް: 17:26 09 އޭޕްރިލް 2020\nސ56: އޭގެ މިސާލަކީ ކޮބާ؟\nޖ: އޭގެ މިސާލަކީ: އެއިލާހުގެ އިސްމުފުޅުގެ ތެރޭގައި ”الرَّحْمَنُ“ ”الرَّحِيْمُ“ ވެއެވެ. މި ދެ އިސްމުފުޅު ދަލީލުކުރަނީ މިދެނަން ކިޔޭ ފަރާތަށެވެ. އެއީ ހަމައެކަނި ﷲ ޢައްޒަވަޖައްލައެވެ. އަދި ދަލީލުކުރަނީ މި ދެ އިސްމުފުޅުން ނެގޭ ޞިފަފުޅުކަމުގައިވާ ރަޙްމަތަށެވެ. އަދި މި ދެ އިސްމުފުޅުން ނެގޭ ޞިފަފުޅުނޫން އެހެން ލާޒިމުކުރާ ޞިފަފުޅުތައްކަމަށްވާ ދިރިދެމިވޮޑިގެންވާކަމަށާއި، ކުޅަދުންވެވޮޑިގެންވާކަމަށް ދަލީލުކުރެއެވެ. ދެން ބާކީހުރި އިސްމުފުޅުތައްވެސް މިފަދައެވެ. މިއީ އެއިލާހުގެ މަޚްލޫޤުތަކުންނާ ޚިލާފުކަމެކެވެ. އެހެނީ، މީހަކީ ޖާހިލެއް ނަމަވެސް އެމީހަކަށް ޙަކީމޭ ކިޔާފާނެއެވެ. އަދި އަނިޔާވެރިޔަކަށްވެސް ޙަކަމް (އެބަހީ: ޙުކުމް ކުރުމުގައި މޮޅުމީހާ) އޭ ކިޔާފާނެއެވެ. އަދި ޤަދަރެއްނެތް މީހަކަށްވެސް ޢަޒީޒް (އެބަހީ: ޢިއްޒަތްތެރިމީހާ) އޭ ކިޔާފާނެއެވެ. ޝަރަފުވެރިނޫން މީހަކަށްވެސް ޝަރީފް (އެބަހީ: ޝަރަފުވެރިޔާ) އޭ ކިޔާފާނެއެވެ. އަދި ހެޔޮނޫން މީހަކަށްވެސް ކަރީމް (އެބަހީ: ހެޔޮމީހާ) އޭ ކިޔާފާނެއެވެ. އަދި ނުބައިމީހަކަށްވެސް ޞާލިޙު އޭ ކިޔާފާނެއެވެ. އަދި ނުތަނަވަސްކަމުގައި އުޅޭމީހާއަށްވެސް ސަޢީދު (އެބަހީ: ބާއްޖަވެރިމީހާ) އޭ ކިޔާފާނެއެވެ. އަދި އަސަދު (އެބަހީ: ސިންގާ) އަދި ޙަންޟަލާ އާއި ޢަލްޤަމާ (އެބަހީ: މިއީ ހިތިދެގަހަކަށްކިޔާ ދެނަން) މިފަދަ ނަންނަން މިސިފަތައް ލިބިގެންނުވާ މީހާއަށް ކިޔާފާނެއެވެ.\nފަހެ، ﷲ ގެ މަތިވެރިކަމާއެވެ. ޙަމްދުހުރީ އެކަލާނގެއަށެވެ. އެކަލާނގެ ވަނީ އެކަލާނގެ ޞިފަކުރައްވާފައިވާ ފަދައިންނެވެ. އަދި އެއިލާހުގެ މަޚްލޫޤުން އެއިލާހަށް ޞިފަކުރާ ޞިފަކުރުންތަކުން އެއިލާހު ވަނީ މަތިވެރިވެ ވޮޑިގެންނެވެ.\nސ57: އިސްމުފުޅުތައް ނެގިގެންވާގޮތަށް ބަލާއިރު ”الأَسْمَاءُ الْحُسْنَى“ ބެހިގެންވަނީ ކިތައް ބަޔަށް؟\nޖ: އިސްމުފުޅުތައް ނެގިގެންވާގޮތަށް ބަލާއިރު ”الأَسْمَاءُ الْحُسْنَى“ ބެހިގެންވަނީ ހަތަރު ބަޔަށެވެ.\nފުރަތަމައީ: އެއިސްމުފުޅެއްގައި ”الأَسْمَاءُ الْحُسْنَى“ ގެ އެންމެހާ އިސްމުފުޅުތަކުގެ މާނަ އެކުލެވިގެންވާ އިސްމުފުޅެވެ. އެއީ ”اللهُ“ އެވެ. މި ސަބަބަށްޓަކައި އެންމެހާ އިސްމުފުޅުތައް އައިސްފައިވަނީ މި އިސްމުފުޅުގެ ޞިފަފުޅުތައްކަމުގައެވެ. މިސާލެއްގެގޮތުން އަންނަނިވި އާޔަތް ފަދަ އާޔަތްތައްވެއެވެ. ﴿هُوَ اللَّهُ الْخَالِقُ الْبَارِئُ الْمُصَوِّرُ لَه﴾ الحشر: ٢٤ މާނައީ: ”އެކަލާނގެއީ، ﷲއެވެ. ހުރިހާ އެއްޗެއް ހައްދަވާ، ހުރިހާ އެއްޗެއް އުފައްދަވާ، (އެންމެހާ އެއްޗެއް) ޞޫރަކުރައްވާ އިލާހެވެ.“ އަދި މި އިސްމުފުޅު އެއްވެސް ތަނެއްގައި އެހެން އިސްމުފުޅެއްގެ ފަހަތަށް ތަބާވެގެން އައިސްފައެއްނުވެއެވެ.\nދެވަނައީ: އެއިސްމުފުޅެއްގައި އެއިލާހުގެ ޛާތުފުޅުގެ ޞިފަފުޅުތައް އެކުލެވިގެންވާ އިސްމުފުޅުތަކެވެ. އެއީ އެއިލާހުގެ އިސްމުފުޅުތަކުގެ ތެރެއިންވާ ”السَّمِيْعُ“ އެވެ. މިއިސްމުފުޅު ނެގިފައިވަނީ އެއިލާހުގެ ތަނަވަސްވެގެންވާ އައްސަވާ ވޮޑިގެންވުމުންނެވެ. އެއިލާހު އެންމެހާ އަޑުތައް އައްސަވާވޮޑިގެންވެއެވެ. އެއަޑަކީ ސިއްރު އަދި ފާޅުވެގެންވާ އަޑެއްނަމަވެސް ތަފާތެއް ނެތެވެ. އަދި އެއިލާހުގެ އިސްމުފުޅު ”البَصِيْرُ“ ނެގިފައިވަނީ އެއިލާހުގެ ތަނަވަސްވެގެންވާ ބައްލަވާވޮޑިގަތުމުންނެވެ. އެއިލާހު އެންމެހާ ކަމެއް އަދި އެއްޗެއް، އެކަމަކީ ނުވަތަ އެއްޗަކީ ކިތަންމެ ކުޑަ ނުވަތަ ކިތަންމެ ބޮޑު ކަމެއް ނުވަތަ އެއްޗެއް ނަމަވެސް މޮޅަށް ބައްލަވާވޮޑިގެންވެއެވެ. އަދި އެއިލާހުގެ އިސްމުފުޅު ”العَلِيْمُ“ ނެގިފައިވަނީ އެއިލާހުގެ ތަނަވަސްވެގެންވާ ދެނެވޮޑިގަތުމުންނެވެ. އެއިލާހީ: ﴿لَا يَعْزُبُ عَنْهُ مِثْقَالُ ذَرَّةٍ فِي السَّمَاوَاتِ وَلَا فِي الْأَرْضِ وَلَا أَصْغَرُ مِنْ ذَلِكَ وَلَا أَكْبَرُ﴾ سبأ: ٣ މާނައީ : ”އުޑުތަކާއި، ބިމުގައިވާ ޛައްރެއްގެ މިންވަރުވެސް، އަދި އެއަށްވުރެ ކުޑަޔަސް އަދި އެއަށްވުރެ ބޮޑަސް، އެކަލާނގެއަށް ވަންހަނާވެގެންނެއް ނުވެއެވެ.“ އަދި އެއިލާހުގެ އިސްމުފުޅު ”القَدِيْرُ“ ނެގިފައިވަނީ އެއިލާހުގެ ކުޅަދުންވަންތަކަމުންނެވެ. އެއިލާހުގެ ކުޅަދުންވަންތަކަން އެންމެހާ އެއްޗެއްގެ މައްޗަށް ތަނަވަސްވެގެންވެއެވެ. އެއީ އެތަކެތި އީޖާދުކުރެއްވުމާއި، އެތަކެތި ނެތިކުރެއްވުން ފަދަ އެންމެހާ ކަމެއްގައެވެ.\nތިންވަނައީ: ﷲގެ ޢަމަލުފުޅާ ގުޅިފައިވާ އިސްމުފުޅުތަކެވެ. މިސާލަކަށް: ”الخَالِقُ“ ”الرَّازَّقُ“ ”البَارِئُ“ ”الـمُصَوِّرُ“ ފަދަ އިސްމުފުޅުތަކެވެ.\nހަތަރުވަނައީ: އެއިލާހު ކީރިތިވަންތަކަމާގުޅޭ، އަދި އެއިލާހު އެންމެހާ އުނި ޞިފަތަކުން އެއްކިބާވެގެންވުމާގުޅޭ އިސްމުފުޅުތަކެވެ. މިސާލަކަށް ”القُدُّوْسُ“ ”السَّلَامُ“ ފަދަ އިސްމުފުޅުތަކެވެ.\nސ58: އިސްމުފުޅުތައް ﷲއަށް ނިސްބަތްކުރުމުގައި ”الأَسْمَاءُ الْحُسْنَى“ ބެހިގެންވަނީ ކިތައް ބަޔަށް؟\nޖ: އޭގެތެރެއިން ބައެއް އިސްމުފުޅުތަކަކީ ވަކިން ނުވަތަ އެހެން އިސްމުފުޅަކާ އެއްކޮށް ނިސްބަތްކުރެވޭ އިސްމުފުޅުތަކެވެ. އެފަދަ އިސްމުފުޅުތަކަކީ ކޮންމެގޮތަކުން ބެލިނަމަވެސް އެއިސްމުފުޅުތަކުގައި ފުރިހަމަކަން އެކުލެވިގެންވާ އިސްމުފުޅުތަކެވެ. މިސާލަކަށް ”الحَيُّ الْقَيُّوْمُ“ ”الأَحَدُ الصَّمَدُ“ ފަދަ އިސްމުފުޅުތަކެވެ.\nއަދި އޭގެތެރެއިން ބައެއް އިސްމުފުޅުތަކަކީ އެ އިސްމުފުޅަތަކަކާއެކު އެއިސްމުފުޅުތަކުގެ އިދިކޮޅު އެއްކޮށް ގެނެވޭ އިސްމުފުޅުތަކެވެ. މިއިން އިސްމުފުޅެއް ވަކިވަކިން ގެނެސްފިނަމަ އުނިކަން އެކުލެވޭނެއެވެ. މިސާލަކަށް ”الضَّارُّ النَّافِعُ“ (އެބަހީ: ގެއްލުންދެއްވަވާ އަދި މަންފާކޮށްދެއްވަވާ ފަރާތް)، އަދި ”الخَافِضُ الرَّافِعُ“ (އެބަހީ: ދަށްކުރައްވަވާ އަދި މަތިކުރައްވާ ފަރާތް)، އަދި ”الـمُعْطِيْ الـمَانِعُ“ (އެބަހީ: ދެއްވަވާ އަދި މަނާކުރައްވާ ފަރާތް)، އަދި ”الـمُعِزُّ الـمُذِلُّ“ (އެބަހީ: ޢިއްޒަތްތެރިކުރައްވާ އަދި ނިކަމެތިކުރައްވާ ފަރާތް) ފަދަ އިސްމުފުޅުތަކެވެ. އެއްވެސް ޙާލެއްގެ ”الضَّارُّ“ (އެބަހީ: ގެއްލުންދެއްވަވާ ފަރާތް)، އަދި ”الخَافِضُ“ (އެބަހީ: ދަށްކުރައްވަވާ ފަރާތް)، އަދި ”الـمُعْطِي“ (އެބަހީ ދެއްވަވާ ފަރާތް)، އަދި ”الـمُعِزُّ“ (އެބަހީ ޢިއްޒަތްތެރިކުރައްވާ ފަރާތް) މިއިން އިސްމުފުޅެއް ވަކިން ބޭނުންކުރުން ހުއްދަވެގެންނުވެއެވެ. މިއިން އިސްމުފުޅެއް ވަކިވަކިން އެއިލާހުގެ ވަޙީކަމުގައިވާ ކީރިތި ޤުރުއާނުގައި، އަދި ނަބިއްޔާގެ ސުންނަތުގައި އައިސްފައެއް ނުވެއެވެ. މިފަދަ އިސްމުފުޅުތަކުގެ ތެރޭގައި ”الـمُنْتَقِمُ“ (އެބަހީ: ބަދަލުހިއްޕަވާ ފަރާތް) ވެއެވެ. މިއިސްމުފުޅު ޤުރުއާނުގައި އެހެން ބަހަކާގުޅިގެން މެނުވީ އައިސްފައެއް ނުވެއެވެ. މިސާލަކަށް އަންނަނިވި އާޔަތްވެއެވެ. ﴿إِنَّا مِنَ الْمُجْرِمِينَ مُنْتَقِمُونَ﴾ السجدة: ٢٢ މާނައީ: ”ހަމަކަށަވަރުން، ތިމަންއިލާހު، ކުށްވެރިންގެ ކިބައިން ބަދަލުހިއްޕަވާހުށީމެވެ.“ ނުވަތަ މިކަލިމައިން ނެގޭ ކަލިމަ، ”ذُوْ“ (އެބަހީ: ކަމެއް މިލްކުވުން ނުވަތަ ވެރި) އާއެކު މެނުވީ އައިސްފައެއް ނުވެއެވެ. މިސާލަކަށް އަންނަނިވި އާޔަތްވެއެވެ. ﴿وَاللَّهُ عَزِيزٌ ذُو انْتِقَامٍ﴾ آل عمران: ٤ މާނައީ: ”ﷲއީ، ބަދަލު ހިއްޕެވުމުގެ ވެރި، ގަދަފަދަވަންތަ އިލާހެވެ.“\nސ59: ކުރީގައި ބަޔާންވެފައިވާނޭ ފަދައިން ﷲ ގެ ސިފަފުޅުތައް ބެހިގެންވަނީ ދެބަޔަކަށެވެ. އެއިލާހުގެ ޛާތީ ސިފަފުޅުތަކާއި، އެއިލާހުގެ ޢަމަލުފުޅުތަކުގެ ސިފަފުޅުތަކަށެވެ. އެއިލާހުގެ ޛާތީ ސިފަފުޅުތައް ބަޔާންކޮށްދޭ ޤުރުއާނުގެ ދަލީލަކީ ކޮބާ؟\nޖ: އޭގެ މިސާލަކީ ﷲ ތަޢާލާގެ ވަޙީ ބަސްފުޅެވެ. ﴿بَلْ يَدَاهُ مَبْسُوطَتَانِ﴾ المائدة: ٦٤ މާނައީ: ”އަދި ކިއެއްތަ! އެއިލާހުގެ ދެއަތްޕުޅުވަނީ ހުޅުވި ތަނަވަސްވެގެންނެވެ.“ ﴿كُلُّ شَيْءٍ هَالِكٌ إِلَّا وَجْهَهُ﴾ القصص: ٨٨ މާނައީ: ”އެކަލާނގެ ވަޖުހުފުޅު މެނުވީ، އެހެން ހުރިހާ ތަކެއްޗެއް ފަނާވެދާހުށްޓެވެ.“ ﴿وَيَبْقَى وَجْهُ رَبِّكَ ذُو الْجَلَالِ وَالْإِكْرَامِ﴾ الرحمن: ٢٧ މާނައީ: ”އަދި ކަލޭގެފާނުގެ ވެރި، ކީރިތިވަންތަކަމާއި، މާތްވަންތަކަމުގެ ވެރިއިލާހުގެ ވަޖުހުފުޅު ދެމިވޮޑިގެންވެއެވެ.“ ﴿وَلِتُصْنَعَ عَلَى عَيْنِي﴾ طه: ٣٩ މާނައީ: ”އެއީ ތިމަންރަސްކަލާނގެ ބެއްލެވުމުގެ ދަށުން ކަލޭގެފާނު ބޮޑުފުޅުވުމަށެވެ.“ ﴿أَبْصِرْ بِهِ وَأَسْمِعْ﴾ الكهف: ٢٦ މާނައީ: ”އެކަލާނގެ ބައްލަވާވޮޑިގަތުމާއި، އައްސަވާވޮޑިގަތުން ބޮޑުކަމާއެވެ!“ ﴿إِنَّنِي مَعَكُمَا أَسْمَعُ وَأَرَى﴾ طه: ٤٦ މާނައީ: ”ހަމަކަށަވަރުން، ތިމަންއިލާހު އައްސަވާވޮޑިގެން، އަދި ބައްލަވާވޮޑިގެންވާ ޙާލު، ތިޔަ ދެބޭކަލުންނާ އެކުގައި ވޮޑިގެންވަމެވެ.“ ﴿يَعْلَمُ مَا بَيْنَ أَيْدِيهِمْ وَمَا خَلْفَهُمْ وَلَا يُحِيطُونَ بِهِ عِلْمًا﴾ طه: ١١٠ މާނައީ: ”އެބައިމީހުންގެ ކުރިމަތީގައިވާ ކަންތައްތަކާއި، އެބައިމީހުންގެ ފަހަތުގައިވާ ކަންތައްތައް އެކަލާނގެ ދެނެވޮޑިގެންވެއެވެ. އަދި އެބައިމީހުންނަކަށް އެކަންތައްތަކުގެ ޢިލްމެއް ނުވެއެވެ.“ ﴿وَكَلَّمَ اللَّهُ مُوسَى تَكْلِيمًا﴾ النساء: ١٦٤ މާނައީ: ”މެދުވެރިއެއްނެތި މޫސާގެފާނަށް ﷲ ބަސް ވަޙީކުރެއްވިއެވެ.“ ﴿وَإِذْ نَادَى رَبُّكَ مُوسَى أَنِ ائْتِ الْقَوْمَ الظَّالِمِينَ﴾ الشعراء: ١٠ މާނައީ: ”ކަލޭގެފާނުގެ ވެރިރަސްކަލާނގެ މޫސާގެފާނަށް ނިދާ އިއްވެވިހިނދު ހަނދުމަކުރައްވާށެވެ! އަނިޔާވެރި ގައުމުގެމީހުންގެ ގާތަށް ކަލޭގެފާނު (ރަސޫލު ކަމާއިގެން) ވަޑައިގަންނަވާށެވެ.“ ﴿وَنَادَاهُمَا رَبُّهُمَا أَلَمْ أَنْهَكُمَا عَنْ تِلْكُمَا الشَّجَرَةِ﴾ الأعراف: ٢٢ މާނައީ: ”އަދި އެ ދެކަނބަލުންގެ ވެރިއިލާހު، އެ ދެކަނބަލުންނަށް ނިދާ އިއްވެވިއެވެ. އެގަހާ ކައިރިވެވަޑައިގަތުން ތިމަންއިލާހު ތިޔަ ދެކަނބަލުންނަށް ނަހީ ނުކުރައްވަން ހެއްޔެވެ؟“ ﴿وَيَوْمَ يُنَادِيهِمْ فَيَقُولُ مَاذَا أَجَبْتُمُ الْمُرْسَلِينَ﴾ القصص: ٦٥ މާނައީ: ”އަދި އެބައިމީހުންނަށް (އެބަހީ:މުޝްރިކުންނަށް) އެކަލާނގެ ނިދާ އިއްވަވާ ދުވަސް (ހަނދުމަކުރާށެވެ!) ފަހެ، އެކަލާނގެ ވަޙީ ކުރައްވާނެއެވެ. (ތިމަންއިލާހު ފޮނުއްވި) ރަސޫލުންނަށް ތިޔަބައިމީހުން ދިނީ ކޮން ޖަވާބެއް ހެއްޔެވެ؟“ މިފަދަ (ޛާތީ ޞިފަފުޅުތައް ދޭހަކޮށްދޭ) އެހެނިހެން އާޔަތްތަކެވެ.\nސ60 : އެއިލާހުގެ ޛާތީ ސިފަފުޅުތައް ބަޔާންކޮށްދޭ ސުންނަތުގެ ދަލީލަކީ ކޮބާ؟\nޖ: އެއީ ނަބިއްޔާ ޞައްލަﷲ ޢަލައިހިވަސައްލަމަގެ އަންނަނިވި ޙަދީޘް ފަދަ ޙަދީޘްތަކެވެ. ((حِجَابُهُ النُّورُ، لَوْ كَشَفَهُ لأَحْرَقَتْ سُبُحَاتُ وَجْهِهِ مَا انْتَهَى إِلَيْهِ بَصَرُهُ مِنْ خَلْقِهِ))() މާނައީ: ”އެއިލާހުގެ ފަރުދާކޮޅު ވަނީ ނޫރުންނެވެ. އެއިލާހު، އެފަރުދާކޮޅު ކަޝްފުކޮށްލައިފިކަމުގައިވާނަމަ، އެއިލާހުގެ ވަޖުފުޅުގެ ނޫރުން، އެއިލާހުގެ ފެނިވޮޑިގަތުން ފޯރާ ހިސާބުގައިވާ އެންމެހާ ޚަލްޤުތައް އަނދައިގެން ދިޔަހީއެވެ.“ (އެބަހީ: އެންމެހާ ޙަލްޤުތައް އަނދައިގެން ދިޔައީހެވެ. އެހެނީ؛ އެއިލާހުގެ ފެނިވޮޑިގަތުން ނުފޯރާ އެއްވެސް ހިސާބެއް ނުވެއެވެ.) އަދިވެސް ޙަދީޘް ކުރައްވާފައިވެއެވެ. ((يَمِينَ اللهِ مَلأَى لَا يَغِيضُهَا نَفَقَةٌ سَحَّاءُ اللَّيْلَ وَالنَّهَارَ، أَرَأَيْتُمْ مَا أَنْفَقَ مُنْذُ خَلَقَ السَّمَوَاتِ وَالأَرْضَ، فَإِنَّهُ لَمْ يَغِضْ مَا فِي يَمِينِهِ، وَعَرْشُهُ عَلَى الْمَاءِ، وَبِيَدِهِ الأُخْرَى الْفَيْضُ أَوْ الْقَبْضُ يَرْفَعُ وَيَخْفِضُ))() މާނައީ: ”ﷲގެ ކަނާއަތްޕުޅުވަނީ (ރިޒްޤާއި ފުދިވޮޑިގަތުމުން) ފުރިފައެވެ. ރޭގަނޑާއި ދުވާލު މެދުކެނޑުމެއްނެތި ހޭދަކުރިކަމުގައިވީނަމަވެސް އުނިނުވާހުށްޓެވެ. އުޑުތަކާއި ބިން ހެއްދެވީއްސުރެ، އެއިލާހު ހޭދަކުރެއްވި މިންވަރެއް ތިޔަބައިމީހުންނަށް އެނގޭހެއްޔެވެ؟ ފަހެ، ހަމަކަށަވަރުން (އެހުރިހާ ޒަމާންތަކެއް ވަންދެން ހޭދަކުރެއްވި އިރުވެސް) އެއިލާހުގެ ކަނާއަތްޕުޅުގައިވާ އެއްޗަކުން އެއްވެސް އެއްޗެއް މަދެއްނުވެއެވެ. އަދި އެއިލާހުގެ ޢަރުޝިވަނީ ފެންގަނޑެއްގެ މަތީގައެވެ. އަދި އެއިލާހުގެ އަނެއް އަތްޕުޅުގައި ވަނީ އިޙްސާންތެރި ދެއްވުމާއި ހިއްޕެވުމެވެ. އެކަލާނގެ މީސްތަކުން (ގެ ދަރަޖަ) އުފުއްލަވައެވެ. އަދި (ހިއްޕަވައިގެން އެބައިމީހުންގެ ދަރަޖަ) ދަށްކުރައްވައެވެ.“ އަދި ދައްޖާލުގެ ވާހަކަ ބަޔާންކުރައްވާފައިވާ ޙަދީޘްގައިވެއެވެ. ))إِنَّ اللهَ لَا يَخْفَى عَلَيْكُمْ، إِنَّ اللَّهَ لَيْسَ بِأَعْوَرَ(( وَأَشَارَ بِيَدِهِ إِلَى عَيْنِهِ() މާނައީ: ”ހަމަކަށަވަރުން، ތިޔަބައިމީހުންނަށް ﷲ އޮޅިގެން ނުވާތެވެ. ހަމަކަށަވަރުން ﷲ އީ ލޯފަން އިލާހެއް ނޫނެވެ.“ އަދި (މިފަދައިން ޙަދީޘް ކުރައްވާފައި) ނަބިއްޔާ ޞައްލަﷲ ޢަލައިހިވަސައްލަމަ، އެކަލޭގެފާނުގެ އަތްޕުޅުން، އެކަލޭގެފާނުގެ ލޯފުޅަށް އިޝާރާތް ކުރެއްވިއެވެ.\nއަދި އިސްތިޚާރާނަމާދުގައި ކުރާ ދުޢާގައި ޙަދީޘް ކުރައްވާފައިވެއެވެ. ((اللَّهُمَّ إِنِّي أَسْتَخِيرُكَ بِعِلْمِكَ وَأَسْتَقْدِرُكَ بِقُدْرَتِكَ، وَأَسْأَلُكَ مِنْ فَضْلِكَ الْعَظِيمِ، فَإِنَّكَ تَقْدِرُ وَلَا أَقْدِرُ، وَتَعْلَمُ وَلَا أَعْلَمُ، وَأَنْتَ عَلَّامُ الْغُيُوبِ))() މާނައީ: ”އޭ ހައްދަވާ ބޮޑުކުރައްވާ އިލާހެވެ! ހަމަކަށަވަރުން މިއަޅާ، އިބަﷲގެ ޢިލްމުފުޅުގެ ޒަރިއްޔާއިން އިބަﷲގެ ޙަޟްރަތުން ހެޔޮކަންތަކަށް އެދެމެވެ. އަދި އިބަﷲގެ ކުޅަދުންވަންތަކަމުގެ ޒަރިއްޔާއިން، އިބަﷲގެ ޙަޟްރަތުން ކުޅަދާނަކަން ދެއްވުމަށް އެދިދަންނަވަމެވެ. އަދި އިބަﷲގެ މާތް ދަރުމަވަންތަކަމުން ދެއްވުމަށް އެދިދަންނަވަމެވެ. ފަހެ، ހަމަކަށަވަރުން އެންމެހާ ކަމަކަށް ކުޅަދުންވަންތައެވެ. އަދި މިއަޅާ ނުކުޅެދިގެންވަމެވެ. އަދި އިބަﷲ ހުރިހާކަމެއް މޮޅަށް ދެނެވޮޑިގެންވަމުއެވެ. އަދި މިއަޅާ ނުދަންނަމެވެ. އަދި އިބަﷲއީ ޣައިބުގައިވާ އެންމެހާކަމެއް މޮޅަށް ދެނެވޮޑިގެންވާ އިލާހެވެ…“ އަދިވެސް ޙަދީޘް ކުރައްވާފައިވެއެވެ. ((إِنَّكُمْ لاَ تَدْعُونَ أَصَمَّ وَلاَ غَائِبًا، تَدْعُونَ سَمِيعًا بَصِيرًا قَرِيبًا))() މާނައީ: ”ހަމަކަށަވަރުން، ތިޔަބައިމީހުން ތިޔަ ދުޢާކުރަނީ ބީރު އަދި ދުރުގައިވާ އިލާހަކަށް ނޫނެވެ. އެހެނެއްކަމަކު، ތިޔަބައިމީހުން ތިޔަ ދުޢާކުރަނީ މޮޅަށް އައްސަވާވޮޑިގެންވާ، މޮޅަށް ބައްލަވާވޮޑިގެންވާ، (މޮޅަށް އައްސަވާވޮޑިގެންވުމުންނާއި، މޮޅަށް ބައްލަވާވޮޑިގެންވުމުންނާއި، އަދި އެއިލާހުގެ ޢިލްމުފުޅުން) ގާތުގައި ވޮޑިގެންވާ އިލާހަކަށެވެ.“ އަދިވެސް ޙަދީޘް ކުރައްވާފައިވެއެވެ. ((إِذَا أَرَادَ اللهُ أَنْ يُوحِيَ بِالأَمْرِ تَكَلَّمَ بِالْوَحْيِ))() މާނައީ: ”ﷲ ކަމަކަށް އަމުރުކުރެއްވުމަށް ވަޙީކުރަން އެދިވޮޑިގެންފި ހިނދަކު، ވަޙީގެ ޒަރީޢާއިން ބަސްވަޙީ ކުރައްވައެވެ…“ އަދިވެސް ޤިޔާމަތުގެ ވާހަކަ ނަންގަނެވިގެންވާ ޙަދީޘްގައިވެއެވެ. ((يَقُولُ اللَّهُ تَعَالَى: يَا آدَمُ. فَيَقُولُ: لَبَّيْكَ))() މާނައީ: ”ﷲ ތަޢާލާ ވަޙީ ކުރައްވާނެތެވެ. އޭ އާދަމްއެވެ! ފަހެ، އާދަމްގެފާނު ވިދާޅުވާނެތެވެ. އާދޭހެވެ…“ އަދި ޤިޔާމަތްދުވަހު، ﷲ އެއިލާހުގެ އަޅުންނަށް ބަސް ވަޙީކުރައްވާނެކަމާއި، ސުވަރުގޭގެ އަހުލުންނާ ބަސްވަޙީކުރައްވާނެކަމާއި، މިނޫނަސް ގުނާ ޢަދަދުނުކުރެވޭ އެތައް ޙަދީޘެއްވެއެވެ.\n() رواه مسلم (الإيمان / 293).\n() رواه البخاري (4684، 7411) ، ومسلم (الزكاة / 993).\n() رواه البخاري (3057، 3337) ، ومسلم (الفتن / 95، 100).\n() رواه البخاري (1162) ، وأبو داود (1538) ، والترمذي (480).\n() رواه البخاري (2992، 4205) ، ومسلم (الذكر / 44، 45).\n() (إسناده فيه ضعف) ، رواه ابن أبي عاصم في السنة (515) ، والآجري في الشريعة (126) ، وفي سنده نعيم بن حماد، وقد مضى القول فيه قريبا، وفي سند الحديث الوليد بن مسلم وهو يدلس تدليس تسوية، وقد عنعن الحديث عن شيخ شيخه.\n() رواه البخاري (4741) ، ومسلم (الإيمان / 379).


May mahu tourism ah 11 percent ge kurierumeh\nފަތުރުވެރިންތަކެއް އެއާޕޯޓުގައި: މިދިޔަ އަހަރާ އަޅާ ބަލާއިރު މިއަހަރުގެ މިހާތަނަށް އައި ފަތުރުވެރިންގެ ނިސްބަތް ވަނީ ބޮޑުތަން އިތުރުވެފައި -- އަވަސް ފޮޓޯ | އަހުމަދު ޝުރާއު\nމިދިޔަ މަހު އިންޑިއާއިން ރާއްޖެ އައި ފަތުރުވެރިން އިތުރުވުމާއެކު، ރާއްޖޭގެ ޓޫރިޒަމަށް މި މަހު 11 ޕަސެންޓުގެ ކުރިއެރުމެއް ލިބިއްޖެ އެވެ.\nޓޫރިޒަމް މިނިސްޓްރީން މިއަދު ބޭއްވި ނޫސްވެރިންގެ ބައްދަލުވުމެއްގައި މިނިސްޓަރު އަލީ ވަހީދު ވިދާޅުވީ މި ސަރުކާރު އައި ފަހުން ކޮންމެ މަހެއްގައި ވެސް ރާއްޖެއަށް އަންނަ ފަތުރުވެރިންގެ އަދަދު އަންނަނީ އިތުރުވަމުން ކަމަށެވެ.\n"އަޅުގަނޑުމެން ސަރުކާރު އައި ފަހުން ޒިޔާރަތް ކުރާ ފަތުރުވެރިން އަންނަނީ އިތުރުވަމުން. އަޅުގަނޑުމެންގެ އަމާޒަކީ މުޅި އަހަރު މި ކުރިއެރުންތައް ދެމެހެއްޓުން." އަލީ ވަހީދު ވިދާޅުވި އެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުން މި އަހަރުގެ މޭ މަހު ރާއްޖެއަށް 103022 ފަތުރުވެރިން ވަނީ ޒިޔާރަތް ކޮށްފަ އެވެ. އެއީ މިދިޔަ އަހަރުގެ މޭ މަހާ އަޅާބަލާއިރު 10.9 ޕަސެންޓުގެ ކުރިއެރުމެެކެވެ. މި އަހަރުގެ މެއި މަހުގެ ނިޔަލަށް 749114 ފަތުރުވެރިން ވަނީ ޒިޔާރަތްކޮށްފަ އެވެ. އެއީ މިދިޔަ އަހަރުގެ މި މުއްދަތާ އަޅާބަލާއިރު 18.4 ޕަސެންޓުގެ ކުރިއެރުމެކެވެ.\nމިދިޔަ މަހު އެންމެ ގިނަ ފަތުރުވެރިން ޒިޔާރަތް ކޮށްފައި ވަނީ ޗައިނާއިންނެވެ. ދެވަނައަށް އެންމެ ގިނަ ފަތުރުވެރިން ޒިޔާރަތް ކޮށްފައި ވަނީ އިޓަލީންނެވެ. ތިން ވަނައަށް އެންމެ ގިނަ ފަތުރުވެރިން ޖަރުމަނުން ޒިޔާރަތް ކޮށްފައިވާއިރު، ހަތަރުވަނަ އަށް އެންމެ ގިނަ ފަތުރުވެރިން ޒިޔާރަތް ކޮށްފައިވަނީ ޖަރުމަންވިލާތުންނެވެ.\nމި އަހަރު ފެށިގެން ކޮންމެ މަހަކު ރާއްޖެއަށް ޒިޔާރަތް ކުރާ ފަތުރުވެރިންގެ އަދަދު އަންނަނީ އިތުރުވަމުންނެވެ. އެ ގޮތުން ޖެނުއަރީ މަހުގެ 6.3 ޕަސެންޓުގެ ކުރިއެރުމެއް، ފެބްރުއަރީ މަހު 16 ޕަސެންޓުގެ ކުރިއެރުމެއް، އަދި އޭޕްރީލް މަހުގެ ވަނީ 36 ޕަސެންޓުގެ ރެކޯޑު ކުރިއެރުމެއް ލިބިފަ އެވެ.\nޓޫރިޒަމް މިނިސްޓްރީ އޮފް ޓޫރިޒަމް ޓޫރިސްޓް އެރައިވަލް + ރިސޯޓް


Maama aai mamma positive ve, hiydhathi thajuribaa eh, Gina shakuvaa thakeh! | Mihaaru\nރައްކާތެރި ހެދުމުގައި ތިބި އެޗްޕީއޭގެ އޮފިޝަލުން މާމަ އައިސޮލޭޝަން ފެސިލިޓީއަށް ގެންދަނީ\nމާމަ އާއި މަންމަ ޕޮޒިޓިވްވެ، ހިތްދަތި ތަޖުރިބާއެއް، ގިނަ ޝަކުވާތަކެއް!\n29 މެއި 2020 - 13:32 73 comments\nމީގެ ދުވަސްކޮޅެއް ކުރިން، އަހުމަދު ސުހައިލްގެ މާމަ ވަރަށް ބޮޑަށް ބަލިވި އެވެ. ހާލު ރަނގަޅުވީ، އައިޖީއެމްއެޗަށް ގެންގޮސް، އިމަޖެންސީގައި ފަރުވާ ދިނުމުންނެވެ. އެކަމަކު ހޮސްޕިޓަލުން ދޫކޮށްލުމުގެ ކުރިން ކޮވިޑް-19އަށް ޓެސްޓު ކުރި އެވެ. ނަތީޖާ އައީ ޕޮޒިޓިވް ކަމަށެވެ. އެކަމަކު އެންމެން ވެސް ހައިރާންވީ، ބަލިވެ އެނދުމަތީގައި އޮންނަތާ އެތައް ދުވަހެއް ވެފައިވާ 85 އަހަރުގެ މާމައަށް، މިހާރު ރާއްޖޭގައި ހަލުއިކަމާ އެކު ފެތުރެމުން އަންނަ ނުރައްކާތެރި ރޯގާ ޖެހުމުންނެވެ. އޭރު ގޭގެ އެކަކަށް ވެސް ބައްޔެއް ނުޖެހެ އެވެ.\nސުހައިލްގެ ގޭގައި އުޅެނީ އޭނާގެ މާމަ އާއި މަންމަ އާއި އާއިލާގެ އިތުރު ތިން މީހެކެވެ. ކޮވިޑް-19އަށް އޭނާގެ މާމަ ޕޮޒިޓިވްވި ކަން އެންގީ، ހާލު ރަނގަޅުވެ ގެއަށް ބަދަލުކުރި ފަހުންނެވެ. އެހެންވެ، ގޭގައި ދެން ތިބި މީހުން ސާމްޕަލް ނަގައި، ކޮޓަރިތަކުގައި އައިސޮލޭޓްވި އެވެ. އެކަމަކު ކަން ދިމާވީ އެންމެ ހިތްދަތިކޮށެވެ.\nމާމަ ބަލަން އައިސޮލޭޝަން ފެސިލިޓީއަށް ސުހައިލްގެ މަންމައަށް ވެސް ދާން ޖެހުނީ އެވެ. އޭރު ނަތީޖާ ވެސް ނުލިބޭ އަދި ބަލި ޖެހުނުކަން ޔަގީން ވެސް ނުވާ މަންމަ ފޮނުވާލުން ވީ އެންމެންނަށް ވެސް ވަރަށް އުނދަގޫވި ކަމަށެވެ. ބަލީގެ ނުރައްކަލަށް މަންމަ ހުށަހެޅުނަ ނުދިނުމަށް، މަންމަ ހިފަހައްޓަން އެ މީހުން މަސައްކަތް ކުރި އެވެ. އެކަމަކު ސުހައިލް ބުނި ގޮތުގައި، ހެލްތު ޕްރޮޓެކްޝަން އެޖެންސީ (އެޗްޕީއޭ)ގެ ނިންމުމަކަށް ވީ، އެހާ ދުވަސް ވީ މީހަކު ބަލަން އިތުރު މީހަކު ހުންނަން ޖެހޭނެ ކަމެވެ.\n"ޕޮޒިޓިވްވީ އަހަރެންގެ މަންމަގެ މަންމަ. އެހެންވެ، މާމަ ބަލަން ވެގެން މަންމަ ރިސްކެއް ނެގީ. ބަލި ޖެހުނަސް ހެޔޮކަމަށް،" ސުހައިލް ބުންޏެވެ.\n"އެކަމަކު މަންމަގެ ނަތީޖާ ނުލިބެނީސް، އެ ބައްޔަށް ހުށަހެޅޭ ގޮތަށް ދާން ޖެހުން ވީ އަހަރުމެންނަށް ވަރަށް ހިތްދަތިވި ކަމަކަށް."\nއެޗްޕީއޭގެ އޮފިޝަލުން އައިސް، މާމަ އާއި މަންމަ ގެންދާތަން އޭނާ ވީޑިއޯކޮށް، ސޯޝަލް މީޑިއާއަށް ދޫކޮށްލި އެވެ. އެ ވީޑިއޯއިން ފެންނަ ގޮތުގައި ގެއިން ނުކުންނަން ދޮރާ ހަމައަށް ގޮސް މަންމަ އެނބުރި ގޭތެރެއަށް ބަލައިލަ އެވެ. މާސްކް އަޅައިގެން ހުރި މަންމަ އޭނާގެ ދަރިންނަށް ބަލައިލީ ރޮވިފައި ހުރެގެންނެވެ.\nސުހައިލްގެ އާއިލާގައި ތިން ކުދިން ތިބޭއިރު، އެ މީހުން ބަލައި ބޮޑުކުރީ ބައްޕަގެ އެހީތެރިކަމާއެކު މަންމަ އެކަނި މާއެކަންޏެވެ. މަންމަ ބަލިވެއްޖެއްުޔާ، އަބަދުވެސް ގާތުގައި އެ މީހުން ތިބެ އެވެ. އެހެންވެ، މަންމަ އެކަނިމާއެކަނި ބައްޔާ ކުރިމަތިލާން ދޫކޮށްލުމަކީ ކެތްކުރަން ދަތިވި ކަމެކެވެ.\n"އަހަރުމެން ހިއެއް ނުކުރަން މަންމައަށް މިކަމާ ކުރިމަތިލާން ޖެހޭނެ ކަމަކަށް. ވަރަށް ވަރަށް ދެރަވި. އެކަމަކު މަންމައަށްޓަކައި ފަހުރުވެރި ވެސް ވި،" އޭނާ ބުންޏެވެ.\nމަންމަ އާއި ގޭގެ އެހެން މީހުންގެ ޓެސްޓުތަކުގެ ނަތީޖާ ލިބުނީ، ގޭގެ އެންމެ ބޮޑު ދެ މީހުން އައިސޮލޭޝަން ފެސިލިޓީއަށް ގެންދިޔަތާ 24 ގަޑިއިރު ފަހުންނެވެ. ހުރިހާ ކުދިންގެ ނަތީޖާ ނެގެޓިވް ނަމަވެސް މަންމަ ޕޮޒިޓިވް އެވެ.\nއެޗްޕީއޭއާ މެދު ގިނަ ޝަކުވާތަކެއް\nނުރައްކާތެރި މި ބަލި ހަލުއިކަމާ އެކު މާލެ ތެރޭގައި ފެތުރެމުންދާ މި ދަނޑިވަޅު، ސިއްހީ އޮފިޝަލުންނާއި އެޗްޕީއޭން ކުރާ މަސައްކަތް ސުހައިލް ބަލައިގަނެ އެވެ. އެކަމަކު މާމަ ޕޮޒިޓިވްވިކަން އެނގުމާ އެކު އެ އިދާރާއިން ކަންކުރި ގޮތާ މެދު އޭނާ ހިތްހަމައެއް ނުޖެހެ އެވެ.\nމާމަގެ ނަތީޖާ ލިބުނީ ގެއަށް ބަދަލުކުރި ފަހުންނެވެ. އެކަމަކު އޭގެ ފަހުން ހަތަރު ގަޑިއިރު ފާއިތުވި އިރު ވެސް އެޗްޕީއޭން ނުގުޅުމުން އޭނާ އިސްވެ އެތަނަށް ގުޅި އެވެ. އެޗްޕީއޭން އެންގީ މާމައާ އެކު އިތުރު މީހަކު އައިސޮލޭޝަން ފެސިލިޓީއަށް ދާން ޖެހޭނެ ކަމެވެ. އެކަމަކު މާމައަކީ ބަލި އަދި އުމުރުން ވަރަށް ދުވަސްވީ މީހަކަށް ވެފައި، ހައި ރިސްކް ކެޓަގަރީގައި ހިމެނޭ މީހަކަށް ވުމުން އާއިލާއިން ބޭނުންވީ ހޮސްޕިޓަލުގައި ބާއްވައިގެން ފަރުވާ ދޭށެވެ. އަދި ބަލި ޖެހިފައި ނުވާ މީހަކު، މާމައާ އެކު އެއް ތަނަކަށް ގެންދިޔުމަކީ އެންމެ ރަނގަޅު ގޮތް ނޫން ކަމަށް ބުނެ އެކަން ބަލައިދިނުމަށް އެދުނެވެ. ދެން އެޗްޕީއޭން ވާހަކަ ދެއްކި އޮފިޝަލްގެ ޖަވާބަކީ ސުޕަވައިޒަރަކާ ވާހަކަ ދައްކާފައި އިރުކޮޅަކުން ގުޅާނެ ކަމެވެ.\n"އޮފިޝަލް ފޯނު ބޭއްވިތާ ތިން ގަޑިއިރު ވީއިރު ވެސް ނުގުޅުމުން އަނެއްކާވެސް އަޅުގަނޑުމެން ގުޅީ. އެ ފަހަރު ވެސް ޖެހުނީ އަޅުގަނޑުމެންގެ ކޮންސާންތައް އަލުން ކިޔައިދޭން. އެ އޮފިޝަލް ވެސް އެބަ ބަލަމޭ ކިޔާފައި ކަނޑާލީ،" ސުހައިލް ބުންޏެވެ.\nއެޗްޕީއޭގެ ޖަވާބެއް އެ ދުވަހަކު ނުލިބުނެވެ. އަދި ޕޮޒިޓިވްވި މާމަ ބަލާ ވެސް ނާދެ އެވެ. ޖެހިގެން އައި ދުވަހު ވެސް ހަމަ މި ފޯނު ކޯލު ދެ ފަހަރެއްގެ މަތިން އެ މީހުންނަށް ކުރަން ޖެހުނެވެ.\nސުހައިލް ބުނި ގޮތުގައި ޖަވާބެއް ލިބުނީ ތަންކޮޅެއް ހަރުކަށިވެ، އޭނާ މަސައްކަތް ކުރާ ދާއިރާ ބުނުމުންނެވެ. އެކަމަކު އެ ފަހަރު ވެސް އެޗްޕީއޭގެ ޖަވާބަކަށް ވީ މާމަ ބަލަން އިތުރު މީހަކު ދާން ޖެހޭނެ ކަމެވެ.\n"ޕޮޒިޓިވްވި ކަން ޔަގީން ނުވާ މީހަކު ދާން ޖެހޭތީ އަޅުގަނޑުމެން ދެން ވެސް ކަންބޮޑުވުން ފާޅުކުރީމައި ވަރަށް ހަރުކަށިކޮށް ބުނީ ދެން ތިކޮޅުން ބުނަން ވީނޫންހޭ ކަންތައް ކުރަންވީ ގޮތް. އެހެން ކިޔާފައި ފޯން ކަނޑާލީ،" ސުހައިލް ބުންޏެވެ.\nއެޗްޕީއޭގެ އޮފިޝަލުން މާމަ ބަލައި ދިޔައީ، ޕޮޒިޓިވްވިކަން އެންގިތާ 36 ގަޑިއިރު ފަހުންނެވެ. ދެމައިން ފެސިލިޓީއަށް ގެންގޮސް، މާމައަށް އެހީވި ވަގުތު މަންމައަށް މާސްކެއް ފަދަ އެއްޗެއް ނުދޭ ކަމުގެ ޝަކުވާ ސުހައިލް ކުރި އެވެ.\nއެ ދެމައިން މިހާރު ތިބީ، އައިސޮލޭޝަން ފެސިލިޓީއެއްގެ ގޮތުގައި ބޭނުން ކުރަމުން އަންނަ ހުޅުލޭ އައިލެންޑް ހޮޓެލްގަ އެވެ. ދެ މީހުންގެ ހާލު ވެސް ރަނގަޅެވެ. މާމައަށް އެހީތެރިވުމުގައި އެ ކޮޓަރީގައި މަންމައަށް ހުރެވުމަކީ އާއިލާއަށް މިހާރު ލިބިފައިވާ ހިތްހަމަ ޖެހުމެކެވެ. އެކަމަކު އާއިލާގެ އެންމެ އިސް ދެ މީހުން، ނުރައްކާތެރި ބައްޔަކާ އެކަނިމާ އެކަނި ހަނގުރާމަކުރަން ދޫކޮށްލުމަކީ އާއިލާގެ ކަންބޮޑުވުމެކެވެ.\nކޮވިޑް-19ގެ ހަނގުރާމަ ކުރިއަށް ދަނީ މިގޮތަށެވެ. އެކި މީހުންނަށް އެކި ތަޖުރިބާތަކެވެ.


Ufaaveri habareh, coronavirus ah test kuri emmen negative | Mihaaru\nވޫހާން ސިޓީގެ ރެޑް ކްރޮސް ހޮސްޕިޓަލެއްގައި އޮފިޝަލުން ހަރަކާތްތެރި ވަނީ.-- ފޮޓޯ:އޭއެފްޕީ\nއުފާވެރި ޚަބަރެއް، ކޮރޯނާވައިރަސްއަށް ޓެސްޓްކުރި އެންމެން ނެގެޓިވް\n03 ފެބުރުއަރީ 2020 - 11:39 54 comments\nޗައިނާގައި ފެތުރެމުންދާ ނުރައްކާތެރި ކޮރޯނާވައިރަހުގެ ބިރުވެރިިކަން ދިވެހިންގެ މެދުގައި ބޮޑުވި ބޮޑުވުމަށް މި ވަގުތު އުފާވެރި ޚަބަރެއް ލިބިއްޖެ އެވެ: ޝައްކުވެގެން ޓެސްޓްކުރި އެންމެން، އެ ވައިރަހަށް ނެގެޓިވްވުމެވެ.\nއެ ހަބަރު އިއުލާންކޮށްދެއްވީ، ރައްޔިތުންގެ މަޖިލިހުގައި މިއަދު ރިޔާސީ ބަޔާން އިއްވަވަމުން، ރައީސް އިބްރާހިމް މުހައްމަދު ސޯލިހެވެ.\nޗައިނާއިން ރާއްޖެ އައި 20 އަހަރުގެ ދަރިވަރެއްގެ ކިބައިން ޝައްކުކުރެވޭ ބައެއް އަލާމާތްތައް ފެނުމުން އޭނާ ވަނީ ފުނަދޫގައި، މިދިއަ ބުރާސްފަތިދުވަހު، ކަރަންޓީންކޮށްފަ އެވެ. ރައްކާތެރިކަމުގެ ގޮތުން އެ ފިޔަވަޅު އެޅިއިރު ވެސް، ރަސްމީ ފަރާތްތަކުން ބުނަމުން ދިޔައީ، އެއީ ކޮންމެހެން ވައިރަސް ހުރިކަން ޔަގީންވެގެން ކުރި ކަމެއް ނޫން ކަމަށެވެ. ނަމަވެސް ޗައިނާގައި ވައިރަސް އެންމެ ބޮޑަށް ފެތުރޭ ސަރަހައްދުތަކަށް ގޮސް ހުރި މީހެއް ވިއްޔާ، އަދި އޭނާގެ ކިބައިން ރޯގާގެ އަލާމާތެއް ފެނިއްޖެ ނަމަ، ޓެސްޓްކުރަން ޖެހޭ ކަމަށް، ރަސްމީ ފަރާތްތަކުން ބުނެ އެވެ.\nއޭނާގެ އިތުރުން އެހެން ދެ މީހެއްގެ ލޭގެ ސާމްޕަލްތައް ވެސް އިންޑިއާއަށް ފޮނުވި އެވެ. އެކަމަކު އެ ތިން މީހުންގެ ޓެސްޓް ވެސް ވަނީ ނެގެޓިވްވެފަ އެވެ.\nކޮރޯނާވައިރަހަށް ޓެސްޓްކުރެވޭނެ ގާބިލްކަން ރާއްޖެއަށް އަދި ލިބިފައެއް ނުވެ އެވެ. އެހެންކަމުން ސާމްޕަލްތައް ފޮނުވަން ޖެހެނީ އިންޑިއާ އަށެވެ. އެތަނުން ހަދާ ޓެސްޓްތަކުގެ ނަތީޖާ ލިބެން 48 ގަޑިއިރު ނަގަ އެވެ.\nޗަައިނާގެ ވޫހާން ސިޓީން ފެތެރެއން ފެށި ވައިރަހަށް މިހާތަނަށް 17،205 މީހުން ޕޮސިޓިވްވެ، އޭގެތެރެއިން 361 މީހުން ވަނީ މަރުވެފަ އެވެ.\nވޫހާން އާއި އެ ސިޓީގައި ޖެހިގެން އޮތް އެހެން ބައެއް ސިޓީތައް ޗައިނާ ސަރުކާރުން ވަނީ ކަރަންޓީންކޮށްފަ އެވެ. އެކަމަކު އަދިވެސް ވައިރަސް ދަނީ ވަރަށް ބާރަށް ފެތުރެމުންނެވެ.\nރައީސް އިބްރާހިމް މުހައްމަދު ސޯލިހް މިއަދު ރިޔާސީ ބަޔާން އިއްވަވަނީ\nރާއްޖެއިން އެ ވައިރަހުގެ މީހަކު އަދި ނެފެނުނަސް މިހާރު ވެސް އިގުތިސާދަށް ވަނީ އަސަރުކުރަން ފަށައިފަ އެވެ. ރައީސް ވިދާޅުވީ އެ ވައިރަހުގެ ސަބަބުން ރާއްޖޭގެ އިިގުތިސާދަށް ކުރިމަތިވެފައިވާ ގޮންޖެހުން ވެސް ބޮޑު ކަމަށެވެ.\nރާއްޖެއަށް އެންމެ ގިނަ ޓޫރިސްޓުން އަންނަ ޗައިނާ އާއި ރާއްޖެއާ ދެމެދު ކުރާ ދަތުރުތައް މެދުކަނޑާލީ، ސަރުކާރުގެ އެންމެ އިސް ސިޔާސަތަކީ، ރައްޔިތުންގެ ސިއްހީ ރައްކާތެރިކަން ކަށަވަރުކުރުން ކަމަށް ވާތީކަން ރައީސް ފާހަގަކުރެއްވި އެވެ.\nGreat news: no samples positive for #2019nCoV in the Maldives so far @MoHmv\n— HPA Maldives (@HPA_MV) February 3, 2020\n"މި ނުރައްކާތެރި ވަބާއިން ރައްކާތެރިވުމަށްޓަކައި އަޅަން ޖެހޭ ހުރިހާ ފިޔަވަޅުތަކެއް ސަރުކާރުން މިއަންނަނީ އަޅަމުން،" އެމަނިކުފާނުގެ ވެރިކަމުގައި މިހާތަނަށް ކުރިމަތިވި އެންމެ ބޮޑު މައްސަލައާ ބެހޭ ގޮތުން ވާހަކަފުޅު ދައްކަވަމުން ރައީސް ވިދާޅުވި އެވެ.\nއިއްޔެގެ ނިޔަލަށް، ޓޫރިޒަމްގެ 13،287 ބުކިންސް ވަނީ ކެންސަލްކޮށްފަ އެވެ. އެކަމުން ލިބޭ ގެއްލުން ފޫބައްދަން ފަތުރުވެރިކަން އިޝްތިހާރުކުރަން މި އަހަރު ވަރަށް ގިނަ މަސައްކަތްތަކެއް ކުރަން ޖެހޭނެ ކަމަށް ދެކެވަޑައިގަންނަވާ ކަމަށް ވެސް ރައީސް ވިދާޅުވި އެވެ.\nއިތުރު ލިޔުންތައް ސިއްހަތު ޓޫރިޒަމް ރައީސް އިބްރާހިމް މުހައްމަދު ސޯލިހް ހެލްތު މިނިސްޓްރީ ރިޔާސީ ބަޔާން ބަލިތައް ރައްޔިތުންގެ މަޖިލިސް


Annah Hafthaa In Feshigen BML In Card Dhookuraane – adduLIVE\nއަންނަ ހަފްތާ އިން ފެށިގެން ބީއެމްއެލް އިން ކާޑު ދޫކުރާނެ\nMay 27, 2021, 17:32 ހަސަން ރަޝީދު\nއަންނަ ހަފްތާގެ އާދީއްތަ ދުވަހުން ފެށިގެން ބޭންކް އޮފް މޯލްޑިވްސްގެ ކަސްޓަމަރ ސަރވިސް ސެންޓަރ މެދުވެރިކޮށް ކާޑު ދޫކުރުމުގެ ހިދުމަތް ދިނުމަށް ހަމަޖެހިފައިވާ ކަމަށް އެ ބޭންކުން ބުނެއެވެ.\nބީއެމްއެލް އިން ބުނީ އާދިއްތަ ދުވަހުން ފެށިގެން ބުރާސްފަތި ދުވަހަށް، ކޮންމެ ދުވަހެއްގެ ހެނދުނު 10:00 އިން ފެށިގެން މެންދުރުފަހު 2:00 އާ ހަމަޔަށް މި ސެންޓަރ ހުޅުވާނެ ކަމަށެވެ.\nއަދި ކަސްޓަމަރުންނާއި މުވައްޒަފުންގެ ރައްކާތެރިކަމަށްޓަކައި ހިދުމަތް ދެމުންދާނީ ކިއުބީ މެދުވެރިކޮށް ދޫކުރާ އޮންލައިން ޓޯކަން އަށް ވަކި އަދަދެއްގެ ކަސްޓަަމަރުންނަށް ކަމަށާއި މި ގޮތުން ހިދުމަތް ދިނުމަށް ހަމަޖެހިފައިވަނީ އޮންލައިން ޓޯކަން އާއެކު ޕޮލިސް ޕަރމިޓް އޮންނަ ކަސްޓަމަރުންނަށް ކަމަށް ބޭންކުން ބުނެއެވެ.\nކާޑު ނެގުމަށް ކަސްޓަމަރ ސަރވިސް ސެންޓަރަށް އަންނައިރު މާސްކު އެޅުމަށާއި، ކަސްޓަމަރ ސަރވިސް ސެންޓަރުގައި ފާހަގަކޮށްފައިވާ ނިޝާންތަކާ އެއްގޮތަށް ގައިދުރުކަން ބެހެއްޓުމަށާއި، އަމިއްލަ ގަލަން ގެނައުމުގެ އިތުރުން\nސެނިޓައިޒަރ ބޭނުންކޮށްގެން އަތް ސާފުކުރުމަށް ބޭންކުން އިލްތިމާސްކުރެއެވެ.\nކޮވިޑް-19 ގެ ބަލީގެ ނުރައްކާތެރިކަމަށް ހުށަހެޅޭ މިންވަރު ކުޑަކުރުމުގެ ގޮތުން އުމުރުން ދުވަސްވީ ފަރާތްތަކާއި ހާއްސަ އެހީއަށް ބޭނުންވާ ކަސްޓަމަރުން ކާޑު ނެގުމަށް ބޭންކަށް އަންނަން ނުޖެހޭނެ ކަމަށާއި މި ގޮތަށް ކާޑު ހަވާލުކުރުމަށް އެދޭ ކަސްޓަމަރުން ބޭންކަށް ގުޅުމަށް ވަނީ އެދިފައެވެ.


Fandiyaarun ayyan kurumugai balanvee gaabil kamah, jinsakah noon: Jameel | Mihaaru\nޝަރީއަތެއްގެ މަޖިލިހުގައި ކުރީގެ ނައިބު ރައީސް ޖަމީލް (މ): ފަނޑިޔާރުން އައްޔަން ކުރުމުގައި ޖިންސަށް ބަލަން ނުޖެހޭ ކަމަށް ވިދާޅުވި -- ފޮޓޯ/މިހާރު\nފަނޑިޔާރު ކަމަށް އައްޔަން ކުރުމުގައި ބަލަންވީ ގާބިލް ކަމަށް، ޖިންސަކަށް ނޫން: ޖަމީލް\n24 އޯގަސްޓް 2019 - 14:07 28 comments\nފަނޑިޔާރު ކަމަށް ބޭފުޅުން އައްޔަން ކުރުމުގައި ބަލަން ޖެހޭނީ ގާބިލްކަމަށް ކަމަށާއި ޖިންސަށް ނޫން ކަމަށް ކުރީގެ ނައިބު ރައީސް ޑރ. މުހައްމަދު ޖަމީލް އަހުމަދު މިއަދު ވިދާޅުވެއްޖެ އެވެ.\nސުޕްރީމް ކޯޓުގެ ފަނޑިޔާރު ކަމަށް ހައި ކޯޓުގެ ކުރީގެ ފަނޑިޔާރު ޑރ. އަޒްމިރަލްދާ ޒާހިރާއި ސިވިލް ކޯޓުގެ ކުރީގެ ފަނޑިޔާރު އައިޝާ ޝުޖޫން މުހައްމަދު އައްޔަން ކުރުމާ މެދު ލަފައަކަށް އެދިވަޑައިގެން ރައީސް އިބްރާހިމް މުހައްމަދު ސޯލިހް ވަނީ ޖުޑީޝަލް ސާވިސް ކޮމިޝަން (ޖޭއެެސްސީ) އަށް ފޮނުއްވައިފަ އެވެ. އެހެންވެ އަންހެން ފަނޑިޔާރުން އައްޔަންކުރުމާ މެދު ބައެއް މީހުންގެ މެދުގައި ޚިޔާލު ވަނީ ތަފާތުވެ އެވެ.\nއެންމެ ފުރަތަމަ އަންހެން ގާޒީން އަންޔަންކުރި އިރު ޖަސްޓިސް މިނިސްޓަރަކަށް ހުންނެވި ޑރ. ޖަމީލް މިއަދު ކުރެއްވި ޓްވީޓެއްގައި ވިދާޅުވީ ރާއްޖޭގައި މިހާރު ވެސް އަންހެން ފަނޑިޔާރުން އެބަ ތިއްބެވި ކަމަށެވެ. ކުރީގެ ރައީސް މައުމޫން އަބްދުލްގައްޔޫމްގެ ވެރިކަމުގައި އަންހެން ފަނޑިޔާރަކު ފުރަތަމަ އައްޔަންކުރީ ވަރަށް ގިނަ ގޮތްގޮތަށް ބެލުމަށް ފަހު ކަމަށް ވެސް އެމަނިކުފާނު ވިދާޅުވި އެވެ.\n"ގައުމީ ޚިދުމަތުގައި ބަލަން ޖެހޭނެ ކަމަކީ ގާބިލްކަމާއި، ތެދުވެރިކަމަށެވެ. ވަކި ޖިންސަކަށް ނޫނެވެ،" ޖަމީލް ލިއުއްވި އެވެ.\nއަންހެން ފަނޑިޔާރުން އައްޔަން ކުރުމަކީ ދީނީ ގޮތުން ހުއްދަ ކަމެއް ނޫން ކަމަށް ބުރަވެ، ދާދިި ފަހުން ރާއްޖޭގެ އިސްލާމީ ފަތުވާ މަޖިލީހުން ވަނީ ފަތުވާއެއް ވެސް ނެރެފަ އެވެ.\nއެންމެ ފުރަތަމަ އަންހެން ފަނޑިޔާރުން އައްޔަންކުރީ 2007 ވަނަ އަހަރު އެވެ. އޭރު ދަށު މަރުހަލާގެ ދެ ކޯޓަކަށް ދެ އަންހެން ބޭފުޅުން އައްޔަން ކުރި ފަހުން ހައި ކޯޓުގެ ފަނޑިޔާރުންގެ ގޮނޑި ވެސް އަންހެން ބޭފުޅަކު ވަނީ ފުރއްވައިފަ އެވެ.\nމިހާރު ވެސް ސިވިލް ކޯޓާއި ފެމިލީ ކޯޓުގެ އިތުރުން މެޖިސްޓްރޭޓް ކޯޓުތަކުގައި އަންހެން ފަނޑިޔާރުން އެބަ ތިއްބެވި އެވެ. އެކަމަކު ސުޕްރީމް ކޯޓުގެ ފަނޑިޔާރު ކަން މީގެ ކުރިން އަންހެން ބޭފުޅަކު ކުރައްވައިފައެއް ނުވެ އެވެ.\nއިތުރު ލިޔުންތައް ފަނޑިޔާރުން ސުޕްރީމް ކޯޓް ޑރ. މުހައްމަދު ޖަމީލް އަހުމަދު\nއާދަމް މުހައްމަދު، ޖަމީލްއާ މުއާމަލާތްކުރި މައްސަލައެއް


މެޑިސިން ދާއިރާއަށް ކުރިމަތިލާ ފަރާތްތަކަކީ އެމް.ބީ.ބީ.އެސް ހެދުމަށްފަހު މޯލްޑިވްސް މެޑިކަލް ކައުންސިލްގައި ރަޖިސްޓަރީވެފައިވާ ފަރާތެއް ކަމުގައިވުން. އަދި\nބެޗްލަރސް ޑިގްރީ ފުރިހަމަ ކުރެއްވުމަށްފަހު ދިވެހިރާއްޖެއަށް ޚިދުމަތް ކުރާތާ، 08 އެޕްރީލް 2015ގެ ނިޔަލަށް 2އަހަރު ފުރިހަމަވެފައިވުން. ނަމަވެސް އަމިއްލަގޮތުން ބެޗްލަރސް ޑިގްރީ ހަދާފައިވާ ފަރާތްތަކުން މިޝަރުޠު ފުރިހަމަވާކަން ނުޖެހޭނެއެވެ. އަދި\n14 އެޕްރީލް 2015 އަށް އުމުރުން 35 އަހަރުވެފައިނުވުން. އަދި\nމި ސްކޮލަރޝިޕްގެ ދަށުން (ޓިއުޝަން ފީ، އެކޮމޮޑޭޝަން އަދި ސްޓައިޕެންޑް) ކޯސް އިންތިޒާމު ކުރައްވާ ފަރާތުން ހަމަޖައްސައިދޭނެއެވެ. (ލިބޭ ފައިސާއާއި އެކޮމޮޑޭޝަންގެ ތަފުސީލު ވެބްސައިޓްގައި އަޕްލޯޑުކުރެވިފައިވާ ކޯހާބެހޭ އިތުރު މަޢުލޫމާތު ޝީޓުގައި ހިމެނިފައިވާނެއެވެ.) ރިޓާން އެއަރޓިކެޓް ދިނުމަށް ހަމަޖެހިފައިވަނީ މިޑިޕާޓްމަންޓްގެ ފަރާތުންނެވެ.\nމިއިޢުލާންގައި ބަޔާން ކުރެވިފައިވާ ޝަރުޠެއް ހަމަނުވުމުގެ ސަބަބުން ނުވަތަ ހުށަހަޅަންޖެހޭ ތަކެތި ހުށަނޭޅުމުގެ ސަބަބުން ޑިސްކޮލިފައި ކުރެވޭ ކެންޑިޑޭޓުން، މިޑިޕާޓްމަންޓްގެ ވެބްސައިޓްގައި އަޕްލޯޑް ކުރެވިފައިވާ "މަތީތަޢުލީމާއި ތަމްރީނަށް ބައިލެޓްރަލް އެހީގެ ދަށުން ސަރުކާރަށް ލިބޭ ސްކޮލަރޝިޕްތައް ލިބޭއިރު ސުންގަޑި ހަމަވުމުގެ ކުރިން ފުރަތަމަ ފަހަރު އިޢުލާން ކުރުމަށްފަހު ޝަރުޠުހަމަވާ ކެންޑިޑޭޓުން ނުލިބުމުގެ ސަބަބުން އިތުރަށް އިޢުލާން ކުރާނެ ވަގުތު ނެތް ޙާލަތުގައި ނުވަތަ ތަކުރާރުކޮށް އިޢުލާންކޮށްގެން ކެންޑިޑޭޓުން ނުލިބިއްޖެ ޙާލަތުގައި ޑިޕާޓްމަންޓް އޮފް ހަޔަރ އެޑިޔުކޭޝަނުން ޢަމަލު ކުރާނެ އުސޫލު" ގެ ދަށުން ކޮލިފައި ކުރެވިދާނެއެވެ.\nބައިލެޓްރަލް އެހީގެ ދަށުން ރާއްޖެއަށް ލިބެމުންދާ ސޮކޮލަރޝިޕްތަކަށް މިޑިޕާޓްމަންޓުން ކެންޑިޑޭޓުން ނޮމިނޭޓް ކުރެވުނު ނަމަވެސް ސޮކޮލަރޝިޕް ދެއްވާ ފަރާތުން ދިމާވާ އެއްވެސް މައްސަލައެއްގައި ސްކޮލަރޝިޕް ކެންސަލްކޮށްފިނަމަ ޑިޕާޓްމަންޓް އޮފް ހަޔަރ އެޑިޔުކޭޝަނުން އެފުރުޞަތު ނުވަތަ އޭގެ ބަދަލުގައި އިތުރު އެހެން ފުރުޞަތުތަކެއް އެދަރިވަރަކަށް ހޯދައިދޭ އުސޫލެއް ނޯންނާނެކަމުގައި ދަންނަވަމެވެ.\nކުރިމަތިލާ ކޯހަކީ އަދި އެކޯސް ހިންގާ އިންސްޓިޓިއުޓަކީ އެމް.ކިޔު.އޭ އަދި މޯލްޑިވްސް މެޑިކަލް ކައުންސިލުން ޤަބޫލުކުރާ ކޯހެއްތޯ ނުވަތަ އިންސްޓިޓިއުޓެއްތޯ ކޯހަށް ކުރިމަތިލުމުގެ ކުރިން ސާފުކުރަންވާނެއެވެ.\nމިސްކޮލަރޝިޕްގެ ދަށުން ކޯސްތައް ހަދަން ބޭނުންވާ ކެންޑިޑޭޓުންނަށް 1 އަހަރު ދުވަހުގެ ޗައިނީސް ލެންގްއޭޓް ފުރިހަމަ ކުރަން ޖެހޭކަން ނުވަތަ ނޫންކަން އެނގޭނީ އެދަރިވަރަކު ކިޔަވަން ބޭނުންވާ އިންސްޓިޓިއުޓެއްގެ ގޮތުންނެވެ. މިގޮތުން ޗައިނާގެ އިންސްޓިޓިއުޓްތަކުން ހެދެން ހުރި އެކި ޕްރޮގްރާމްތަކާއި ޕްރޮގްރާމް ހިންގާނީ ކޮންބަހަކުންކަން އެނގޭފަދަ މުހިންމު މަޢުލޫމާތު ތިރީގައިވާ ލިންކުން ލިބިވަޑައިގަންނަވާނެއެވެ.\nތަޢުލީމީ ސެޓުފިކެޓުތަކުގެ ކޮޕީއާއި ޓްރާންސްކްރިޕްޓްގެ ކޮޕީގައި އަސްލާ އެއްގޮތްކަމަށް ބަޔާންކޮށް، ސަރުކާރު އޮފީހަކުން، ލޯފާރމަކުން ނުވަތަ ޑިޕާޓްމަންޓް އޮފް ޕަބްލިކް އެގްޒެމިނޭޝަނުން ތައްގަނޑުޖެހި އަސްލު. (އެޓެސްޓެޑް އޮރިޖިނަލް) އެޓެސްޓްކޮށްފައިވާ ސެޓުފިކެޓުތަކުން ނަގާފައިވާ ކޮޕީ އަދި އެޓެސްޓްކޮށްފައިވާ ސެޓުފިކެޓުތަކުގެ ސްކޭންކޮޕީ ޤަބޫލެއް ނުކުރެވޭނެއެވެ. (އެޓެސްޓް ކުރާނީ އިނގިރޭސިބަހުންނެވެ.)\nކޯހަށް އެދި ހުށަހަޅުއްވާ ސެޓުފިކެޓަކީ މޯލްޑިވްސް ކޮލިފިކޭޝަން އޮތޯރިޓީން ވެލިޑޭޓްކޮށްފައިވާ ސެޓުފިކެޓަކަށްވާން ޖެހޭނެއެވެ. އަދި ޑިގްރީ ސެޓުފިކެޓު ނުލިބޭ ފަރާތްތަކުން ޕްރޮވިޝަނަލް ސެޓުފިކެޓު ހުށަހަޅާނަމަ އެކެންޑިޑޭޓަކު ފުރިހަމަކޮށްފައިވާ ކޯހަކީ މޯލްޑިވްސް ކޮލިފިކޭޝަން އޮތޯރިޓީން ޤަބޫލުކުރާ ޔުނިވަރސިޓީއަކުން ފުރިހަމަ ކޮށްފައިވާ އަދި އެއޮތޯރިޓީން ޤަބޫލުކުރާ ފެންވަރުގެ ކޯހެއްކަން އަންގައިދޭ ލިޔުމެއް ހުށަހަޅުއްވަންވާނެއެވެ. އަދި އެސެޓުފިކެޓާއެކު ތަޢުލީމު ހާސިލުކުރި ކޯހުގެ ޓްރާންސްކްރިޕްޓް ހުށަހަޅުއްވަންވާނެއެވެ.\nމެޑިސިން އަށް ހުށަހަޅާފަރާތްތަކުން އެމް.ބީ.ބީ.އެސް ހެދުމަށްފަހު މޯލްޑިވްސް މެޑިކަލް ކައުންސިލްގައި ރަޖިސްޓަރީވެފައިވާކަން އަންގައިދޭ ލިޔުން.\n2 ރެފެރަންސް ލެޓަރ (އެކަޑަމިކް) (އަސްލު ނުވަތަ އެޓެސްޓެޑް އޮރިޖިނަލް)\nބެޗްލަރސް ޑިގްރީ ނިންމައި ދިވެހިރާއްޖެއަށް ޚިދުމަތްކުރާތާ 08 އެޕްރީލް 2015 ގެ ނިޔަލަށް2އަހަރުވެފައިވާކަން އަންގައިދިނުމުގެ ގޮތުން އެމީހަކު ވަޒީފާ އަދާކުރަމުންދާ ނުވަތަ ވަޒީފާ އަދާކޮށްފައިވާ އޮފީހަކުން ދޫކޮށްފައިވާ ލިޔުން. މިގޮތުން ގެނެވޭ ލިޔުންތަކުގައި ވަޒީފާ އަދާކުރަން ފެށި ތާރީޚާއި ނިމުނު ތާރީޚު ބަޔާންކޮށްފައި އޮންނަންވާނެއެވެ. (އަމިއްލަގޮތުން ބެޗްލަރސް ޑިގްރީ ހަދާފައިވާ ފަރާތްތައް މިލިޔުން ހުށަހަޅާކަށް ނުޖެހޭނެއެވެ.)\nސުންގަޑި: 08 އެޕްރީލް 2015 (ހޯމަ) ދުވަހުގެ 14:30 ގެ ކުރިން ޑިޕާޓްމަންޓް އޮފް ހަޔަރ އެޑިއުކޭޝަންގެ ކައުންޓަރ (ވެލާނާގެ /2ވަނަ ފަންގިފިލާ) އަށް އެޕްލިކޭޝަން ހުށަހެޅުއްވުން އެދެމެވެ. ސުންގަޑި ހަމަވުމުގެ ކުރިން އެޕްލިކޭޝަން ހުށަހެޅުމުގެ މާނައަކީ އިޢުލާނުގައި ބަޔާންކޮށްފައިވާ ޑޮކިއުމަންޓްތަކެއް ހަމަކުރުމަށްފަހު ސިޓީއުރައަށް ލައި ބަންދުކޮށް އެޕްލިކޭޝަން ފޯމުގައި ބަޔާންކޮށްފައިވާ މަޢުލޫމާތު ސިޓީއުރައިގެ ބޭރުގައި ލޔުމަށްފަހު މިޑިޕާޓްމަންޓުގެ ކައުންޓަރަށް ސުންގަޑި ހަމަވުމުގެ ކުރިން ހުށަހެޅުމެވެ،\nކޯހަށް އެދޭ ފޯމު ހެނދުނު 8:30 އިން މެންދުރުފަހުގެ 15:00 އަށް ވެލާނާގޭގެ 2ވަނަ ފަންގިފިލާގައި ހުންނަ މިޑިޕާޓްމަންޓްގެ ކައުންޓަރުންނާއި، މިޑިޕާޓްމަންޓްގެ ވެބްސައިޓުން (www.dhe.gov.mv) ލިބެން ހުންނާނެއެވެ. އިތުރު މަޢުލޫމާތު 3341380 އިން ލިބިވަޑައިގަންނަވާނެއެވެ.\nޕަބްލިޝްކުރި ގަޑި: 1900\nސުންގަޑި: 08 އޭޕްރިލް 2015 1430


ސިވިލް ސަރވިސް މުވައްޒަފުންނަށް ހަމަޖެހިފައިވާ އުޞޫލުން ބޭސްފަރުވާގެ ޚިދުމަތް\nގޭގޭ ދޮށުގައާއި ގޯތި ތަކާއި އަދި މިނޫންވެސް ކުނި އުފުލުމަށް ރެޖިސްޓްރީ ކޮށްފައިވާ ތަންތަނުގައި ބަހައްޓާފައިވާ ޑަސްބިންތަކާއި އެފަދަ ތަކެތި ރީއްޗަށް ހުސްކުރުމާއި ފަރުވާތެރިކަމާއެކު އެއެއްޗެއް ހުރި ތަނެއްގައި ބެހެއްޓާތޯ ބެލުން،\nޕިކަޕްގައި އެކި ބާވަތްތަކުގެ ކުނި ވަކި ވާގޮތަށް ޑަސްބިން ބަހައްޓާ އެގޮތަށް ކުނި އެޅުމާއި ކުނިކޮށްޓަށް އެކުނިތައް އުފުލުމާއި ކުނިތައް ތަރުތީބު ކުރޭތޯ ބެލުން،\nކުނިނަގާ ނިމުމުން ކުނިކޮށގައި މަސައްކަތް ކުރާ މުއައްޒަފުންނަށް އެހީތެރިވުން،\nކޮންމެދުވަހަކު ޕިކަޕް ދޮވެ ސާފްކޮށް ޕިކަޕް ގަރާޖަށް ވެއްދުން،\nޤަވައިދުން ޕިކަޕް ދޮވެ ތެއޮޖެހުމަށް ކުރަންޖެހޭ މަސައްކަތް ކުރުން،\nކުނި ވަކިނުވެ ހުންނަ ގެތަކާއި ތަންތަނާއި ހާއްސަ ކުނި ގެންގުޅުމުގައި ޤަވާއިދާ ހިލާފަށް އަމަލުކުރާ ފަރާތްތަކުގެ މަޢުލޫމާތު ނޯޓު ކުރުމާއި ދުވަހުން ދުވަހަށް ކައުންސިލުން ކަނޑައަޅާ ފަރާތަކާއި ހިއްސާކުރުން،\nޕިކަޕަށް ދިމާވާ މައްސަލަތައް ވަގުތުން އެންގުން،\nޕިކަޕުން ތެއޮ ހުސްނުކޮށް ގަވައިދުން ތެއޮ އެޅުމާއި އަޑީ ތެޔޮ، ގިޔަރު ތެޔޮ، ބުރެކި ތެޔޮ ޤަވައިދުން ބަދަލު ކުރުމާއި ބެޓެރި ފެނާއި ރޭޑިއޭޓާރ ފެން ޗެކު ކުރުން،\nކުނި ކޮށްޓަށް ޕިކަޕް ދާން އޮންނަ މަގު ސާފުކޮށް ބެލެހެއްޓުމުގައި އެހީތެރިވުން،\nއިޖުތިމާއީ ސަރަހައްދު ތަކުގައި ހުންނަ ޑަސްބިންތަކުން ރަގަނޅަށް ކުނި ހުސްކޮށް ތަރުތީބު ކުރޭތޯ ބެލުން،\nމޫސުމީ ވިއްސާރައާއި ގުޅިގެން އުފެދޭކުނި އަދި އެނޫންވެސް އެކި ޒާތުގެ ބަރު ކުނި ވަކި ދަތުރަކަށް ފައިސާ ދެއްކުމުން މެންދުރު ފަހުން ކުނި ނެގުމުގެ މަސައްކަތް ކުރިއަށް ގެންދިއުން،\nއެފަދަ ހާއްސަ ކުނި އެފަރާތަކުން އަމިއްލައަށް ކައުންސިލްގެ ޕިކަޕްގައި ނުވަތަ އަމިއްލަ އަށް ގެންދަން ނިންމިޔަސް ކުނީގެ ބާވަތައް ބަލާ ކުނި އަޅަންޖެހޭ ތަން ބުނެދީ އެ ތަނަށް އަޅާތޯ ބެލުން،\nކުނިއުފުލުމަށްކުރާ ދަތުރުތައް ފިޔަވައި، ކައުންސިލުން އަންގައިގެން ކުރަންޖެހޭ ދަތުރުތައް ކުރުން،\nލިޔަން ކިޔަން އެނގުން އަދި މަޤާމަށް ބޭނުންވާ ތަމްރީނެއް / ލައިސެންސެއް / ހުއްދައެއް ހާޞިލްކޮށްފައިވުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 11 މެއި 2022 ވާ ބުދަ ގެ 14:00 ގެ ކުރިން، މިލަދުންމަޑުލު އުތުރުބުރީ މިލަންދޫ ކައުންސިލްގެ އިދާރާ އަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް [email protected] މެދުވެރިކޮށް ވެސް ބަލައިގަނެވޭނެއެވެ.\nސުންގަޑި: 11 މޭ 2022 02:00